Lanka Ge Covid Facility Eh Gai Admit Kofai Oeh Meehaku Gellijje - Vaguthu\nލަންކާގެ ކޮވިޑް ފެސިލިޓީއެއްގައި އެޑްމިޓް ކޮށްފައި އޮތް މީހަކު ގެއްލިއްޖެ\nކޮވިޑް-19 އަށް ފައްސިވާ މީހުންނަށް ފަރުވާ ދިނުމަށް ސްރީލަންކާގެ ދެކުނުގައި އޮންނަ އަވަށެއްގައި ގާއިމު ކޮށްފައި ހުރި ފެސިލިޓީ އަކުން ކޮވިޑް ބަލި މީހަކު ގެއްލިއްޖެއެވެ.\nސްރީލަންކާގެ ކަމާބެހޭ ފަރާތްތަކުން ބުނާ ގޮތުގައި ކޮވިޑް-19 އަށް ފައްސިވެ، އެޑްމިޓް ކޮށްގެން ފަރުވާ ދޭން ޖެހޭ ހާލަތުގެ މީހަކަށް ވާތީ ކޮސްގޮޑާ އަވަށުގައި ހުންނަ ފެސިލިޓީގައި އެޑްމިޓް ކޮށްފައި ވަނިކޮށް ގެއްލިފައި ވަނީ 26 އަހަރުގެ ފިރިހެނެކެވެ.\nއޭނާ ގެއްލިފައިވާކަން އެނގުނީ މިއަދު ހެނދުނު 06:00 ހާއިރު ކަމަށް ސްރީލަންކާގެ ކަމާބެހޭ ފަރާތްތަކުން ބުނެއެވެ. އޭނާ ހޯދުމުގެ މަސައްކަތް މިހާރު ސްރީލަންކާގެ ފުލުހުން އަންނަނީ ކުރަމުންނެވެ.\nސްރީލަންކާ އިން އިއްޔެ 309 މީހަކު ވަނީ ކޮވިޑް-19 އަށް ފައްސިވެފައެވެ. ޖޫން މަހުގެ ފަހުކޮޅުން ފެށިގެން ސްރީލަންކާގައި ކޮވިޑް-19 ކޮންޓްރޯލް ކޮށްފައި ވަނިކޮށް ހާލަތު ގޯސްވެ މުޖުތަމައުގެ ތެރޭގައި ބަލި ފެތުރެން ފެށީ މިމަހުގެ ކުރީކޮޅުއެވެ. ފާއިތުވި ދެހަފްތާއެއްހާ ދުވަހު ކޮންމެ ދުވަހަކު ސްރީލަންކާ އިން ކޮވިޑް-19 އަށް ފައްސިވާ މީހުންގެ އަދަދު ވަނީ 100 އަށް ވުރެ މައްޗަށް ގޮސްފައެވެ.\nސްރީލަންކާ އިން ކޮވިޑް-19 އަށް ފައްސިވި މީހުންގެ އަދަދު 6287 އަށް އަރައެވެ. އޭގެ ތެރެއިން މިހާރު ބަލި ޖެހިފައި ތިބީ 2712 މީހުންނެވެ. ކޮވިޑް-19 ޖެހިގެން ސްރީލަންކާ އިން އަދި މިހާތަނަށް މަރުވީ 14 މީހުންނެވެ.


ބުޅަލާއި ކުއްތާ ކެއުން ޗައިނާގައި ގާނޫނީ ގޮތުން މަނާކޮށްފި – Dhen.mv\nބުޅަލާއި ކުއްތާ ކެއުން ޗައިނާގައި ގާނޫނީ ގޮތުން މަނާކޮށްފި\nApril 2, 2020 - 3:33 am\nޗައިނާގެ ސިޓީއެއްގައި ބުޅަލާއި ކުއްތާ ފަދަ ތަކެތި ކެއުން މަނާ ކޮށްފިއެވެ.\n13 މިލިއަން މީހުންގެ އާބާދީއެއް އޮންނަ ޗައިނާގެ ޝެންޒެހެން ސިޓީގައި ބުޅަލާއި ކުއްތާފަދަ ޖަނަވާރުތައް ކެއުން މަނާ ކުރީ އިއްޔެއެވެ. އަދި އެ ނިންމުމަށް މެއި 1 ވަނަ ދުވަހުން ފެށިގެން އަމަލު ކުރަން ފެށުމަށްވެސް ވަނީ ނިންމާފައެވެ. ޖަނަވާރުންގެ ހައްގުގައި މަސައްކަތްކުރާ ޗައިނާގެ ބައެއް މީހުން ބުނީ ސަރުކާރުގެ އެ ނިންމުން ވެގެންދާނީ ތާރީހީ ނިންމުމަކަށް ކަމަށެވެ.\nޗައިނާގެ ހަބަރުތައް ފަތުރާ ނޫސްތަކުން ބުނެފައިވާ ގޮތުގައި ސަރުކާރުން ކުއްތާ އާއި ބުޅާ ފަދަ ޖަނަވާރު ކެއުން މަނާ ކުރީ، ޗައިނާއިން ފުރަތަމަ ފެނުނު ނުރައްކާތެރި ކޯވިޑް 19 ވައިރަހުގެ ސަބަބުންނެވެ. ދުނިޔޭގެ ސިއްހަތުގެ ޖަމިއްޔާއިން ވަނީ ކޯވިޑް 19 އަކީ ދުނިޔެއަށް ބަލި މަޑުކަމެއްގެ ގޮތުގައި ނިންމާފައެވެ.\nޗައިނާގައި ކުއްތާ އަދި ބުޅާފަދަ ޖަނަވާރު ކެއުން މަނާ ކުރި ނަމަވެސް، އޫރާއި މުސަޅު ފަދަ ޖަނަވާރު ކެއުން މަނާ ކޮށްފައެއް ނުވެއެވެ.\nބައެއް ރިޕޯޓްތައް ބުނާ ގޮތުގައި، ކޯވިޑް 19 ޖެހެން މެދުވެރިވީ ވާލާއި، ހަރުފަ ފަދަ ތަކެތި ކައި ހެދުމުންނެވެ. ކޯވިޑް 19 އަށް ޔަގީން ފަރުވާއެއް އަދި މިހާތަނަށް ހޯދިފައިނުވާއިރު، އެބަލި ޖެހުނު މީހުންެގެ އަދަދު ވަނީ9ލައްކައަށް އަރާފައެވެ. މީގެއިތުރުން ކޯވިޑް 19 ޖެހިގެން މަރުވި މީހުންގެ އަދަދު ވަނީ ސާޅީސް ހާހަށްވުރެ މަތިވެފައެވެ.


އެކުގައި ތެލިދޮންނަން ގޮސް ސަކަރާތް ޖެހިންތަ؟ | Jazeera\tއެކުގައި ތެލިދޮންނަން ގޮސް ސަކަރާތް ޖެހިންތަ؟ - Jazeera\nއެކުގައި ތެލިދޮންނަން ގޮސް ސަކަރާތް ޖެހިންތަ؟\nޝަރޫނާ އަބްދުﷲ April 11, 2019 29 views0\nދިވެހިންނަކީ އިހުގައި ވަރަށް އާދައިގެ ދިރިއުޅުމެއް އުޅުނު ބައެކެވެ. ޓެކްނޮލޮޖީގެ ވަސީލަތްތަކާއި މީސް މީޑިއާގެ އަސަރު އަޅުގަނޑުމެންގެ ތެރެއަށް އޭރު އަދި ތައާރަފެއް ނުވެއެވެ. އޭރު އަޅުގަނޑުމެންނަކީ ވަރަށް އެކުވެރިކަމާއިއެކު އެކުގައި މަޖާކޮށް އުޅުނު ބައެކެވެ. އޭރު ފެނިގެންދަނީ ދިވެހިންގެ އެއްބައިވަންތަކަމާއި ސާދާކަމުގެ ރީތި މިސާލެކެވެ.\nފޯނުތަކުން އަތްދޫނުކުރެވިގެން އުޅޭފަދަ މަންޒަރެއް އޭރު ނުފެންނާނެއެވެ. ފެންނާނީ އެންމެންވެސް ވަރަށް އެކުގައި ކޮންމެވެސް މަސައްކަތަކައިގެން މަސްއޫލުވެގެން އުޅޭތަނެވެ. އެގޮތުން އެ ޒަމާނުގައި އަންހެންވެރިން އެކުގައި ކޮށްއުޅުނު އެއްކަމަކީ ބައިގަނޑު ހަދާފައި ތެލިދޮންނަން ދިއުމެވެ. އެއީ އަންހެންވެރިންގެ ތެރޭގައި އެކުވެރިކަން ބަދަހި ކުރުވައިދޭ ކަމެކެވެ.\nކުރިން ދިވެހިން ކައްކާ އުޅުނީ ދަރު އުނދުނުގައެވެ. އަދި މަސްކެއްކުމާއި ރިހާކުރު ކެއްކުން ފަދަ ކަންކަން ކުރުމުން ކައްކާ ތެލީގައި ހުންނާނީ ވަރަށް ބޮޑަށް ގެދަބުޅި ޖަހައި ކަޅުވެފައެވެ. އަދި އިސްކުރާއި ސިންކު ފަދަ އެއްޗެހި ނުހުރުމާއިވެސް އެކުގައި އޭރު، މީހުން ތެލިދޮންނަން ދާނީ ރާޅުފެންފަށަށެވެ.\nތެލިދޮންނަން ދާ ދިއުމުގައި ދެކެވޭ ވާހަކަތަކުގެ އޮލަކަމުން ހެނދުނު ދާމީހުން ގެއަށް އަންނައިރު ހުންނާނީ މެންދުރު އަތަށް އަޅާފައެވެ. އެއީ މިހާރު އަންހެނުން މެސެންޖާ ގުރޫޕުތަކުގައި ދައްކާ ވާހަކަތަކަކަށްވުރެވެސް މާ ބޮޑަށް ސްޓްރެސް ފިލާނެ ވާހަކަތަކެކެވެ. އަދި ތެލިދޮންނައިރު އެކަކަށްވުރެ ރީއްޗަށް އަނެކަކު ތެލިދޮންނަން، މުބާރާތްވެސް ބާއްވައި އުޅުނެވެ.\nމިހާރު ދިވެހިން، ގޮނޑުދޮށަށް ގޮސް އުޅޭއިރު ސެލްފީ ނެގުމާއި އެފަދަ ސަކަރާތްޖަހައި އުޅުނު ނަމަވެސް އޭރު އަންހެނުން ގޮނޑުދޮށަށް ދާއިރު އެފަދަ އެއްވެސް ކަމެއް ކުރަން ހިތަށްވެސް ނާރާނެއެވެ. ދިވެހިންގެ ކުޑަ އާބާދީގެ ގިނަ މީހުން އުޅުނީ އޭރު މޫދާއިވެސް ވަރަށް ކައިރީގައެވެ. އަދި ތެލިދޮންނަން ދިއުމުގެ ތެރޭގައި މޫދަށް އެރި، މޫދުގައި ކުޅޭ ބައެއް ކުޅިވަރުތައްވެސް ކުޅެ އުޅޭނެއެވެ.\nހިތާމަކުރަންޖެހޭ ކަމަކީ މިހާރު އެފަދަ މަންޒަރެއް ދިވެހިންގެ ތެރެއިން ފެންނަލެއް މަދުވުމެވެ. ދިވެހިންގެ ޖަޒީރާވަންތަ ދިރިއުޅުމާއި ދިވެހިން މިދަނީ ދުވަހަކަށްވުރެ ދުވަހެއް ދުރުވަމުންނެވެ.


Firihenun Dhonvaan Anhenun Gengulhey Fulhi Dhen Gengulheykah Nujehey!\nސެޕްޓެމްބަރ 10, 2018 149 0\nމީހާގެ ސިފަ އެންމެ ބޮޑަށް ފާޅުވަނީ މޫނުންނެވެ. އެހެންކަމުން މޫނުގެ ރީތިކަން ދެމެހެއްޓުމަށް ކޮންމެ މީހަކުވެސް ނުހަނު އެދެއެވެ. ބައެއް ފަރާތްތަކުން ޤަބޫލުކުރާގޮތުގައި، މޫނުގެ ހަންގަނޑުގެ ތާޒާކަމާއި އެކު މޫނުގެ ކުލަ އަލިވުމަކީވެސް ރީތި ބުރުސޫރައަކާއި ގުޅިފައިވާ ކަމެކެވެ. މި ބޭނުމުގައި ބޭނުންކުރާ ބައެއް ތަކެތީގެ ސަބަބުން ހަންގަޑަށް ގެއްލުން ލިބި މޫނުގެ ރީތިކަން ގެއްލިދާން ދިމާވާ ފަހަރުވެސް އާދެއެވެ. އެހެންކަމުން އެކަމަށް އެންމެ އެކަށީގެންވަނީ، ގުދުރަތީ ބާވަތްތައް ބޭނުންކޮށްގެން އުފައްދާފައި ހުންނަ އުފެއްދުންތަކެވެ.\nދާދިފަހުން ރާއްޖެއަށް ތަޢާރަފްކުރި ޖެނެޓް ބްރޭންޑުގެ “ހާބް އެކްޓިވް ފޯ މެން” ސަން ސްކްރީންއަކީ މިކަންކަމަށް އެންމެ އެކަށީގެންވާ ގޮތަށް އުފައްދާފައިވާ މޮޅު އުފެއްދުމެކެވެ. ފަތްޕިލާވެލި ބޭނުންކޮށްގެން އުފައްދާފައިވާ މި ސަންސްކްރީންއަކީ، ފިރިހެނުންނަށް ޚާއްސަ ސަންސްކްރީންއެކެވެ. އެގޮތުން ފިރިހެނުންގެ ހަންގަނޑާއި ގުޅޭގޮތައް ތައްޔާރުކޮށްފައިވާ މި ސަންސްކްރީން ބޭނުންކޮށްގެން މޫނުގެ ހަންގަޑަށް ރަނގަޅު ބަދަލުތަކެއް މަދު ދުވަސްކޮޅެއްގެ ތެރޭގައި ގެނުވައިދެއެވެ.\nޢާންމުކޮށް މޫނުގެ ހަންގަނޑު އަލިކުރުމަށް އުފައްދާފައި ހުންނަ ކްރީމްތަކާއި ޚިލާފަށް ޖެނެޓް ބްރޭންޓުގެ މި ސަންސްކްރީންއަކީ ހުރިހައި ވައްތަރެއްގެ ހަންގަނޑަކާއި ވެސް ގުޅޭގޮތަށް އުފައްދާފައިވާ، ކެމިކަލްގެ އެއްވެސް އަސަރެއް ނުހިމެނޭ ފައިދާކުރަނިވި ސަންސްކްރީންއެކެވެ. ހަމަ އެހެންމެ މޫނުގެ ތާޒާކަން އިތުރުކޮށް، ހަންގަނޑު އޮމާންކޮށްދިނުމަށް މި ސަންސްކްރީން ވަރަށް ބޮޑު އެހީއަކަށް ވެއެވެ.\n“ހާބް އެކްޓިވް ފޯ މެން” ސަންސްކްރީންގެ އެންމެ ޚާއްސަ އެއް ސިފައަކީ، އޭގައި އެކުލެވޭ ބައިތަކުގެ ސަބަބުން ހަންގަނޑު ކަޅުވުމަށް މެދުވެރިކުރުވާ ސެލްތަކުން ހަންގަނޑު ރައްކާތެރިކޮށްދޭ ކަމެވެ. އަދި މޫނުގެ ހަންގަނގެ ކުލަ ތަފާތުވުމާއި އެކު މާބޮޑަށް ހަރުވެ ހިކިފައި ހުންނަނަމަ އެކަމަށްވެސް އަވަސް ޙައްލެއް މި ސަންސްކްރީން އިން ގެނެސްދެއެވެ.\nތަޖުރިބާކާރުން ލަފާދޭ ގޮތުގައި މި ސަންސްކްރީން ކޮންމެ ދުވަހެއްގައި ދެ ފަހަރު ބޭނުންކުރުމަކީ އެންމެ ރަނގަޅު ގޮތެވެ. އެގޮތުން ހެނދުނު މޫނު ރަނގަޅަށް ދޮވެލުމަށްފަހު އާއި ދުވާލުގެ އެހެން ވަގުތެއްގައި މި ސަންސްކްރީން ބޭނުން ކުރުން ރަނގަޅެއެވެ. ހަމަ އެހެންމެ ޝޭވް ކުރުމަށްފަހުވެސް މި ސަންސްކްރީން ބޭނުން ކުރުމަކީ އެދެވިގެންވާ ކަމެކެވެ. އާދަކޮށް މިގޮތުގެ މަތީން މި ސަންސްކްރީން ބޭނުންކުރާނަމަ، މޫނުގެ އަލިކަމާއި ރީތިކަން ދާދި އަވަހަށް ގެނުވައިދޭނެ ކަމަށް ތަޖުރިބާގެ އަލީގައި ގިނަ ބަޔަކު ބުނެއެވެ.\nގިނަ ބައެއްގެ މެދުގައި މަޤުބޫލު އަދި އެތައް ބައެއްގެ އިތުބާރު ހޯދާފައިވާ ޖެނެޓް ބްރޭންޑުގެ “ހާބް އެކްޓިވް ފޯ މެން”، ފޭސްބުކް ޕޭޖް “ކްއަލިޓީ ކޮއިސްއިން” އިން ލިބެން ހުރިއިރު، އެފަރާތުން މި ފުޅި 25 މލ ވިއްކާ އަގަކީ 120 ރުފިޔާއެވެ. އަދި 100 މލ ގެ ފުޅިއެއްގެ އަގަކީ 150 ރުފިޔާއެވެ. މި ޕްރޮޑަކްޓް ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 9917874 ނަމްބަރު ފޯނަށް ގުޅުމަށް އެފަރާތުން އެދެއެވެ.


Kangana Ge Gey Kairin Badi Jahaa Eynaa Ah Biru Dhakkaifi - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް - 47 މިނެޓް ކުރިން\nކަންގަނާގެ ގޭ ކައިރިން ބަޑި ޖަހައި ބިރު ދައްކައިފި\n4 މަސް ކުރިން ( އޮގަސްޓް 2, 2020 )\nބޮލީވުޑްގެ މަޝްހޫރު ތަރި ކަންގަނާ ރަނޯތުގެ ގޭގެ ކައިރިން ބަޑި ޖަހައި ބަޔަކު އޭނާ އަށް ބިރު ދައްކަން އުޅޭ ކަމަށް ބުނާ މައްސަލައެއް ފުލުހުންނަށް ހުށަހަށައިފިއެވެ.\n"ޓައިމްސް އޮޮފް އިންޑިއާ" އިން ރިޕޯޓުކޮށްފައިވާ ގޮތުގައި ކަންގަނާ އަށް ބަޔަކު ބިރުދައްކަން މަސައްކަތް ކޮށްފައި ވަނީ އިއްޔެގެ ވަގުތެއްގައި މަނާލީގައި ހުންނަ އޭނާގެ ގޭގައި ހުއްޓައެވެ.\nއެ ނޫހަށް މައުލޫމާތު ދެމުން އޭނާ ބުނެފައި ވަނީ ރޭ 11:30 ހާއިރު އޭނާ އަށް އެ ގޭގެ ގޯތިތެރޭގައި މީހަކު ހިނގާ އަޑު ކަހަލަ އަޑެއް އިވުނު ކަމަށާއި، އޭގެ ފަހުން ދެ ފަހަރަކަށް ބަޑި ޖަހާ އަޑު އޭނާ އަށް އިވުން ކަމަށެވެ. އަދި އެވަގުތު ސެކިއުރިޓީ ބަލަހައްޓަން ހުރި މީހާ އަށް ގުޅައި އެއީ ކޮން އަޑެއްތޯ އަހާފައި ވާނެ ކަމަށާއި، އަދި އޭނާ އަށްވެސް އެފަދަ އަޑެއް އިވުނު ކަމަށް ބުނި ކަމަށް ކަންގަނާ ބުނެފައިވެއެވެ.\nކަންގަނާ ހިމެނޭ ގޮތަށް ގޭގައި ދިރިއުޅޭ ފަސް މީހުންނަށް ވެސް އެ އަޑު އިވިފައިވާ ކަމަށާއި އެމީހުންވެސް އެއީ ބަޑިޖަހާ އަޑުކަމަށް ގަބޫލުކުރާ ކަމަށް އޭނާ ބުންޏެވެ. އަދި އެއަށްފަހު އޭނާ ވާނީ ފުލުހުންނަށް ގުޅައި އެމައްސަލަ ރިޕޯޓުކޮށްފައި ކަމަށް ކަންގަނާ ވަނީ ބުނެފައެވެ.\nމިކަމާއި ގުޅިގެން ފުލުހުން ވަނީ އެއީ ސީދާ ކަންގަނާ އަށް ބިރު ދައްކަން ބަޔަކު ޖެހި ބަޑި ކަމަށް ގަބޫލު ނުކުރެވޭ ކަަމަށް ބުނެފައެވެ. އަދި ކުޅިވަރަކަށް އާފަލު އަދި ވާލަށް މީހުން ބަޑި ޖަހާ ކަމަށާއި، އެއީ އާންމު ކަމެއް ކަމަށް ފުލުހުން ބުނެފައިވާ ކަމަށްވެއެވެ.\nނަމަވެސް ކަންގަނާ އެ ވާހަކަތައް ގަބޫލެއް ނުކުރެއެވެ.\nކަންގަނާ ބުނެފައި ވަނީ އެވަގުތު އެހެން ބަޑި ޖަހާނެ ކަމަކަށް ގަބޫލު ނުކުރެވޭ ކަމަށެވެ. އަދި ފުލުހުން މި މައްސަލަ ބެލުމަށް މަސައްކަތް ނުކުރާ ކަމަށް އޭނާ ވަނީ ތުހުމަތުކޮށްފައެވެ.\n"މިކަން ތަކުރާރު ވެއްޖިއްޔާ ދެން ކީއް ކުރާނީ؟ އަހެރެންނަށް އަޑު އިވުނީ ބަޑި ޖަހާ އަޑުކަން އަހަންނަށް އަދި މީގޭގަ ތިބި އެހެން މީހުންނަށް ގަބޫލު ކުރެވޭ. އެއީ އެއްފަހަރު އިވުނު އަޑެއް ނަމަ ގަބޫލުކޮށްފާނަން ފުލުހުން ދައްކާ ވާހަކަ. އެކަމަކު އަހަރެން އެއަޑު ދެފަހަރަށް އަޑު އެހިން." ކަންގަނާ ބުންޏެވެ.\nދާދި ފަހުން އަމިއްލައަށް މަރުވި ސުޝާންތު ސިންގް ރާޖްޕޫތު މައްސަލާގައި ކަންގަނާ ވެސް ވަނީ ފުލުހަށް ހާޒިރުކޮށްފައެވެ.\nބޮޑެތި ތަރިން ބައިވެގެން މީޑިއާތަކާއި ދެކޮޅަށް ދައުވާކުރާތީ ކަންގަނާ ރުޅިގަދަވެއްޖެ\nކަންގަނާ ބާކީ ކުރަން އޭނާގެ އަވަށްޓެރިންނަށް އަންގާ ކަމުގެ ތުހުމަތު\nކަންގަނާ މަސްތުވާތަކެތި ބޭނުން ކުރިކަން ހާމަވާ ވީޑިއޯއެއް ދައުރުވާން ފަށައިފި\nއޮގަސްޓް 2, 2020 11:01\nކަންގަނާ ހައްޤު ބަސްބުނާތީ ފިލުމު އިންޑަސްޓްރީ މީހުން އޭނަދެކެ ރުޅި އަންނަނީ.\nއޮގަސްޓް 2, 2020 16:56\nރާއްޖޭގަވެސް ހައްޤު ބަސް ބުނާ މީހުން މަރާލަނީ ނޫނީ ގެއްލުވާލަނީ.\nއޮގަސްޓް 2, 2020 18:51\nމީ ބޮޑު ބޮލުގެރިހުމެއް ކަހަލަ އަންހެނެއް.\nއެންމެން ހެއްވާލި ނަޒޫ އެދިޔައީ އެންމެން ރޮއްވާލާފައި!\nތިން ދަރިންނާއެކު އައްޑޫ އަންހެނަކު ގެއިން ނެރެލުމުން، މަގުމަތިވެ ގޮތްހުސްވެފައި!\nދީނަށް ފުރައްސާރަ ކުރާ މީހާ ދަނީ ރަސޫލާގެ ކާޓޫންތަކެއް ވެސް ފަތުރަމުން!


"އިންދިރާސް" އަލުން ހަދަން ނިންމައިފި\nމީގެ އަށް އަހަރު ކުރިން ރަވީ ފާރޫގް ޑައިރެކްޓްކޮށް ގެނެސްދޭން އުޅުނު ފިލްމު "އިންދިރާސް" ގެ މަސައްކަތް އަލުން ފެށުމަށް ތައްޔާރުވާން ފަށައިފި އެވެ.\nބިރުވެރި ފިލްމު "ކާކު؟" ސެޕްޓެމްބަރު 24 ގައި\nމުހައްމަދު އަބޫކަރު (މާއެބޫ) ޑައިރެކްޓްކޮށްފައިވާ ލޯބީގެ ބިރުވެރި ފިލްމު "ކާކު؟" އަންނަ ސެޕްޓެމްބަރު މަހުގެ 24 ގައި ސިނަމާ އަށް ގެންނަން ނިންމައި، ފިލްމުގެ ޕޯސްޓަރެއް ދައްކާލައިފި އެވެ.\n"ކާކު؟" އާ އެކު މާއެނބޫ ކުޅުދުއްފުށީގައި\nމިދިޔަ އަހަރު "ނޭދެން ވަކިވާކަށް" ގެނެސް ދިން ޑައިރެކްޓަރު/ޕްރޮޑިއުސަރު މުހައްމަދު (މާއެނބޫ) އަބޫބަރު "ކާކު؟" ކިޔާ ބިރުވެރި ފިލްމެއްގެ މަސައްކަތް ހދ. ކުޅުދުއްފުށީގައި ފަށައިފި އެވެ.\nހުސައިން މުނައްވަރު އެހެން ޑައިރެކްޓަރުންނަށް ގޮންޖަހާލަނީ\nރާއްޖޭގެ އެންމެ ޒުވާން ޑައިރެކްޓަރުންގެ ތެރޭގައި ހިމެނޭ ހުސައިން މުނައްވަރު (ކުޑަފޫޅު) އަކީ އޭނާގެ ފުރަތަމަ ފިލްމް "ސަޒާ" އާ އެކު ވެސް ބެލުންތެރިންގެ ރާޑަރަށް އަރާފައިވާ ޑައިރެކްޓަރެކެވެ. ފަރިވާ ފިލްމްސް އިން ޕްރޮޑިއުސް ކުރި އެ ފިލްމަށް ފަހު ހުސައިން ވަނީ އިތުރު އެހެން ދެ ފިލްމެއް ވެސް ބެލުންތެރިންނާ ހަމައަށް ގެނެސް ދީފަ އެވެ. އެއީ...\n"ކޯޗެއްބާ" ގެ ނަމުގައި ވީޑިއޯ ޕްރޮޑަކްޝަނެއް މަސައްކަތް ފަށައި، އޭގެ ޓީޒާއެއް އާންމުކޮށްފި އެވެ. އެކަމަކު އަދިވެސް ސުވާލަކީ މީ ކޯޗެއްބާ އެވެ. މީގެ ތަފުސީލަކަށް ދާކަށް މި މަސައްކަތުގެ ފަހަތުގައި އޮތް ޓީމުން އަދިވެސް ބޭނުމެއް ނޫނެވެ.\n"ހައްދު" އާ ދޭތެރޭ ވަރަށް ހިތްހަމަޖެހޭ: ރިޝްފާ\nއަންނަ މަހުގެ ހައެއްގައި ރިލީޒް ކުރާ ފިލްމް "ހައްދު" ގައި ކުޅެފައިވާ ރޯލާ ދޭތެރޭ ވަރަށް ހިތްހަމަޖެހޭ ކަމަށާއި ބެލުންތެރިންނަށް ފިލްމް ވަރަށް ކަމުދާނެ ކަމުގެ ޔަގީންކަން ބޮޑު ކަމަށް އެ ފިލްމުގެ އެއް ބަތަލާ އައިނިމަތު ރިޝްފާ ބުނެފި އެވެ.\n"ހައްދު" ގައި މަހުދީ ބޭނުންވާ ސިފަތައް އެބަހުރި\nއަންނަ ސެޕްޓެމްބަރު މަހުގެ ހައެއްގައި ރިލީޒް ކުރާ ފިލްމު "ހައްދު" ފުރިހަމަވާނެ ކަމުގެ ޔަގީންކަން ޑައިރެކްޓަރު އަބްދުލް ފައްތާހު ދެ އެވެ. އޭނާ ބުނި ގޮތުގައި މި ފިލްމުގެވެގެން ދާނީ ސްކްރީނުން ބަލާލަން ވަރަށް ޗާލު ފިލްމަކަށެވެ.\nފައްތާހްގެ "ހައްދު" ކްރޫ ކެލާގައި\nމަޝްހޫރު ޑައިރެކްޓަރު އަބްދުލް ފައްތާހްގެ "ހައްދު" ގެ ޝޫޓިން އަށް، ފިލްމުގެ ކްރޫ، ހއ. ކެލައަށް ހިނގައްޖެ އެވެ.\n19 އަހަރު ފަހުން "އަމާނާތް" ބަލަންވީ ކީއްވެ؟\nއެޓާނަލް ޕިކްޗާސްގެ ފިލްމް "އަމާނާތް" ރިލީޒް ކުރިތާ 19 އަހަރު ފަހުން އަލުން ސްކްރީނަށް އަންނަނީ އެވެ.\n"ހައްދު": ފައްތާހުގެ ވަރަށް ސަޅި ފިލްމަކަށް ވާނެ\n"ހައްދު" ސިނަމާ އަށް އަންނާނީ ސެޕްޓެމްބަރު މަހުގެ6ގައި.\n"މާޔޫސް" އެންމެ ފަހު އެޑިޓިން އަށް\nފިލްމް ބެލުންތެރިންނާ ހަމައަށް ގެނެސް ދޭނެ ގޮތަކާ ދޭތެރޭ މަހުދީގެ ތަފާތު ވިސްނުންތަކެއް އެބަހުރި.\nކިތައްމެ ބޮޑު ތައުރީފެއް އޮހުނަސް އަދި ބޭރުގެ އެވޯޑް ލިބުނަސް، ރޭ އޮތް ގައުމީ ފިލްމު އެވޯޑްސްގައި އެންމެ އެވޯޑެއް ވެސް ނުލިބި "އިނގިލި" ކުރިމަތިލީ ވަރަށް ބޮޑު ނާކާމިޔާބީއަކާ އެވެ.


ހުވަދު އަތޮޅު ދެކުނުބުރީ ނަޑެއްލާ ޞިއްޙީ މަރުކަޒު\nމި ދާއިރާގައި މަސައްކަތްކުރުމަށް ޝައުޤުވެރިވާ ފަރާތްތަކަށް މަރުޙަބާކިޔަމެވެ. މި ވަޒީފާއަށް ބޭނުންވަނީ މަސައްކަތަށް ޝައުޤުވެރިކަންހުރި ޤާބިލް މީހުންނެވެ.\nގދ. ނަޑެއްލާ ސިއްޙީ މަރުކަޒު\nމަޤާމުގެ މަސައްކަތާގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތު ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، ސެކެންޑްރީ ސްކޫލް ސެޓްފިކެޓް އިމްތިޙާނުގައި ދިވެހިން 'ސީ' ގްރޭޑް ލިބިފައިވުން.\nހޮސްޕިޓަލަށް ލިބޭ އާމްދަނީ ފައިސާ ބަލައިގަތުމުގެ މަސައްކަތްތަކާއި، އާސަންދައިގެދަށުން ބަލިމީހުންނަށް ބޭސްފަރުވާކުރުމާބެހޭ މުޢާމަލާތްތައް ކުރުން.\nބަލިމީހުންގެ އެޕޮއިންޓްމެންޓް ހެއްދުމާއި، ނަންބަރު ދޫކުރުން.\nރިސެޕްޝަނަށް އަންނަ ފޯންކޯލްތަކަށް ޖަވާބުދިނުމާއި، ޒިޔާރަތްކުރާ މީހުންނަށް މަޢުލޫމާތުދީ މަގުދައްކައިދިނުން.\nހޮސްޕިޓަލަށް ލިބޭ އާމްދަނީގެ ފައިސާއާމެދު މާލިއްޔަތު ޤަވާޢިދާއެއްގޮތަށް، އަދި ހޮސްޕިޓަލުން ހަމަޖައްސާފައިވާ އުސޫލަކާ އެއްގޮތަށް ޢަމަލުކުރުން.\nޢާއްމުކޮށް މަސައްކަތް އޮންނާނެ ގަޑި:\nސަރުކާރު ރަސްމީ މަސައްކަތުގަޑި (ހެދުނު 8:00 ން މެންދުރުފަހު 3:00 އަށް)\nހަމަޖެހިފައިވާ އުސޫލުން އިތުރުގަޑީގެ ފައިސާއާއި، ބަންދު ދުވަސްތަކުގެ އެލަވަންސާއި، ރިސްކް އެލަވަންސް\nލިބިފައިވާ ތަޢުލީމީ ސެޓްފިކެޓްތަކުގެ ކޮޕީ (އެމް.ކިއު.އޭ. ގަބޫލުކުރާކަމަށް ތައްގަނޑުޖަހާފައިވާ)\nދިވެހިރައްޔިތެއްކަން އަންގައިދޭ ކާޑުގެ ދެފުށް ފެންނާނެގޮތަށް، ލިޔެފައިވާ ލިޔުންތައް ކިޔަން އެނގޭ ކޮޕީ.\nސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ދީފައިވާ ލިޔުން.\nވަޒީފާގެ ދާއިރާއާ ގުޅޭ ތަމްރީން (ކުރުމުއްދަތުގެ ކޯހާއި ވާރކްޝޮޕް، ސެމިނަރ) ފަދަ ތަމްރީނު ޕްރޮގްރާމްތަކުގެ ސެޓްފިކެޓް ނުވަތަ ބައިވެރިވިކަމުގެ ލިޔުންތައް. މި ލިޔުމުގައި، ފުރިހަމަކުރި ތަމްރީނާއި ތަމްރީނުގެ މުއްދަތު އެނގެން އޮންނަންވާނެއެވެ.\nނޯޓް: ވަޒީފާއާ ނުގުޅޭ ތަމްރީނަކަށް މާކުހެއް ނުލިބޭނެއެވެ.\n2014 ސެޕްޓެންބަރު 25 ވާ ބުރާސްފަތި ދުވަހުގެ 15:00 ގެ ކުރިން މި މަރުކަޒުގެ އޮފީހަށް.\nއިންޓަރވިއު އޮންނާނެ ތާރީޚާއި، ތަން:\nއިޢުލާނުގެ މުއްދަތު ހަމަވާތާ 10 ދުވަހުގެތެރޭގައި، ގދ. ނަޑެއްލާ ޞިއްޙީ މަރުކަޒުގައި.\n(އިންޓަރވިޔުކުރާނީ ވަޒީފާގެ ޝަރުޠު ހަމަވާ ފަރާތްތަކާ އެކަންޏެވެ.)\nމަޢުލޫމާތު ސާފުކުރަން ގުޅާނެ ނަންބަރުތަކަކީ 6842612 ، 7782501 އެވެ. ވަޒީފާއަށް އެދޭ ފޯމް، ސަރުކާރު ބަންދުނޫން ކޮންމެ ދުވަހެއްގެ ހެނދުނު 8:00 ން ހަވީރު 3:00 އާ ހަމަޔަށް މި މަރުކަޒުގެ އޮފީހުން ލިބެން ހުންނާނެއެވެ.\nމި މަޤާމަށް ކުރިމަތިލެވޭނީ، މީލާދީ ތާރީޚުން އުމުރުން 18 އަހަރުފުރި، 55 އަހަރު ނުފުރޭ މީހުންނަށެވެ.


Huawei p30 pro: phone thakuge ajaibu!\nވާވޭ ޕީ30 ޕްރޯ: ފޯނުތަކުގެ އަޖައިބު!\nފޯނަކީ މިހާރު ގުޅައިގެ ވާހަކަ ދައްކާލަން އެކަނި ބޭނުން ކުރާ އެއްޗެއް ނޫނެވެ. ފޯނުގައި ހުންނަން ޖެހޭ ފަސޭހަތަކުގެ ލިސްޓު މިއަށްވުރެ މާ ދިގެވެ. މޮޅު ފޯނެއް ނަމަ ގިނަ ފީޗާތައް ހުންނަން މަޖުބޫރުވެ އެވެ. މިހާރު ފޯނެއް ބޭނުން ކުރުމުގެ އަލާ އިންސާނާގެ ހަށިގަނޑުން ކެނޑެނީ ލައްކަ ގިނަ ސިފަތައް ވެސް އޭގައި ހިމަނައިގެނެވެ. އެ އިންސާނާ ހައިރާން ކޮށްލައިގެންނެވެ.\nއެހެންވެ ފޯނު އުފައްދާ ކުންފުނި ތަކުން ގިނަ ދިރާސާތަކަށް ފަހު އިންސާނާގެ މި ބޭނުންތައް ފުއްދޭނެ ގިނަ ފީޗާތަކެއް ހިމަނަ އެވެ. ޓެކްނޮލޮޖީގެ ދުނިޔޭގައި މިހާރު އެންމެ މަގުބޫލު އެއް މަރުކާ ކަމަށްވާ "ވާވޭ" އިން މި ވަނީ އިންސާނާގެ އަސްލު ބޭނުން ދެގެނަންނަން ވާވޭގައި ތިބި ވިސްނުން ތޫނު ގިނަ ސިކުނޑިތަކެއް ފެލައިގެން "ދިޔަ" ނެރެފަ އެވެ. ނަތީޖާއަކީ އެ ކުންފުނިން ދެން އެންމެ އަވަހަށް ނެރޭ ފޯނުގައި މި އަޖައިބުކުރަނިވި "ދިޔަ" ހިމަނާފައި ވުމެވެ.\nޓެކްނޮލޮޖީ ހަބަރުތައް ދިރާސާކޮށް ޖާސޫސީ މައުލޫމާތު އެއްކުރާ ސައިޓުތަކާ ހަވާލާދީ މާހިރުން ބުނަމުންދާ ގޮތުގައި ވާވޭ ކުންފުނިން މިމަހު ނެރޭ "ވާވޭ ޕީ30 ޕްރޯ" ފޯނު ވެގެން ދާނީ އިންސާނާގެ ބޭނުންތަކާ އެންމެ ކައިރި ކުރާނެ އެއް ގެޖެޓަށެވެ. ވާވޭ މޮބައިލްސް އިން މިހާރު ވަނީ މި ފޯނު ނެރޭ ރަސްމީ ތާރީހު ވެސް އިއުލާނުކޮށްފަ އެވެ. މިމަހުގެ 26 ވަނަ ދުވަހު ޕެރިހުގައި ބާއްވާ ކުލަގަދަ ރަސްމިއްޔާތެއްގައި މި ފޯނު ދުނިޔެ އަށް ދޫކޮށްލާނެ އެވެ. މި ފޯނުގައި އިންސާނާ އަޖައިބު ކުރުވާ ހެއްވާލަން ހިމަނާފައިވަނީ ކޮން ޖާދޫއެއް ހެއްޔެވެ؟\nފުރަތަމަ 50 އެކްސް އޮޕްޓިކަލް ޒޫމް ލެންސް\n"ޕީ 30 ޕްރޯ" އަކީ ވެސް އެންމެ ފަހުން ނެރު ޕީ30 އެކޭ އެއްގޮތަށް ފްރަންޓް ފިންގަ ޕްރިންޓް ސެންސާ ހިމެނޭ ފޯނެވެ. ފޯނު ހުޅުވަން ކޮންމެހެން ފޯނުގެ ނުފުށުގައި އިންނަ ވަކި ހާއްސަ ތަނެއްގެ މަތީގައި އިނގިލި ކާތާކަށް ނުޖެހެ އެވެ. ފޯނުގެ މޫނުމަތީ އިންނަ ފިންގަ ޕްރިންޓް ސެންސާއިން ފޯނު ހުޅުވާލެވެ އެވެ. ވާވޭގެ މި ފޯނުގައި މިއީ އަދި ކުޑަ މިންވަރެކެވެ.\nމި ފޯނުގެ އެންމެ އާދަޔާ ހިލާފު ސިފައެއް ކަމަށްވަނީ ފޯނުގައިވާ ކެމެރާ ތަކެވެ. އާއްމުކޮށް އަހަރެމެން ބޭނުންކުރާ ނަން މަޝްހޫރު ގިނަ މޮޑެލް ތަކުގައި މި ހުންނަނީ އެންމެ ކެމެރާ އެކެވެ. ނަމަވެސް މި ފޯނުގައި ފޮޓޯއާއި ވީޑިއޯ ނަގަން ހާއްސަ ތިން ކެމެރާއެއް ހުރެ އެވެ. އަދި މި ކެމެރާތަކުން ވެސް ފްލެޝް ކުރެވެ އެވެ. އެހެންވެ ކުޑަކޮށް އަނދިރި ނަމަަވެސް ދުވާލުގެ އަލީގައި ފޮޓޯއެއް ނަގައިލުން ވާނީ ވަރަށް ފަސޭހަ ކަމަށެވެ. މިއީ ފޮޓޯ ނަގާ މީހުންނަށް އަދި މޮޅު ކެމެރާއެއް ހޯލެވިފައި ނެތް މީހުންނަށް ވަރަށް އުފާވެރި ހަބަރަކަށް ވާނެ އެވެ.\nޕީ30 ޕްރޯގެ ޒޫމިން ޓެކްނޮލޮޖީ ދައްކައިލަން ވާވޭ މޮބައިލްސް އިން ހަދާފައިވާ ވީޑިއޯއެއް\nމި ފޯނުގައި ފޮޓޯ ނަގާ މީހުންގެ ހިތުން ޖާގަ ހޯދާފައިވާ އެއް ކެމެރާއަކީ ޑީއެސްއެލްއާރެވެ. ވާވޭގެ ޕީ30 ޕްރޯގެ ކެމެރާތަކުގައި ހުންނަ އެންމެ ހާއްސަ އެއް ސިފަ ޑީއެސްއެލްއާރުގެ ކެމެރާތަކުގައި ހުންނަ ޒޫމިން ފީޗާ އެވެ. މި ފޯނުގެ ލެންސުގައި 50 އެކްސް އޮޕްޓިކަލް ޒޫމް ހިމަނާފައިވެ އެވެ. މާނައަކީ ދުރުގައި އޮންނަ އެއްޗެއް ފޮޓޯ ނަގާލަން ޒޫމް ކޮށްލާއިރު ފޯނުގައި އިންނަ ލެންސް ޒޫމް "އިން އަދި އައުޓް" ވާތަން ފެނުމެވެ. ޒޫމިން މި ފީޗާގެ ސަބަބުން ފޮޓޯ ގަނޑު "ފަޅައިގެން ދިއުން" ފަދަ ކަންކަމުން ސަލާމަތްވާނެ އެވެ. ރީތި ފޮޓޯއެއް ނަގަން އެންމެ ހާއްސަ އެއް ސިފައަކީމި އެވެ.\nދެން އޮތީ ސެލްފީ މޯޑުގެ ވާހަކަ އެވެ. ގިނަ ފޯނުތަކުގައި ފޯނުގެ ސެލްފީ ކެމެރާއަށް މާ ބޮޑު ފަރުވާއެއް ބަހައްޓާފައެއް ނުހުރެ އެވެ. ނަމަވެސް މި ފޯނުގެ ފްރޮންޓް ކެމެރާގައި ތިރީސް މެގަޕިކްސެލް ހުންނާނެ ކަމަށްވެ އެވެ. މާނައަކީ މިހާރު އަހަރެމެން މި ގެންގުޅޭ އާއްމު ފޯނު ތަކަށްވުރެ ވާވޭ 30 ޕްރޯ އިން ނަގާ ސެލްފީއެއްގެ ތިން ގުނަ ރީތި ވާނެ އެވެ.\nމި ވަރަކުން އަދި ނުނިމެ އެވެ. މި ފޯނު ހަމައެކަނި ހާއްސަ ވަނީ ފޮޓޯގްރަފަރުންނަށް އެކަންޏެއް ވެސް ނޫނެވެ. ވީޑިއޯ ގްރާފަރުންނާއި ވީޑިއޯ ބްލޮގަރުން ނަށް މިއީ މާވަހަރެކެވެ. މި ފޯނުގައި ވާވޭ އިން ހިމަނާފައިވާ އާދަޔާ ހިލާފު "ސިއްރު ސިފަ" އެއްގެ ސަބަބުން ފޯނުން ވައިޑްކޮށް ވީޑިއޯއެއް ނަގަމުންދާ ދަނޑިވަޅުގައި އެ މަންޒަރު އެއް ފަރާތުގައި ބަހައްޓާލާފައި އިތުރު މަންޒަރެއް ޒޫމް ކޮށްލެވިދާނެ އެވެ. އަޅެއް މޮޅެއް ނޫން ހެއްޔެވެ؟\nހަތަރު ދުވަހު ޗާޖް ހިފަހައްޓާ؟\nވާވޭ 30 ޕްރޯގެ އަނެއް ހާއްސަ ކަމަކީ މި ފޯނުގެ ބެެޓެރީ ލައިފެވެ. ނުވަތަ ޗާޖު ހިފަހައްޓާ މުއްދަތެވެ. މިފޯނު ހާއްސަ ކޮށްފައިވަނީ ބުރަކޮށް ގިނަ ވަގުތު އުޅޭ މީހުންނަށާއި ޓްރެވަލާސްގެ ގޮތުގައި ދަތުރުކުރާ ދަތުރުވެރިންނަށެވެ. މި ފޯނުގައި ހުރި މި ހުރިހާ މޮޅު ފީޗާތަކެއް ބޭނުން ކުރިނަމަވެސް ފޯނު ފުލް ޗާޖުކޮށްލައިގެން ހަތަރު ދުވަހު ޗާޖު ހިފަހައްޓާނެ ކަމަށްވެ އެވެ. އެހެންވެ، އިރު އިރުކޮޅާ ފޯނު ޗާޖު ކުރަން ދުވުމުގ ބޭނުން ކެނޑުނީ އެވެ.\nދެން އޮތީ މިހާރު ފޯނުން ކުޅޭ ގޭމުތަކަށް ހާއްސަ ފީޗާ އެވެ. މި ފޯނުގެ އެތެރޭގެ އިންޖީނު ހާއްސަކޮށްފަވަނީ ޒުވާނުންނަށެވެ. ގޭމިންއަށް ޝައުގުވެރިވާ ޒުވާނުން މި ފޯނުގެ މުހިންމުކަން ބޮޑެވެ. މިފޯނުގެ ވަރުގަަދަ "އޭފައިފައިވް" ޗިޕްސެޓުގެ ސަބަބުން ގޭމިން ފަސޭހަކޮށްދެ އެވެ. ދެން އޮތީ ބްލޫޓޫޕް ފީޗާ އެވެ. މި ފޯނު ވެގެންދާނީ އެންމެ ވަރުގަދަ ބްލޫޓޫޕް އިންނަ އެއް ފޯނަށް ކަމަށްވެ އެވެ.\nކޮންމެއަކަސް ގިނަ ސިފަތަކާއެކު ވާވޭގެ ޕީ30 ޕްރޯ ވެގެންދާނީ އެންމެ މަގުބޫލު އެއް ފޯނަށެވެ.\nމި ފޯނު ދުނިޔޭގެ ބާޒާރަށް ނެރުމަށްފަހު އަހަރެމެން ދިވެހިންގެ އަތަށް އަންނާނެ ދުވަހަކަށް ބެލުމެވެ. އެކަންވެސް ގާތްގަނޑަށް އެއް ތާރީހެއްގައިވާނެ އެވެ. ދިވެހިންނަށްގެ މުށުތެރެއަށް ފޯނުތަކުގެ މި އަޖައިބު ލަހެއް ނުވެ އަރާނެ އެވެ.


Ahmadinejad inthikhaabugai vaadha nukuran Roohee Leader inzaaru dhevvaifi | Mihaaru\nއީރާނުގެ ކުރީގެ ރައީސް މަހްމޫދު އަހުމަދީނިޖާދު. --ފޮޓޯ:ރޮއިޓާސް\nއަހުމަދީނިޖާދު އިންތިޚާބުގައި ވާދަނުކުރަން ރޫހީ ލީޑަރު އިންޒާރު ދެއްވައިފި\n27 ސެޕްޓެމްބަރ 2016 - 15:44 1 comment\nޚާމަނާއީއާ ހަވާލާދީ އީރާނުގެ ރަސްމީ މީޑިއާ އިން ބުނީ އަހުމަދީނިޖާދު އިންތިޚާބުގައި ވާދަ ނުކުރަން ޖެހެނީ "އޭނާ އަށާއި ގައުމުގެ ފައިދާ އަށް" ކަމަށެވެ.\nހުޅަނގަށް ވަރަށް ބޮޑަށް ފާޑު ވިދާޅުވި އަހުމަދީނިޖާދު ވަނީ 2005-2013 އާ ދެމެދު އީރާނުގައި ދެ ދައުރު ވެރިކަން ކުރައްވައިފަ އެވެ. އެކަމަކު އަންނަ އަހަރު އޮންނަ އިންތިޚާބުގައި ވާދަކުރައްވާނެކަން އަހުމަދީނިޖާދު އިއުލާން ކުރައްވައިފައެއް ނުވެ އެވެ. ނަމަވެސް އޭނާގެ ފަހުގެ ތަގްރީރުތަކުން ވަނީ އަނެއްކާވެސް ވެރިކަމަށް ވަޑައިގަންނަވަން އުޅުއްވާ ކަމަށް ދޭހަވާން ފަށައިފަ އެވެ.\nއެކަމަކު އަހުމަދީނިޖާދަށް އިންތިޚާބުގައި ވާދަނުކުރެއްވޭނެ ކަމަށް ރޫހީ ލީޑަރު ނިންމަވައިފި ނަމަ އޭނާގެ ކެންޑިޑެސީ ބާތިލް ކުރާނެ އެވެ.\nޚާމަނާއީގެ ވެބްސައިޓުގައި ޕޯސްޓްކޮށްފައިވާ އޯޑިއޯ ކްލިޕެއްގައި ވަނީ ކޮންމެވެސް މީހަކު ވަނީ އޭނާ އަށް ޒިޔާރަތްކޮށްފައި ކަމަށް ވިދާޅުވެފަ އެވެ. އަދި އޭނާ އަށާއި ގައުމުގެ ލާބައަށް ޓަކައި އިންތިޚާބުގައި ވާދަ ނުކުރުމަށް ލަފާ ދީފައިވާ ކަމަށް ވަނީ ވިދާޅުވެފަ އެވެ. އެއީ ގައުމުގައި ބައިބައިވުން އުފެދި ނުރައްކާ ހާލަތަކަށް ހިނގައިދާނެތީ ކަމަށް ވެސް ވިދާޅުވި އެވެ.\nއީރާނުގެ ރަސްމީ ނޫސް އެޖެންސީން ބުނެފައި ވަނީ ޚާމަނާއީގެ އަރިހަށް ޒިޔާރް ކުރި މީހަކީ ކުރީގެ ރައީސް އަހުމަދީނިޖާދު ކަމަށެވެ.\nއަހުމަދީނިޖާދު އެންމެ ފަހުން އިންތިޚާބު ކާމިޔާބުކުރި 2009 ވަނަ އަހަރު ވަނީ އީރާނުގައި ބޮޑެތި ހަމަނުޖެހުންތައް ހިންގާ އެތައް ބަޔަކު ހައްޔަރުކޮށްފަ އެވެ. އަހުމަދީނިޖާދަށް ފަހު ވެރިކަމަށް ވަޑައިގެންނެވި ހަސަން ރޫހާނީ އަކީ މެދުމިނުގެ ސިޔާސަތެއް ގެންގުޅުއްވާ ބޭފުޅެކެވެ. ރޫހާނީ ވަނީ ހުޅަނގާ އެކު މަޝްވަރާކޮށް، އީރާނުގެ ނިއުކްލިއާ ޕްރޮގްރާމް ނިމުމަކަށް ގެނެސް، އީރާނާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތައް ނައްތާލައިފަ އެވެ.\nއިތުރު ލިޔުންތައް މެދު އިރުމަތި އީރާން މަހްމޫދު އަހްމަދީނިޖާދް ރިޔާސީ އިންތިޚާބު


Tunisia ge anhenun isolate ve thibegen Mask hadhanee - AO News\nޓިއުނީޝިއާގެ އަންހެނުން އައިސޮލޭޓްވެ ތިބެގެން މާސްކް ހަދަނީ\nޓިއުނީޝިއާގެ އަންހެނުން އައިސޮލޭޝަންގައިތިބެ މާސްކް ހަދަނީ\nމުޅި ދުނިޔެ ކޮރޯނާ ވައިރަހާއި ހަނގުރާމަ ކުރަނީއެވެ. ބަލީގެ އަސަރު އެތައް ބަޔަކަށް ކޮށް ފަރުވާ ހޯދަން ހޮސްޕިޓަލް ތަކުގައި ކިއު ޖެހިއްޖެއެވެ. ހާލުބޮޑު ބަލިމީހުންނާއެކު އެނދުތައް ފުރި ބާރުވެއްޖެއެވެ. މިޙާލަތުގައި ދެން ކުރިމަތިވާ ބިރަކީ ސިއްޙީ ޚިދުމަތްތެރިންގެ ސަލާމަތަށް ބޭނުންވާ “ސޭފްޓީ ގިއަރ” ގެ ދަތިކަން ކުރިމަތި ވުމެވެ. ސާޖިކަލް މާސްކާއި އަންގި ފަދަ ތަކެތި ހުސްވުމުގެ ބިރެވެ.\nޓިއުނީޝިއާގެ 150 މަސައްކަތުމީހުން މިވަނީ “ލޮކްޑައުން ” ގެ ޙާލަތުގައި ވެސް ސާޖިކަލް މާސްކް ހަދަން އިސްނަގާފައެވެ. މުސްލިމް އާބާދީއެއް އޮންނަ މިޤައުމުގެ އަންހެނުން އިސްނަގައިގެން ކުރަމުންދާ މިމަސައްކަތަށް އެތައް ބައެއްގެ ތަރްޙީބް އޮހެމުން ދެއެވެ.\nޙައުލާ ރެއްބީ ގެ މޭސްތިރި ކަމުގެ ދަށުން މުވައްޒަފުންނާއެކު މިމަސައްކަތް ފަށާފައިވާއިރު އޭނާ ބުނެފައިވަނީ ޢާއިލާއާއި ދުރުގައި ހުންނަން ޖެހުމުން ހިތްދަތިވިޔަސް މިމަސައްކަތުގެ މުހިއްމުކަން އިޙްސާސް ވުމުންނާއި މުވައްޒަފުންދޭ އެހީތެރިކަމުގެ ބޮޑުކަމުން ހިތަށް ހިތްހަމަޖެހުން ލިއްބައިދޭ ކަމަށެވެ.\nފިރިމީހާއާއި 16 އަހަރުގެ ދަރިފުޅު ގެ ފުރިހަމަ ތާއީދު ލިބިގެން މިހުރެވެނީ. ” ޙައުލާ ރަޙްބީ ބުނެފައިވެއެވެ.\nޙާއުލާ ރަޙްބީ.މާސްކް ފެކްޓްރީގެ ވެރިޔާ\nފެކްޓްރީގެ އުފެއްދުންތައް އެހެންޏާ ޤައުމުތަކަށް އެކްސްޕޯޓް ކުރިޔަސް މިފަހަރު ވިސްނުންހުރީ ޤައުމަށް ބޭނުންވާ މިންވަރަށް އުފެއްދޭތޯކަމަށް އޭނާ ބުންޏެވެ.\nމިދިޔަ އާދީއްތަ ދުވަހުންފެށިގެން ލޮކްޑައުންގެ ޙާލަތުގައި އޮތް އުތުރު އެފްރިކާ ބައްރުގެ މި ޤައުމުން 272 މީހަކު ކޮވިޑް 19އަށް ޕޮޒިޓިވް ވެ މިހާތަނަށް 8 މީހަކު މިބަލީގައި މަރުވެފައި ވެއެވެ.\nޓިއުނީޝިއާގެ ވެރިރަށް ތޫނިސް ގައި ހުރި މި ފެކްޓްރީގައި މުވައްޒަފުންގެ ޚިދުމަތުގައި ކައްކާއިންނާއި ނަރުހުންނާއި ޑޮކްޓަރުން ބައިތިއްބާފައި ތިބެއެވެ. އެތަނުގައި މަސައްކަތް ކުރާ 110 އަންހެނުންނާއި 40 ފިރިހެނުންނަށް ވަކި އެޕާޓްމެންޓްތަކެއް ކަނޑައެޅިފައިވާއިރު އެއްމަސް ދުވަހަށް ވާވަރަށް ކާބޯތަކެތިވެސް ވަނީ އެތެރެކޮށްފައެވެ.\n“އެތަނުގައި ކަސްރަތު ކުރުމާއި މުނިފޫހި ފިލުވުންވެސް ކުރިއަށްދާނެ . އަދި ކުޅިވަރު ކުޅޭނެ ދަނޑުވެސް ގާއިމް ކުރެވިފަވާނެ.މީގެ އިތުރުން ވީޑިއޯ ޗެޓް މެދުވެރިކޮށް ޢާއިލާތަކާ ބައްދަލު ކުރުމަށް އިންޓަނެޓްވެސް ފަހިކޮށްދީފައިވާނެ. ބީބީސީ ނިއުސް އަށް ދެއްވި އިންޓަވިއުއެއްގައި ޙައުލާ ކިޔައިދީފައިވެއެވެ.\n“އަހަރެމެންގެ ބޭނުމަކީ ޑޮކްޓަރުން ޙިމާޔަތް ކުރުން”\nމިފެކްޓްރީ އައިސޮލޭޝަންގައި އޮވެ ޚިދުމަތް ފަށާފައިވަނީ ވަރަށް މަތިވެރި މަޤްސަދެއްގައެވެ. އެކުގައި ތިބެ މަސައްކަތް ކުރަނިކޮށް ހަލުވިބާރުމިނެއްގައި ފެތުރޭ ކޮރޯނާވައިރަހުގެ އަސަރު މަސައްކަތުގެ މާޙައުލަށް ކޮށްފިނަމަ ޤައުމުގެ ޑޮކްޓަރުން ޙިމާޔަތް ކުރާނެ ބަޔަކުނެތި އެންމެން ބަލިވާނެއެވެ.\n” އަހަރެމެން މިގޮތަށް ނުކުމެ މަސައްކަތް ނުކުރާނަމަ ޑޮކްޓަރުން މި ވައިރަހުން ސަލާމަތް ކޮށްދޭނެ ބަޔަކު ނުވާނެ. “\nމިއީ އެ ފެކްޓްރީގެ މަސައްކަތު މީހުންގެ މޮޓޯއެވެ. ބަންދުގެ ޙާލަތުގައިވެސް ޤައުމަށް ޚިދުމަތް ކޮށްދިނުމާއިގެން އުޅުމުގެ ރިވެތި މިސާލެކެވެ. ދެއަތް އުރާލައިގެން ތިބުމުގެ ބަދަލުގައި މި ނުރައްކާތެރި ވަބާއިން މިންޖު ވުމަށްޓަކައި އެބައެއްގެ މިންވަރުން އެހީތެރިކަމުގެ އަތެއް ފޯރުވައި ދިނުމަކީ މިވަގުތަށް ކޮންމެހެންވެސް މުހިއްމު ކަމެކެވެ.


ކަމަކަށް އެދި ﷲ ތަޢާލާގެ ޙަޟްރަތުގައި ދުޢާކުރާނަމަ އެކަމުގައި ސާބިތުވެ ހުންނާށެވެ! މާޔޫސްވެ ދުޢާކުރުން ހުއްޓައިނުލާށެވެ! ދުޢާ ކުރުމުގައި ސާބިތުވެ ހުންނަ މީހާގެ ބޭނުންތައް އާދަފޫއަޅުވައިލަނިވި ގޮތަކުން ނަމަވެސް ﷲ ތަޢާލާ ފުއްދަވައި ދެއްވަވާނެތެވެ!\nވަރަށް ގިނަ ފަހަރު ދިމާވާ ކަމަކީ ދުޢާކުރުމުގައި ސާބިތު ނުވެވުމެވެ. ދުޢާ އިޖާބަކުރައްވަވައި ތިމާ އެދޭ ކަންކަން ހިންމަވައި ދެއްވަވާނެ ކަމުގެ ޔަޤީންކަން ކުޑަވުމެވެ. ބައެއްފަހަރު ޔަޤީންކަން ނެތިގެންވެސް ދެއެވެ.\nދުޢާ އިޖާބަ ނުވެ ލަސްވަމުންދާނަމަ އެންމެ ބޮޑަށް ބަލަން ޖެހޭ އެއްކަމަކީ އެމީހާގެ އަމަލުތަކުގެ ސާބިތުކަމެވެ! އެމީހަކު ކުރަން ޖެހޭ އަޅުކަން ފުރިހަމައަށް އަދާކުރެވޭތޯއެވެ! ކައިބޮއި ހެދެނީ ހަމަ ޙަލާލުތަކެތިތޯއެވެ! ތިމާއަށް ލިބޭ އާމްދަނީ ޚަރަދުކުރެވެނީ ހަމަ ރަނގަޅު ގޮތުގައިތޯއެވެ! އެހީތެރިކަން ފޯރުކޮށްދޭން ޖެހޭ މީހުންނަށް އެހީތެރިކަން ފޯރުކޮށްދެވޭތޯއެވެ! މިފަދަ ކަންކަމަކީ ހަމަ ޗެކްލިސްޓުގައި ހިމަނައި ބަލައި ޗެކްކުރަން ޖެހޭ ކަންކަމެވެ!\nދުޢާއިން ޙާޞިލު ނުކުރެވޭނެ އެއްވެސް ކަމެއް ނެތެވެ! ޑޮކްޓަރުން އުންމީދު ކަނޑާލާފައިވާ ކިތައް ބަލި މީހުން ގަދަވޭހެއްޔެވެ؟ އަދި ކީއްހެއްޔެވެ؟ ދުޢާގެ ސަބަބުން އިންސާނާގެ ޢުމުރުވެސް އެކަލާނގެ އިރާދަކުރައްވަވައިފި އަޅަކަށް ދިގުކޮށް ދެއްވަވަތެވެ! ދުޢާއަކީ ތަޤްދީރު ބަދަލުކޮށްދެއްވަވާ ކަމެއް ކަމަށް ބުނެވެނީ މި ފަދަ ސަބަބުތަކަށްޓަކައެވެ.\nވީމާ ދުޢާ ކުރުމުގައި ސާބިތުވާށެވެ! ހިންމަވައި ދެއްވަވާނެ ކަމުގެ ޔަޤީންކަމާއިއެކު ދުޢާކުރަމުން ގެންދާށެވެ! ނަތީޖާ ފެންނާނެއެވެ! އިން ޝާ ﷲ


5 Lakka Vana Fathuruveriyaa Ge Amaazah Vaasil Vevunee Raees Ge Hikumaiytheri Nihmmevun Thakuge Sababun: Minister\nފަސް ލައްކަވަނަ ފަތުރުވެރިޔާގެ އަމާޒަށް ވާސިލުވެވުނީ ރައީސްގެ ހިކުމަތްތެރި ނިންމެވުންތަކުގެ ސަބަބުން: މިނިސްޓަރު\nއަންދާޒާ ކުރި ވަރަށްވުރެ އަވަހަށް ފަސް ލައްކަވަނަ ފަތުރުވެރިޔާގެ އަމާޒަށް ވާސިލުވެވުނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ހިކުމަތްތެރި ނިންމެވުންތަކުގެ ސަބަބުން ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nމިއަހަރުގެ މިހާތަނަށް ރާއްޖެއަށް ޒިޔާރަތްކުރި ފަތުރުވެރިންގެ ތެރެއިން ފަސް ލައްކަ ވަނަ ފަތުރުވެރިޔާ ރާއްޖެ އައުމުން ހޫނު މަރުހަބާއެއް ވަނީ ކިޔައިފައެވެ.\nމީގެކުރިން ލަފާ ކޮށްފައި ވަނީ ފަސް ލައްކަވަނަ ފަތުރުވެރިޔާ އަންނާނީ މިމަހުގެ 19ވަނަ ދުވަހު ކަމަށެވެ. ނަމަވެސް މިހާރު ދުވާލަކު ރާއްޖެ އަށް އަންނަ ފަތުރުވެރިންގެ އަދަދު ވަނީ އިތުރުވެފައެވެ. އެގޮތުން ދުވާލަކު ރާއްޖެ އަށް އަންނަ ފަތުރުވެރިންގެ އަދަދު މިހާރު އުޅެނީ 4،000ގައެވެ.\nޓޫރިޒަމް މިނިސްޓަރު މައުސޫމް ވިދާޅުވީ އަންދާޒާ ކުރި ތާރީހަށްވުރެ ކުރިން ފަސްލައްކަ ފަތުރުވެރިން ރާއްޖެ ގެނެވުނީ ފަތުރުވެރިކަމުގެ ދާއިރާގައި މަސައްކަތް ކުރާ ފަރާތްތަކާއި ރައީސް ސޯލިހުގެ ހިކުމަތްތެރި ނިންމެވުންތަކުގެ ނަތީޖާ ކަމަށެވެ. މިނިސްޓަރު ވަނީ ފަތުރުވެރިކަމުގެ ދާއިރާގައި ހަރަކާތްތެރިވާ ހުރިހާ ފަރާތްތަކަށް މަރުހަބާ ކިޔައި ޝުކުރު ދަންނަވާ ކަމަށް މިނިސްޓަރު ވިދާޅުވިއެވެ.\nޓޫރިޒަމް މިނިސްޓްރީން ވަނީ، މިއަހަރު 5،25،000 ފަތުރުވެރިން ރާއްޖެ ޒިޔާރަތް ކުރާނެ ކަމަށް ލަފާކޮށްފައެވެ. އަދި އަންނަ އަހަރު 1.5 މިލިއަން ފަތުރުވެރިން ރާއްޖެ އަންނާނެ ކަމަށް ވަނީ ލަފާކޮށްފައެވެ.


ތަޢާރަފް - ބާރާއި މަސްއޫލިއްޔަތު\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ 61 ވަނަ މާއްދާގެ ދަށުން މި އޮތޯރިޓީއަށް ވަނީ ބާރާއި މަސްއޫލިއްޔަތު ތަކެއް ޙަވާލު ކޮށްފައެވެ. މި ޤާނޫނުން މި އޮތޯރިޓީއަށް ޙަވާލުކުރެވިފައިވާ ބައެއް މަސްއޫލިއްޔަތުތައް ތިރީގައި މިވަނީއެވެ.\nކައުންސިލްތަކުގެ މަސައްކަތްތަކާއި ޙަރަކާތްތައް ހިނގަމުންދަނީ ޤާނޫނުއަސާސީ އާއި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނާއި އަދި އެހެނިހެން ޤާނޫނުތަކާއި އެއްގޮތަށްތޯ ބެލުން.\nކައުންސިލްތަކުގެ މަސައްކަތްތައް ޤައުމީ ފެންވަރުގައި ވިލަރެސްކުރުން.\nޤާނޫނުގައި ލޯކަލް ގަވަރމަންޓް އޮތޯރިޓީން ކުރަންޖެހޭނެ ކަމަށް ކަނޑައަޅާފައިވާ އެހެނިހެން ކަންކަންކުރުން.\nކައުންސިލްތަކުގެ މަސައްކަތްތަކާއި ޙަރަކާތްތައް އަދި ކައުންސިލްތަކުން އެކަށައަޅާ ގަވާއިދުތައް ހުންނަނީ އެއްއުސޫލަކުންތޯ ބަލައި ކައުންސިލްތަކުން ހަދާ ޤަވާއިދުތަކާއި އުޞޫލްތައް އެއް ހަމައެއްގައި ހިފެހެއްޓުމަށް މަސައްކަތް ކުރުން.\nލޯކަލް ގަވަރމަންޓް އޮތޯރިޓީގެ ހިންގާ ގަވާއިދު ހެދުން.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އުފައްދާ ކޮންމެ އަތޮޅު ކައުންސިލަކާއި، ރަށު ކައުންސިލަކާއި، ސިޓީ ކައުންސިލްގެ އިޚްތިޞާޞް ހިނގާ ސަރަހައްދު ކަނޑައަޅައި، އެސަރަހައްދުގެ އިން ވަކިކުރުމުގެ ނިޒާމެއް މިޤާނޫނަށް އަމަލުކުރަން ފަށާ ފުރަތަމަ އަހަރުތެރޭ ކަނޑައެޅުން.\nލާމަރުކަޒީ އުޞޫލުން ދިވެހިރާއްޖެ ހިންގުމަށްޓަކައި ބޭނުންވާ އިދާރީ އަދިފަންނީ ޤާބިލްކަން އިތުރުކުރުމަށްޓަކައި ދޭންޖެހޭ ތަމްރީނުތައް ކަނޑައަޅައި، އެތަމްރީނުތައް ދޭނެ އިންތިޒާމެއް ހަމަޖެއްސުން.


ޢިލްމުވެރިންގެ ސުވާލުތަކަށް ޝާފިޢީގެފާނު ދެއްވި ޖަވާބުތައް\n22 ޖުލައި 2021 - 10:46 1\nޢިރާޤުގެ ފުންނާބުއުސް ޢިލްމުވެރިންތަކެއް، ޝާފިޢީގެފާނަށް ސުވާލުތަކެއް ހުށަހެޅުއްވި ވާހަކައަކީ ބައެއް މަޞްދަރުގައި ބަޔާންވެފައިވާ ވާހަކައެކެވެ. އެ ވާހަކައިގައި ވެ އެވެ. އެކަން ހިނގީ ޚަލީފާ ހާރޫނުއްރަޝީދުގެ އަރިއަހުގަ އެވެ. އެ ޢިލްމުވެރިންގެ މަޤުޞަދެއް ކަމުގައިވީ، ޝާފިޢީގެފާނަށް ޖަވާބު ނުދެއްވޭނެ ވަރުގެ ސުވާލުތަކެއް ހުށަހަޅުއްވައި، ޚަލީފާގެ ކުރިފުޅުމަތީގައި، ޝާފިޢީގެފާނުގެ ޤަދަރު ކުޑަކޮށްލެއްވުމެވެ. ތިރީގައި މިވަނީ އެ ޢިލްމުވެރިން ހުށަހެޅުއްވި ސުވާލުތަކާއި، ޝާފިޢީގެފާނުގެ ދެއްވި ޖަވާބުތަކެވެ.\nމީހަކު އޭނާގެ ގޯތިތެރޭގައި ބަކަރިއެއް ކަތިލިއެވެ. ދެން ކޮންމެވެސް ބޭނުމަކު އޭނާ ގެއިން ބޭރަށް ދިޔަ އެވެ. ދެން އެނބުރި ގެއަށް ގޮސް، އޭނާގެ އަނބި ދަރީންގެ ގާތުގައި ބުންޏެވެ. ތިޔަބައިމީހުން މި ބަކަރި ކައްކައިގެން ކާށެވެ! ތިމަންގެ މައްޗަށް މި ބަކަރީގެ މަސް މިހާރުވަނީ ޙަރާމްވެފަ އެވެ. އޭނާގެ އަނބިދަރީން ބުންޏެވެ. ތިމަންމެންގެ މައްޗަށް ވެސް ތިޔަ ބަކަރީގެ މަސް ޙަރާމްވެއްޖެއެވެ. އެއީ ކީއްވެތޯ އެވެ؟\nޝާފިޢީގެފާނު ދެއްވި ޖަވާބު:\nބަކަރި ކަތިލި މީހާއަކީ، އޭނާ ބަކަރި ކަތިލިއިރު މުޝްރިކެކެވެ. އޭނާ އެ ބަކަރި ކަތިލީ ބުދުތަކަށް ކުރި ޤުރުބާނެއްގެ ގޮތުގަ އެވެ. އެއަށްފަހު އޭނާ ގެއިން ބޭރަށް ގޮސް އުޅުމުގެ ތެރޭގައި، މާތް ﷲ އޭނާއަށް ތެދުމަގު ދެއްކެވި އެވެ. ދެން އޭނާ އިސްލާމްވި އެވެ. މިހެންވެ، އޭނާގެ މައްޗަށް އެ ބަކަރީގެ މަސް ޙަރާމްވި އެވެ. އޭނާ ގެއަށް އެނބުރި ދިއުމުގެ ކުރިން، އޭނާގެ އަނބި ދަރިންނަށް، އޭނާ އިސްލާމްވެއްޖެކަމުގެ ޚަބަރު ލިބުނެވެ. ދެން އެމީހުން އިސްލާމްވި އެވެ. މިހެންވެ، އެމީހުންގެ މައްޗަށް ވެސް އެ ބަކަރީގެ މަސް ޙަރާމްވި އެވެ.\nދެ ވަނަ ސުވާލު:\nބުއްދި ސަލާމަތުންހުރި ދެ މުސްލިމަކު ބަނގުރާ ބުޔެވެ. އެ މައްސަލަ ބެލުމަށްފަހު، އެއިން އެކަކުގެ މައްޗަށް ޙައްދު ޤާއިމުކުރެވުނެވެ. އަނެކަކުގެ މައްޗަށް ޙައްދު ޤާއިމެއްނުކުރެވެ އެވެ. އެއީ ކީއްވެތޯ އެވެ؟\nއެ ދެ މީހުންކުރެ އެކަކުގެ މައްޗަށް ޙައްދު ޤާއިމުކުރެވުނީ، އޭނާއަކީ ބާލިޣުވެފައިވާ މީހެއް ކަމުގައިވާތީ އެވެ. އެ ދެ މީހުންކުރެ އަނެކަކުގެ މައްޗަށް ޙައްދު ޤާއިމުނުކުރެވުނީ، އޭނާއަކީ ބާލިޣުނުވާ ކުޑަކުއްޖެއް ކަމުގައިވާތީ އެވެ.\nތިން ވަނަ ސުވާލު:\nފަސް ފިރިހެނަކު، އެއް އަންހެނަކާ ޒިނޭކުރި އެވެ. އެ ފަސް ފިރިހެނުންގެ ތެރެއިން ފުރަތަމަ މީހާގެ މައްޗަށް ޤަތުލު ވާޖިބުވި އެވެ. ދެވަނަ މީހާގެ މައްޗަށް ރަޖަމު ވާޖިބުވި އެވެ. ތިންވަނަ މީހާގެ މައްޗަށް ޙައްދުގެ ފުރިހަމަ މިންވަރު ވާޖިބުވި އެވެ. ހަތަރުވަނަ މީހާގެ މައްޗަށް ޙައްދުގެ ދެބައިކުޅަ އެއްބައި ވާޖިބުވި އެވެ. ފަސްވަނަ މީހާގެ މައްޗަށް އެއްވެސް ޢުޤޫބާތެއް ވާޖިބެއް ނުވެ އެވެ. އެއީ ކީއްވެތޯ އެވެ؟\nފުރަތަމަ މީހާގެ މައްޗަށް ޤަތުލު ވާޖިބުވީ، އޭނާ ޒިނޭކުރުން ޙަލާލުކޮށް (ޒިނޭކުރުމަކީ ހުއްދަ ކަމެއް ކަމުގައި ބުނެ) މުރުތައްދުވީތީ އެވެ. ދެވަނަ މީހާގެ މައްޗަށް ރަޖަމުކުރުން ވާޖިބުވީ، އޭނާއަކީ ކާވެނިކޮށްގެންހުރި މުޙުޞަނެއް ކަމުގައިވީތީ އެވެ. ތިންވަނަ މީހާގެ މައްޗަށް ޙައްދުގެ ފުރިހަމަ މިންވަރު ވާޖިބުވީ، އޭނާއަކީ ކާވެނިނުކޮށްހުރި ހުއްސަރިބައި މިނިވަނެއް ކަމުގައި ވާތީ އެވެ. ހަތަރުވަނަ މީހާގެ މައްޗަށް ޙައްދުގެ ދެބައިކުޅަ އެއްބައި ވާޖިބުވީ، އޭނާއަކީ އަޅެއް ކަމުގައިވީތީ އެވެ. ފަސްވަނަ މީހާގެ މައްޗަށް ޢުޤޫބާތެއް ވާޖިބުނުވީ، އޭނާއަކީ މޮޔައެއް ކަމުގައިވީތީ އެވެ.\nހަތަރު ވަނަ ސުވާލު:\nމީހަކު ނަމާދުކޮށްގެން ކަނާތްފަރާތަށް ސަލާމްދިން ހިނދު، އޭނާގެ އަނބިމީހާ ވަރިކުރި އެވެ. ވާތްފަރާތަށް ސަލާމްދިން ހިނދު، އޭނާގެ ނަމާދު ބާޠިލުވި އެވެ. ދެން އުޑަށް ބަލާލުމަށްފަހު، އެއްހާސް ދިރުހަމު އަދާކުރި އެވެ. އެއީ ކީއްވެތޯ އެވެ؟\nއޭނާ ކަނާތްފަރާތަށް ސަލާމްދިން ހިނދު، އޭނާގެ އަނބިމީހާއާ ކުރިން ކާވެނިކޮށްގެން އުޅުނު މީހަކު ފެނުނެވެ. އޭނާ ކާވެނިކުރީ، އެމީހާ ވީނުވީތަނެއް ނޭނގި ގެއްލިފައިވަނިކޮށެވެ. އެމީހާ ފެނުމުން އެކަނބުލޭގެ ވަރިކުރީ އެވެ. އޭނާ ވާތްފަރާތަށް ސަލާމްދިން ހިނދު، އޭނާގެ ފޭރާމުގައި ނަޖިހެއް ޖެހިފައިވަނިކޮށް ފެނުނެވެ. އެކަމުގެ ސަބަބުން އޭނާގެ ނަމާދު ބާޠިލުވީ އެވެ. ދެން އޭނާ އުޑަށް ބަލާލިއިރު، މަހުގެ ފުރަތަމަ ރޭގެ ހަނދު ފެނުނެވެ. މަސް ފެށޭ ދުވަހު އޭނާ އަދާކުރަންޖެހޭ އެއްހާސް ދިރުހަމުގެ ދަރަންޏެއް އޮތުމުން، އެ ދަރަނި އަވަހަށް އަދާކުރީ އެވެ.\nފަސް ވަނަ ސުވާލު:\nހަތަރު މީހަކާއެކު އިމާމުވެ މީހަކު މިސްކިތެއްގައި ނަމާދުކުރި އެވެ. އެމީހުން ނަމާދުކުރަމުންދަނިކޮށް އެހެން މީހަކު މިސްކިތަށް އެރި އެވެ. އެމީހުން ނަމާދުކޮށް ނިމުނު ހިނދު އިމާމަކަށް ހުރި މީހާގެ މައްޗަށް ޤަތުލު ވާޖިބުވި އެވެ. އޭނާގެ ފަހަތުގައި ނަމާދުކުރި ހަތަރު މީހުންގެ މައްޗަށް ތަޢުޒީރު ވާޖިބުވި އެވެ. އަދި އެމީހުން ނަމާދުކުރަންތިބި މިސްކިތް ތަޅާލުން ވާޖިބުވި އެވެ. އެއީ ކީއްވެތޯ އެވެ؟\nފަހުން މިސްކިތަށް އެރި މީހާ، ދަތުރެއްގައި ފުރިއިރު، އޭނާގެ އަނބިމީހާ އޭނާގެ ބޭބެއާ ޙަވާލުކުރި އެވެ. ފަހެ، އިމާމުވެ ނަމާދުކުރަންހުރި މީހާ، ދަތުރުވެރިޔާގެ ބޭބެ ޤަތުލުކުރި އެވެ. އޭނާ ޤަތުލުކުރުން ވާޖިބުވީ މި ސަބަބަށްޓަކަ އެވެ. އަދި ދަތުރުވެރިޔާގެ އަނބިމީހާއަކީ، އޭނާގެ އަނބިމީހާ ކަމުގައި ދަޢުވާކުރި އެވެ. އޭނާގެ ފަހަތުގައި ނަމާދުކުރި ހަތަރު މީހުން އެކަމަށް ހެކިވި އެވެ. އެމީހުން ތަޢުޒީރުކުރުން ވާޖިބުވީ މި ސަބަބަށްޓަކަ އެވެ. އެމީހުން ނަމާދުކުރަންތިބި މިސްކިތަކީ، އެ ދަތުރުވެރިޔާގެ ގެ އެވެ. އެ ދަތުރުވެރިޔާގެ އަނބިމީހާ ނިގުޅައިގަތުމަށްފަހު، އޭނާގެ ގެއަކީ މިސްކިތެއް ކަމުގައި އެމީހުން ހެދި އެވެ. އެ މިސްކިތް ތަޅާލުން ވާޖިބުވީ މި ސަބަބަށްޓަކަ އެވެ.\nހަ ވަނަ ސުވާލު:\nއަޅަކު އޭނާގެ ސާހިބުމީހާއަށް ފިލި އެވެ. އެހިނދު ސާހިބުމީހާ ހުވާކޮށްފައި ބުންޏެވެ. އެ އަޅުމީހާ ފެނުމުގެ ކުރިން ތިމަންނައަށް އެއްޗެއް ކެވިއްޖެނަމަ، އެ އަޅުމީހާ މިނިވަންވީ އެވެ. މި ޙާލަތުގައި، އެ އަޅުމީހާ މިނިވަންވިޔަ ނުދިނުމަށްޓަކައި ޢަމަލުކުރާނީ ކިހިނަކުންތޯ އެވެ؟\nސާހިބުމީހާ އެއްޗެއް ކެއުމުގެ ކުރިން، އެ އަޅުމީހާ، ސާހިބުމީހާގެ ދަރިއަކަށް ހިބައިންދޭނީ އެވެ. ދެން ކާނީ އެވެ. ދެން އަޅުމީހާ ފެނިއްޖެނަމަ، ދަރިފުޅަށް ދިން ހިބަ، އަނބުރާ ގެންނާނީ އެވެ.\nހަތް ވަނަ ސުވާލު:\nދެ އަންހެނަކާ، ޒުވާން ދެ ފިރިހެނަކު ބައްދަލުވި އެވެ. އެހިނދު އެ ދެ އަންހެނުން ބުންޏެވެ. އަހަރެމެން ދެ މީހުންގެ ދެ ފިރިހެން ދަރިންނަށާއި، އަހަރެމެން ދެ މީހުންގެ ދެ ފިރިންނަށާއި، އަހަރެމެން ދެ މީހުންގެ ދެ ފިރިންގެ ދެ ފިރިހެން ދަރިންނަށް މަރްޙަބާކިޔަމުއެވެ. އެއީ ކީއްވެތޯ އެވެ؟\nއެ ދެ އަންހެނުންނާ ބައްދަލުވި ޒުވާން ދެ ފިރިހެނުންނަކީ އެ ދެ އަންހެނުންގެ ދެ ދަރިންނެވެ. އެ ދެ ފިރިހެނުންގެ ދެ ބައްޕައަކީ އެއިން ކޮންމެ އަންހެނަކާ ކުރިން ކާވެނިކުރި ދެ ފިރިހެނެކެވެ. މިހާރު އެ ދެ އަންހެނުންކުރެ އެކަކު ވަނީ އަނެކަކުގެ ފިރިހެން ދަރިފުޅާ ކާވެނިކޮށްގެންނެވެ.\nއަށް ވަނަ ސުވާލު:\nމީހަކު ފެންތަށްޓެއްގެ އެއް ބައި ބުއިތަނާ، އެ ފެންތަށީގެ އަނެއް ބައި އޭނާގެ މައްޗަށް ޙަރާމްވެއްޖެ އެވެ. އެއީ ކީއްވެތޯ އެވެ؟\nއޭނާ އެ ފެންތަށީގެ އެއްބައި ބުއިތަނާ، އޭނާގެ ނޭފަތުން ފޭބި ލޭ، އެ ފެންތަށީގެ ތެރެއަށް އެޅި، އެ ތަށީގައިވާ ފެން ތަޣައްޔަރުވި އެވެ. އެކަމުގެ ސަބަބުން އޭނާގެ މައްޗަށް އެ ފެންތަށި ޙަރާމްވީ އެވެ.\nނުވަ ވަނަ ސުވާލު:\nފޮތިން ހަދާފައިވާ ކީސާއެކެވެ. އެ ކީސާ ފުރެންދެން އެއަށް އެއްޗެއް އަޅާފައި ވެ އެވެ. އެ ކީސާ ވަނީ ބަންދުކޮށް، ސިލު ޖަހާފަ އެވެ. މީހަކު އޭނާގެ އަނބިމީހާގެ އަތަށް އެ ކީސާ ދީފައި ބުންޏެވެ. މި ކީސާގައިވާ ސިލް ކަނޑާނުލައި އަދި މި ކީސާ ހުޅުވުމެއްނެތި އަދި މި ކީސާ ހަލާކުކޮށްނުލައި މީގައިވާ އެއްޗެއް ނަގާށެވެ! މިއާ ޚިލާފުވެއްޖެނަމަ ތިބާ ވާނީ ވަރިވެފަ އެވެ. މި ޙާލަތުގައި އަނބިމީހާ އެ ކީސާގައިވާ ސިލް ކަނޑާނުލައި އަދި އެ ކީސާ ހުޅުވުމެއްނެތި އަދި އެ ކީސާ ހަލާކުކޮށްނުލައި އޭގައިވާ އެއްޗެއް ނަގާނީ ކިހިނަކުންތޯ އެވެ؟\nއެ ކީސާގައިވަނީ ހަކުރު ނުވަތަ ލޮނު ފަދަ އެއްޗެކެވެ. އޭގެތެރޭގައިވާ އެއްޗެއް ނެގުމަށްޓަކައި އަނބިމީހާ ކުރަންޖެހޭ ކަމަކީ، އެ ކީސާ ފެނަށް ލުމެވެ. އޭރުން އޭގައިވާ އެއްޗެއް ފެނުގެ ތެރެއަށް ގިރިގެންދާނެ އެވެ.\nޝާފިޢީގެފާނު މި ޖަވާބުތައް ދެއްވުމުން، ޚަލީފާ ހާރޫނުއްރަޝީދު، އެކަލޭގެފާނަށް ވަރަށް ބޮޑަށް ތަޢުރީފުކުރެއްވި އެވެ.\nދެން ޝާފިޢީގެފާނު ވިދާޅުވި އެވެ. ޢިލްމުވެރިންނާ ސުވާލެއް ކޮށްލެއްވުމަށް ތިމަންކަލޭގެފާނު ބޭނުންފުޅެވެ. ތިމަންކަލޭގެފާނުގެ ސުވާލަށް، ޢިލްމުވެރިން ޖަވާބު ދެއްވައިފިނަމަ، މާތް ﷲ ގެ ޙަޟުރަތަށް ޙަމްދު ހުއްޓެވެ. ޢިލްމުވެރިންނަށް ޖަވާބު ނުދެއްވިއްޖެނަމަ، އެއުރެންގެ ދުއްތުރާލުން ތިމަންކަލޭގެފާނު ސަލާމަތްކޮށްދެއްވާށެވެ!\nކަލޭގެފާނު އެދިވަޑައިގެންނެވި ކަން، ކަލޭގެފާނަށް ދެއްވާނަމެވެ.\nދެން ޝާފިޢީގެފާނު ސުވާލުކުރެއްވި އެވެ.\nފިރިހެނަކު ނިޔާވިއިރު އޭނާ ދުނިޔެއަށް ދޫކޮށްފައިވަނީ 600 ދިރުހަމެވެ. އޭގެ ތެރެއިން އޭނާގެ އުޚުތަށް ވާރުތައިން ލިބުނީ އެންމެ ދިރުހަމެކެވެ. މައްޔިތާގެ ތަރިކަ ބަހާފައިވަނީ ކިހިނަކުންތޯ އެވެ؟\nމި ސުވާލުގެ ޖަވާބު ހޯއްދެވުމަށްޓަކައި އެތައް އިރެއްވަންދެން ޢިލްމުވެރިން މަސައްކަތްކުރެއްވި އެވެ. ނަމަވެސް ޖަވާބު އެނގިވަޑައެއްނުގަތެވެ. ދެން ޝާފިޢީގެފާނު ޖަވާބުދެއްވި އެވެ.\nއޭނާ ނިޔާވިއިރު، އޭނާގެ ތިބީ ދެ އަންހެން ދަރިންނާއި، މަންމައާއި، އަނބިމީހާއާއި، ބާރަ އަޚުންނާއި، އެއް އުޚުތެވެ. އޭނާގެ ތަރިކައިން ދެ އަންހެން ދަރިންނަށް ލިބުނީ ތިންބައިކުޅަ ދެބައި ކަމުގައިވާ 400 ދިރުހަމެވެ. މަންމައަށް ލިބުނީ ހަބައިކުޅަ އެއްބައި ކަމުގައިވާ 100 ދިރުހަމެވެ. އަނބިމީހާއަށް ލިބުނީ އަށްބައިކުޅަ އެއްބައި ކަމުގައިވާ 75 ދިރުހަމެވެ. ބާރަ އަޚުންނަށް ލިބުނީ (އެއިން ކޮންމެ މީހަކަށް2ދިރުހަމުގެ މަގުން) 24 ދިރުހަމެވެ. އުޚުތަށް ލިބުނީ ބާކީ އޮތް 1 ދިރުހަމެވެ.\nޝާފިޢީގެފާނު މި ޖަވާބު ބަޔާންކުރެއްވުމުން، ޚަލީފާ ހާރޫނުއްރަޝީދު ހެޔޮ ބަސްފުޅު ވިދާޅުވެ ދުޢާފުޅުކުރެއްވި އެވެ. "ތިމަން މަނިކުފާނުގެ ގާތްތިމާގެ ބޭފުޅުންގެ ތެރޭގައި ޝާފިޢީގެފާނު ފަދަ ޢިލްމުވެރިން ގިނަކުރައްވާށި އެވެ!" ދެން ޝާފިޢީގެފާނަށް ދެ ހާސް ދިރުހަމު ދެއްވި އެވެ. އެކަލޭގެފާނު އެ ދިރުހަމުތައް ބައްސަވައިލެއްވީ، ގަނޑުވަރުގެ މުވައްޒަފުންނަށެވެ.\nމާތް ﷲ، ޝާފިޢީގެފާނަށާއި، ޚަލީފާ ހާރޫނުއްރަޝީދަށް ހެޔޮ ރަޙްމަތް ލައްވާށިއެވެ! އާމީން.


Taxi akun Amru ge dhebafain beyluvi massalaeh femmathivejje\nއަފްޝަން އާއި އަމްރު--\nއެސްޓީއޯގެ މެނޭޖިން ޑިރެކްޓަރު ހުސެއިން އަމުރު އޭނާގެ ހަ ދުވަހުގެ ދަރިފުޅު ގޮވައިގެން ޓެކްސީއަށް އަރާވަޑައިގަތުމުން ޓެކްސީ ޑްރައިވަރު އެ ދެބަފައިން ކާރުން ބާލައިފި އެވެ.\nއަމުރުގެ އަނބިކަނބަލުން އަދި އެމްޑީޕީގެ ޑެޕިއުޓީ ސެކެޓަރީ ޖެނެރަލް އަފްޝަން ލަތީފް މިދިޔަ އަންގާރަ ދުވަހުގެ ރޭ ކުރެއްވި ޓްވީޓެއްގައި ވިދާޅުވެފައި ވަނީ އަދި ހަ ދުވަސްވީ އޭނާގެ ދަރިފުޅު ޑޮކްޓަރަށް ދެއްކުމަށްޓަކައި ފިރިމީހާ އަމުރާއި އަފްޝަންގެ ބައްޕަ އޭޑީކޭއަށް ވަޑައިގެންނެވި ކަމަށާއި އެ ހޮސްޕިޓަލަށް ދަރިފުޅު ދައްކާ ނިމުނީ 8:30 ގައި ކަމަށެވެ. އަދި ޓެކްސީއެއް ނުލިބިގެން ވަރަށް ގިނަ އިރު އޭޑީކޭ ދަރުމަތީގައި އަމްރު ވަގުތު ހޭދަކުރެއްވި ކަމަށެވެ.\nއަފްޝަން ވިދާޅުވީ، ގިނަ އިރުތަކެއް ވަންދެން މަޑު ކުރެއްވިފަހުން ޓެކްސީއެއް ހުއްޓި ކަމަށާއި އަދި އެ ޓެކްސީގެ ކުރީ ސީޓްގައި އިން ފަސިންޖަރު ކާރުގެ ދޮރު ހުޅުވާލުމަށްފަހު ކާރަށް އަރަން އެދުނު ކަމަށެވެ.\n"ޕަސިންޖަރު ބުނީ ކުޑަކުޑަ ދަރިއަކު އުރައިގެން ހުރުމުން ދޫކޮށްލާފަ ދާން ބޭނުންނުވާތީ ޓެކްސީ މަޑުކުރަން ބުނީ ކަމަށް، އޭނާގެ އެދުމަށް އަމުރު ދަރިފުޅު ގޮވައިގެން ކާރަށް އެރީ،" އަފްޝަންގެ ޓްވީޓްގައި ވެއެވެ.\nއަފްޝަން ވިދާޅުވީ، އަމްރު ކާރަށް އަރާ ވަޑައިގަތުމުން ކާރުގެ ޑްރައިވަރު ކާރުން ފޭބުމަށްފަހު އެ ދެބަފައިން ނުގެންދާނެ ކަމަށް ބުނުމުން އަމުރު ކާރުން ފާބައިވަޑައިގަތީ ކަމަށެވެ. އަދި އިތުރު ޓެކްސީއެއް ލިބެންދެން އަނެއްކާ ވެސް މަޑު ކުރެއްވީ ކަމަށާއި ކާރުގައި އަމުރުގެ ދެބަފައި ނުގެންދާނެ ކަމަށް ބުނީ ދަރިފުޅު ރޮއެރޮއެ އޮއްވާ ކަމަށެވެ.\nއަފްޝަން ވަނީ އޭނާގެ ޓްވީޓްގައި އެ ޓެކްސީގެ ނަމްބަރުވެސް ހިމަނާފަ އެވެ. އަދި އޭނާ ވަނީ ހަ ދުވަހުގެ ދަރިފުޅު ރޮއެރޮއެ އޮއްވައި ބޭލުމުން އެކަމާ ސުވާލު އުފައްދާފަ އެވެ.


ސްކާލެޓާއި ޓޮމް ހޭންކްސް އެއް ފިލްމަކުން ސްކާލެޓާއި ޓޮމް ހޭންކްސް އެއް ފިލްމަކުން\nސްކާލެޓާއި ޓޮމް ހޭންކްސް އެއް ފިލްމަކުން\nމާވެލްގެ ފިލްމު "ބްލެކް ވިޑޯ" އަށްފަހު ސްކާލެޓް ޖޮހަނަސްގެ އައު ފިލްމެއް އަނެއްކާވެސް ސްކްރީނަށް އަންނަން ތައްޔާރުވެއްޖެއެވެ. ސްކާލެޓްގެ ކުރިއަށް އޮތީ ވެސް އެންޑަރސެންގެ ފިލްމެކެވެ. ނަމެއް އަދި ކަނޑަނާޅާ މި ފިލްމުގެ ލީޑު ރޯލުން ސްކާލެޓްގެ އިތުރުން މާގޮޓް ރޮބީ އަދި ޓޮމް ހޭންކްސްވެސް ފެނިގެންދާނެއެވެ.\nފިލްމުގެ މަސައްކަތް ސްޕެއިންގައި މިހާރު ފަށާފައިވާއިރު އެންޑަރސެންގެ ފިލްމުތަކުން އަބަދުވެސް ފެންނަ މޫނުތައްކަމަށްވާ އެޑްރިއަން ބްރޮޑީ، ބިލް މޯރޭ އަދި ޓިލްޑާ ސްވިންޓަން ވެސް މި ފިލްމުގެ ކާސްޓުންގެ ތެރޭގައި ހިމެނެއެވެ.\nމިއީ އެންޑަރސެންއާއިއެކު ސްކާލެޓް މަސައްކަތްކުރާ ދެވަނަ ފަހަރެވެ. މީގެ ކުރިން 2018 ވަނަ އަހަރު ދެއްކި އެންޑަރސެންގެ ފިލްމު "އިސިލް އޮފް ޑޯގްސް" ގެ ވޮއިސް އެކްޓްރެސްއަކަށް ސްކާލެޓް ވަނީ މަސައްކަތްކޮށްފައެވެ.\nމި ފިލްމުގެ މަސައްކަތް ކުރަމުން އަންނައިރު ސްކާލެޓް ވަނީ އެނާގެ އެންމެ ފަހުގެ ފިލްމު "ބްލެކް ވިޑޯ" ގެ މައްސަލާގައި ޑިޒްނީއާއި ދެކޮޅަށް ދައުވާކޮށްފައެވެ. އެ ފިލްމު ޑިޖިޓަލްކޮށް ރިލީޒްކުރުމުން އެތައް މިލިއަން ޑޮލަރެއް ގެއްލުންވިކަމަށް ބުނެ ސްކާލެޓް ދައުވާކުރީ "ބްލެކް ވިޑޯ" ސިނަމާތަކަށް އައިތާ ކުރީކޮޅުއެވެ.\nއެންޑެސެންގެ އެންމެ ފަހުގެ ފިލްމު "ދަ ފްރެންޗް ޑިސްޕެޗް" ވަނީ އެންމެ ފަހުން ބޭއްވި 74 ވަނަ އެނުއަލް ކޭން ފިލްމު ފެސްޓިވަލްގައި ރިލީޒްކޮށްފައެވެ.


ވަކި ވަގުތެއް ކަނޑައަޅައިގެން ޤަބުރުތަކަށް ޒިޔާރަތްކުރުން – ދިވެހި ނޫސް\nHome ⁄ ދީން ⁄ ވަކި ވަގުތެއް ކަނޑައަޅައިގެން ޤަބުރުތަކަށް ޒިޔާރަތްކުރުން\nޞާލިޙުންނާމެދު ހައްދުފަހަނައަޅައި ދިޔުމުން ރައްކާތެރިވާން އެބަޖެހެއެވެ. އެބައިމީހުންގެ ޤަބުރުތައް ﷲ ފިޔަވައި އެހެންފަރާތްތަކަށްއަޅުކަންކުރެވޭ ބުދުތައް ކަމުގައި ވެއްޖެއެވެ. ހިތާމައާއެކު ދަންނަވަންޖެހެނީ، ވަރަށް ގިނަ އިސްލާމީ ޤައުމުތަކުގައި ޤަބުރުތަކުގެ މަތީގައި ބިނާކުރުމާއި، އޭގެ ފަހުގައި އެތަންތަނަށް ޒިޔާރަތްކުރުމާއި، އަހަރުގެ ވަކި ދުވަސްތަކުގެ ޒިޔާރަތްކުރެވޭ ތަންތަނުގެ ގޮތުގައި އެފަދަ ތަންތަން ހަމަޖެއްސުމާއި، އެތަންތަނުގައި ﷲ އަށް ދުޢާކުރުމާއި، ކީރިތި ޤުރުއާން ކިޔެވުމާއި، ނަމާދުކުރުމާއި، އަދި އޭގެފަހުގައި އެޤަބުރުގައިވާ މީހާގެ ކިބައިން ދުޢާކުރުން، ވަރަށް ބޮޑަށް ފެތުރި ޢާއްމުވެފައިވެއެވެ. ހަމަކަށަވަރުންވެސް މިޢީ ކަނޑައެޅިގެން ހުރި ޝިރުކެވެ. އިންސާނާ ލައްވާ ބިދުޢަ ހެދުމަށްޓަކައި ޝައިޠާނާ ފިޔަވަޅަކުން ފިޔަވަޅަކުން މަސައްކަތްކުރެއެވެ. އަދި ބިދުޢައިގެ ދޮރުން އޭނާ ވެއްދުމަށްފަހު ބޮޑު ޝިރުކުގެ ދޮރުން އޭނާ ވައްދައެވެ. މިފަދަ ކަންތައްތަކުން ރައްކާތެރިކަމަށް ﷲ ގެ ޙަޟްރަތުން އަހަރެމެން އެދެމުއެވެ.\nރަސޫލުﷲ ޞައްލަﷲ ޢަލައިހި ވަސައްލަމަ، އެކަލޭގެފާނުގެ ޤަބުރުފުޅު ބުދެއްކަމުގައި ނުލެއްވުމަށް އެދި އެކަލޭގެފާނުގެ ރައްބަށް ދުޢާދެންނެވިއެވެ. ((اللَّهُمَّ لاَ تَجْعَلْ قَبْرِي وَثَناً يُعْبَدُ، لَعَنَ اللهُ قَومًا اتَّخَذُوا قُبُورَ أَنْبِيَائِهِمْ مَسَاجِدَ)) [رواه أحمد وصححه الألباني ] މާނައީ: “އޭ ﷲ! އަހުރެންގެ ޤަބުރު، އަޅުކަންވެވޭ ބުދަކަށް ނުހައްދަވާނދޭވެ! އެބައެއްގެ ނަބީންގެ ޤަބުރުތައް މިސްކިތްތަކަކަށް ހެދި ބަޔަކަށް ﷲގެ ލަޢުނަތްލައްވާށި!.” ރަސޫލުﷲ ޞައްލަﷲ ޢަލައިހި ވަސައްލަމަގެ ޤަބުރުފުޅު ޢީދެއްގެ ގޮތުގައި ހެދުން އެކަލޭގެފާނު ނަހީކުރެއްވިއެވެ. ޙަދީޘުކުރެއްވިއެވެ. ((وَلاَ تَجْعَلُوا قَبْرِي عِيْدًا)) [رواه أبو داود وصححه الألباني ] މާނައީ: “ތިޔަބައިމީހުން އަހުރެންގެ ޤަބުރު ވަކި ވަގުތެއް ކަނޑައަޅައިގެން ޒިޔާރަތްކުރެވޭ ތަނެއްގެ ގޮތުގައި ނުހަދާށެވެ.”\nޞާލިޙުންނާމެދު ޙައްދުފަހަނައަޅައި ދިޔުމުން މުސްލިމުން ރައްކާތެރިވާންޖެހޭނެއެވެ. ޤަބުރުތަކަށް މާތްކޮށް މަތިވެރިކުރުމާއި، ވަލީވެރިންނާއި، ނަބިއްޔުންނާއި އަދި އެނޫންވެސް ބޭކަލުން މެދުވެރީންގޮތުގައި ހެދުން ފަދަކަންތައްތަކަކީ ކަނޑައެޅިގެން ހުރި ޝިރުކުގެ ކަންކަމެވެ. އެއީ ޤުރައިޝުންގެ ކާފިރުންވެސް ކުރި ބާވަތުގެ ޝިރުކެކެވެ. ﷲ ތަޢާލާ އެމީހުންނާ ބެހޭގޮތުން ވަޙީކުރައްވާފައިވެއެވެ. ﴿ وَالَّذِينَ اتَّخَذُوا مِن دُونِهِ أَوْلِيَآءَ مَا نَعْبُدُهُمْ إِلاَّ لِيُقَرِّبُونَا إِلَى اللهِ زُلْفَى إِنَّ اللهَ يَحْكُمُ بَيْنَهُمْ فِي مَا هُمْ فِيهِ يَخْتَلِفُونَ إِنَّ اللهَ لاَ يَهْدِي مَنْ هُوَ كَاذِبٌ كَفَّارٌ ﴾[الزمر:3] މާނައީ: “ﷲ ގެ ޙަޟްރަތަށް ތިމަންމެން ކުއްތަންކޮށްދިނުމަށްމެނުވީ، ތިމަންމެން އެތަކެއްޗަކަށް އަޅުކަމެއް ނުކުރަމެވެ. ހަމަކަށަވަރުން، އެއުރެން އެކަމާމެދު ޚިލާފުވެގެންއުޅޭ ކަންތަކާދޭތެރޭގައި ﷲ، އެއުރެންގެ މެދުގައި ޙުކުމްކުރައްވާނެއެވެ. ހަމަކަށަވަރުން، ދޮގުހަދާ ކާފިރަކަށް ﷲތެދުމަގެއް ނުދައްކަވާނެއެވެ.”\nމުސްލިމު މީހާގެ މައްޗަށް ވަނީ މިކަންކަމާމެދު ރައްކާތެރިވުމެވެ. އަދި އޭނާގެ ކުދި ބޮޑު އެންމެހާ ކަމެއްގައި ހަމައެކަނި ﷲ ތަޢާލާއަށް އިލްތިޖާކުރުމެވެ. އެއިލާހީ ދަތި އުނދަތޫތައް ފިއްލަވައި، ބޭނުންޖެހިފައިވާ މީހާގެ ދުޢާ އިޖާބަކުރައްވާ އިލާހެވެ. އަދި އެއިލާހީ އައްސަވާވޮޑިގެންވާ ބައްލަވާވޮޑިގެންވާ އިލާހެވެ. ހުރިހާ ކަމަކަށްމެ ކުޅަދުންވަންތަވެވޮޑިގެންވާ އިލާހެވެ. މަޚްލޫޤުންނީ ދެރަ ނިކަމެތި މިސްކީނު ބައެކެވެ. ގެއްލުމެއް ދިނުމެއްވެސް ތެދުމަގު ދެއްކެވުމެއްވެސް އޭނާގެ ނަފުސަށް މިލުކުވެގެންނުވާ މީހެކެވެ. އެއީ ނަބިއްޔެއްކަމުގައި ވިޔަސް ނުވަތަ ޞާލިޙު އަޅެއްކަމުވައިވިޔަސް މެއެވެ.\nއައްޝައިޚް މުޙައްމަދު ޝާފިޢު\nނިޔާވި ސިފައިންގެ މީހާގެ ޖަނާޒާ ފަތިސް ނަމާދަށްފަހު\nޤިޔާމަތް ކައިރިވެ ކުދި ހުރިހާ ޢަލާމާތެއް ފައުޅުވެ ނިމެނީ! ތައްޔާރުވާން ތިބާ ކުޅައީ ކޮން ކަމެއް؟: ޝައިޚް ޝުޢައިބް ނާޒިމް


ލިޓްލް މާރމެއިޑްގެ ސެބާސްޓިއަން މަރުވެއްޖެ\nސެމިއުލް ކެންސަރާ ހަނގުރާމަ ކުރާތާ3އަހަރު\nސެމިއުލް މަރުވީ ކެންސަރު ބަލީގައި\n26 މެއި 2021 | ބުދަ 15:24\nކާރޓޫންގައި ސެމިއުލް ކިޔަފައިވާ ލަވައަށް އޮސްކާ ލިބިފައިވޭ\nލިޓްލް މާރމެއިޑް ކާރޓޫންގައި އުޅޭ ކަކުނި (ސެބާސްޓިއަން) ގެ ރޯލަށް އަޑު އަޅާފައިވާ ސެމިއުލް ރައިޓް މަރުވެއްޖެއެވެ.\nއެމެރިކާގެ އެކްޓަރ، ސެމިއުލް ބޮޑަށް މަޝްހޫރުވެގެން ދިޔައީ، ލިޓްލް މާރމެއިޑްގެ ސެބާސްޓިއަންގެ ގޮތުގައެވެ. އެ ކާރޓޫންގައި އޭނާ ކިޔާފައިވާ "އަންޑަރ ދަ ސީ" މި ލަވައަށް އޮސްކާ އެވާރޑް ވެސް ވަނީ ލިބިފައެވެ. އެއަށްފަހު ލަޔަން ކިންގްގެ މުފާސާގެ ރޯލަށް ވެސް ސެމިއުލް އަޑުއަޅާފައިވެއެވެ. މީގެ އިތުރުން ވެސް އެނިމޭޓެޑް ފިލްމުތަކުގެ ރޯލުތަކަށް ސެމިއުލް ވަނީ އަޑު އަޅާފައެވެ.\n1946 ވަނަަ އަހަރު ނޯތް ކެރޮލީނާއަށް އުފަން މި އެކްޓަރ ވަނީ އެނިމޭޓެޑް ފިލްމުތަކަށް އަޑު އެޅުމުގައި ކާމިޔާބީތަކެއް ހޯދާފައެވެ. އާއިލާއިން ބުނެފައިވަނީ، ސެމިއުލް މަރުވީ ތިން އަހަރު ކެންސަރާ ހަނގުރާމަ ކުރުމަށްފަހު ނިއުޔޯކްގައި ހުންނަ އޭނާގެ ގޭގައި ކަމަށެވެ.\n1991 ވަނަ އަހަރު މީޑިއާއަށް ދީފައިވާ އިންޓަރވިއުއެއްގައި ބުނެފައިވަނީ، އޭނާ މިކަމުގައި އުޅުމުގެ ބޭނުމަކީ ވެސް އެންމެން ވެސް އޭނާ ދެކެ ލޯބި ވުމަށާއި، އަބަދުވެސް އޭނާގެ މަތިން ހަނދާން ބެހެއްޓުން ކަމަށެވެ.


3 vana binhelumaa eku mulhi Pacific sarahadhdhah Tsunami ge inzaaru nerefi - vNews.mv\nބާރުގަދަ3ވަނަ ބިންހެލުމާއެކު މުޅި ޕެސިފިކް ސަރަހައްދަށް ސުނާމީގެ އިންޒާރު ނެރެފި\nސައިފް އަޒްހަރު 05 March 2021, 03:11\nމުޅި ޕެސިފިކް ސަރަހައްދަށް ސުނާމީގެ އިންޒާރު ނެރެފިއެވެ.\nމުޅި އެ ސަރަހައްދަށް ސުނާމީގެ އިންޒާރު މިނެރުނީ، ނިއުޒީލެންޑް ކައިރީގައި އޮންނަ ކަރްމަޑެކް ރަށްތަކުގެ ކައިރިން ކަނޑުގެ ސަރަހައްދަށް މީގެ ކުޑައިރުކޮޅެއް ކުރިން އައި ރިކްޓަރ މިންގަނޑުން 8.1 ގެ ބާރުގަދަ ބިންހެލުމާ ގުޅިގެންނެވެ.\nމިއީ، ނިއުޒީލެންޑް ކައިރިއަށް ގާތްގާތުގައި އައި ތިންވަނަ ބާރުގަދަ ބިންހެލުމެވެ.\nނިއުޒީލެންޑްގެ އެ ސަހައްދުތަކަށް ހުކުރު ދުވަހުގެ މެންދަމުން ފެށިގެން ފުރަތަމަ 6.9 އަދި އޭގެފަހުން 7.4 ގެ ބާރުގަދަ ބިންހެލުމެއް އައިސްފައި ވެއެވެ.\nކުރިން އައި ބިންހެލުންތަކާ ގުޅިގެން ނިއުޒީލެންޑްގެ ބައެއް ހިސާބުތަކަށް ސުނާމީގެ އިންޒާރު ނެރެފައިވާއިރު، އެންމެފަހުން އައި ބިންހެލުމުގެ ބާރުގަދަ ކަމުން، އިންޒާރު ނެރެފައިވަނީ މުޅި ޕެސިފިކް ސަރަހައްދަށެވެ.\nޕެސިފިކް ސުނާމީ ވޯރނިންގ ސެންޓަރުން ބުނެފައިވަނީ، ބިންހެލުމުގެ ސަބަބުން ގާތްގަނޑަކަށް3މީޓަރުގެ އުސްމިނުގެ ރާޅުތައް އަރާނެ ކަމަށް ބެލެވޭ ކަމަށެވެ.\nމިކަމާހެދި، ނިއުޒީލެންޑްގެ ކަމާބެހޭ ފަރާތްތަކުން ވަނީ، އައްސޭރިފަށް ސަރަހައްދުގައި ދިރިއުޅޭ އެންމެން ރައްކާތެރި ހިސާބުތަކަށް ދިއުމަށް އަމުރު ކޮށްފައެވެ. އެއްވެސް މީހަކު ގޭގައި މަޑުނުކުރުމަށް އަންގާ އިންޒާރުކޮށްފައެވެ.\nޕެސިފިކް ސަރަހައްދުގެ ގައުމުތައް ކަމަށްވާ ވަނުއާޓޫ، ނިއު ކެލެޑޯނިއާއާ ހަމައަށް ސުނާމީގެ ރާޅުތައް ފޯރާނެކަމަށް ބެލެވިފައި ކަމާބެހޭ އިދާރާއިންލަފާކުރެއެވެ.\nހަމަ އެއާއެކު، ސުނާމީގެ ތަންކޮޅެއް ކުދި ރާޅުތައް، ދުރު ހިސާބުގެ ގައުމުތައް ކަމަށްވާ ޖަޕާން، ރަޝިޔާ، މެކްސިކޯ، އަދި ދެކުނު އެމެރިކާގެ ގައުމުތަކުގެ އައްސޭރިފަށާ ހަމައަށްވެސް ފޯރާނެ ކަމަށް ޕެސިފިކް ސުނާމީ ވޯރނިންގ ސެންޓަރުން ލަފާކޮށްފައި ވެއެވެ.\nނިއުޒީލެންޑްގެ ސަރަހައްދުތަކަށް ކުރިން އައި ބާރުގަދަ ދެ ބިންހެލުމާ ގުޅިގެން އެއްވެސް މީހަކަށްވެސް އަދި ތަނަކަށްވެސް ގެއްލުމެއް ލިބިފައި ނުވާކަމަށް ވެއެވެ. ކުރިން އައި ދެ ބިންހެލުމާ ގުޅިގެން ނެރުނު ސުނާމީގެ އިންޒާރުވެސް ފަހުން އަނބުރާ ނަގާފައި ވެއެވެ.\nއެންމެފަހުން އައި، ކުރިއަށްވުރެ މާ ބާދުގަދަ ބިންހެލުމާ ގުޅޭ އިތުރު ތަފްސީލެއް އަދި ނުލިބެއެވެ.\nބިންހެލުން ސުނާމީ ދުނިޔެ


Ailendaas kapgai kulhudhuhfushi vaadhakuran jehenee vilufushi, vaadhoo adhi gamaadhekolhah\nއައިލެންޑާސް ކަޕްގައި ކުޅުދުއްފުށި ވާދަކުރަން ޖެހެނީ ވިލުފުށި، ވާދޫ އަދި ގަމާދެކޮޅަށް\nއަތޮޅު ތެރޭގެ ރަށްތަކުން ބައިވެރިވާ އައިލެންޑާސް ކަޕް 2014 ކުޅުދުއްފުށީ ޓީމު ތ. ވިލުފުއްޓާއި، ލ.ގަން އަދި ގދ.. ވާދޫ އާ ބައްދަލު ކުރަން ޖެހިއްޖެ އެވެ.\nމޭ މަހުގެ 14-28 އަށް މާލޭގައި ކުރިއަށްދާ މި ފުޓްސަލް މުބާރާތުގެ ގުރުއަތުލުން ބާއްވާފައިވަނީ ބުރާސްފަތި ދުވަހުގެ ރޭ ތާޖުއްދީން ސުކޫލްގަ އެވެ.\nގުރޫޕް އޭގައި ފ.ދަރަނބޫދޫ، ހދ. ނޭކުރެންދޫ، ދ.ކުޑަހުވަދޫ، އަދި ކ.ހިއްމަފުށި ހިމެނޭއިރު ގްރޫޕް ބީ ގައި ހިމެނެނީ އއ.މަތިވެރި، ބ.އޭދަފުށި، ގއ.ކަނޑުޅުދޫ އަދި ތ.ތިމަރަފުށި އެވެ. އަދި ގުރޫޕް ސީ ގައި ހދ.ނާވައިދޫ، ކ.ތުލުސްދޫ، ރ.މަޑުއްވަރި އަދި ތ.ކިނބިދޫ ހިމެނޭއިރު ކުޅުދުއްފުށި ހިމެނުން ގްރޫޕް ޑީ ގައި އުޅެނީ ތ.ވިލުފުށި، ލ.ގަން، ގދ.ވާދޫ އެވެ.\nވޯލްޑް ކަޕް ސްޓައިލަށް ކުރިއަށްދާ މި މުބާރާތުގައި ގްރޫޕް އީ ގައި ހިމެނެނީ މ.ކޮޅުފުށި، ހދ.ނޮޅިވަރަންފަރު، ރ.އިނގުރައިދޫ އަދި ޏ.ފުވައްމުލަކެވެ. ގްރޫޕް އެފް ގައި ބ.ހިތާދޫ، ފ،ބިލެއްދޫ، އައްޑޫ ހުޅުދޫ އަދި ރ.މީދޫ ހިމެނޭއިރު ގްރޫޕް ޖީ ގައި ހިމެނެނީ ފ.ނިލަންދޫ، ގދ.ތިނަދޫ، ކ.ގާފަރު އަދި ނ.ހެނބަދޫ އެވެ. އަދި ގްރޫޕް އެޗްގައި ހިމެނުނީ ރ.ހުޅުއްދުއްފާރު، ރ.ރަސްމާދޫ، ރ.ދުވާފަރު އަދި ހއ.ތަކަންދޫ އެވެ.\nކުޅުދުއްފުށީ ޓީމްގެ ގްރޫޕް ސްޓޭޖް މެޗްތައް 14، 17 އަދި 19 މޭ ގައި ކުޅުމަށް ހަމަޖެހިފައިވާއިރު ފުރަތަމަ މެޗުގައި ބައްދަލު ކުރާނީ ގދ ވާދޫއާ އެވެ. އަދި ދެވަނަ މެޗުގައި ލ ގަމާ ބައްދަލުކުރުމަށް ހަމަޖެހިފައިވާއިރު ގުރޫޕް ސްޓޭޖްގެ ފަހު މެޗުގައި ނުކުންނާނީ ތ ވިލުފުއްޓާ ދެކޮޅަށެވެ.\nރާއްޖޭގެ ރަށްރަށަށް ހުޅުވާލައިގެން ބާއްވާ މި މުބާރާތުގައި4އަތޮޅެއް ފިޔަވައި ހުރިހާ އަތޮޅަކުން ޖުމްލަ 32 ޓީމް ބައިވެރިވެފައިވާއިރު، މި މުބާރާތަކީ ރާއްޖޭގެ އަތޮޅުގެ ރައްޔިތުންނަށް އަމާޒުކޮށްގެން މުޅި ރާއްޖެއަށް ހުޅުވާލައިގެން ބޭއްވޭ މިފަދަ ފުރަތަމަ މުބާރާތެވެ.\nމި މުބާރާތުގައި ޖުމްލަ 60 މެޗް ކުޅެން ހަމަޖެހިފައިވެއެވެ. މެޗުތަކުގެ ކުޅުން ހަވީރު އަދި ރޭގަނޑު ކުރިޔަށް ދާ ގޮތަށް ހަމަޖެހިފައިވާއިރު، މުބާރާތުގެ މެޗުތައް ކުޅެވޭނީ މާފަންނު އެކުވެނި މިނީ ފުޓްސަލް ދަނޑުގައެވެ.\nރައިޒިން ސްޓަރ ފޮރ ވިލުފުށި ރެކްރިއޭޝަން އިން އިންތިޒާމް ކުރާ މިމުބާރާތް ކުރިޔަށް ގެންދަނީ އެސް.ޓީ.އޯ އަދި ދިރާގުގެ އެހީތެރި ކަމާއެކުގައެވެ. މި މުބާރާތުގެ ޗެމްޕިއަން ޓީމަށް 50,000ރ (ފަންސާސް ހާސް ރުފިޔާ) ދިނުމަށް ހަމަޖެހިފައިވެއެވެ.


"ޑޯން 3" އުފެއްދުމުގެ މަސައްކަތް ފަށާނެ ދުވަހެއް އަންނަ އަހަރު އެނގޭނެ- ޕްރޮޑިއުސަރ\nބޮލީވުޑް ގެ އިތުރުން މުޅި ދުނިޔެއަށް މަޝްހޫރު ފިލްމީތަރި ޝާހްރުކް ޚާން ކުޅެފައިވާ ފިލްމު "ޑޯން" އަދި "ޑޯން 2" ގެ ކާމިޔާބަށްފަހު ގިނަ ބެލުންތެރިން އެންމެ އިންތިޒާރު ކުރަމުން ދަނީ "ޑޯން 3" އުފައްދާ ރިލީޒް ކުރާނެ ދުވަހަކަށެވެ.\nގިނަ ބެލުންތެރިންގެ މިއެދުމަށް ޖަވާބު ދެމުން ފިލްމުގެ ޕްރޮޑިއުސަރ ރިތޭޝް ސިދްވާނީ ބުނެފައިވަނީ "ޑޯން 3" އުފެއްދުމުގެ މަސައްކަތް ރަސްމީކޮށް ފަށާނެ ދުވަހެއް އަންނަ އަހަރު އެނގިގެން ދާނެ ކަމަށެވެ.\nއެންމެ ފުރަތަމަ އަމީތާބް ބަޗަން އެކްޓު ކުރި "ޑޯން" މިފިލްމަކީ 90 ގެ އަހަރުތަކުން ފެށިގެން ގިނަ ބެލުންތެރިންގެ މަޤްބޫލުކަން ލިބިފައިވާ ފިލްމެކެވެ. ރިތޭޝް ސިދްވާނީ އާއި ފަރްޚާން އަޚްތަރު ހިންގާ ކުންފުނި، އެކްސެލް އެންޓަރޓެއިންމެންޓް އިން ވަނީ "ޑޯން" މިފިލްމުގެ ރީމޭކް ހެދުމުގެ ހުރިހާ ރައިޓެއް ނަގާފައެވެ.\n"ޑޯން 3" ގެ ސްކްރިޕްޓުގެ މަސައްކަތް މިހާރުވެސް ފަށާފައިވާ ކަމަށާއި، މިފަހަރުވެސް ލީޑް ރޯލުން ފެނިގެންދާނީ ޝާހްރުކް ޚާން ކަމަށް ފިލްމުގެ ޕްރޮޑިއުސަރ ވަނީ ބުނެފައެވެ. ނަމަވެސް "ރޯމާ" ގެ ރޯލުން މިފަހަރު ފެންނާނީ، ޕްރިޔާންކާ ޗޯޕްރާ ގެ ބަދަލުގައި، ދީޕިކާ ޕަދުކޯން ކަމުގެ އަޑުތަކެއް ވަނީ ފެތުރިފައެވެ.\nމިކަމާއި ބެހޭ ގޮތުން ފިލްމުގެ ޕްރޮޑިއުސަރ ރިތޭޝް ސިދްވާނީ އާއި ސުވާލު ކުރުމުން އޭނާ ބުނެފައިވަނީ އެއީ އަދި ވިސްނަމުން އަންނަ ކަމެއް ކަމަށާއި، އެކަމާއިމެދު އަދި ވަކި ގޮތެއް ނުނިންމާ ކަމަށެވެ. ނަމަވެސް ހުރިހާ ކަމެއްގެ ވެސް އެންމެ ފައިނަލް ނިންމުން އަންނަ އަހަރު ކުރީކޮޅު، އެންމެންނާއި ވެސް ހިއްސާ ކުރާނެ ކަމަށް ވެސް އޭނާ ބުންޏެވެ.\nފިލްމުގެ ލީޑް އަންހެން އެކްޓަރގެ ރޯލުގެ ބަދަލުވުމުގެ އިތުރުން ޝާހްރުކް ޚާން އެކްޓުކުރި "ޑޯން" އަދި "ޑޯން 2" ޑައިރެކްޓް ކުރި ފަރްޚާން އަޚްތަރު، މިފަހަރުގެ މިފިލްމު ޑައިރެކްޓު ނުކުރާނެ ކަމުގެ އަޑުތަކެއް ވެސް ވަނީ ފެތުރިފައެވެ. މިކަމާއި ބެހޭ ގޮތުން ވެސް ރިތޭޝް ބުނީ "އެންމެ ފުރަތަމަ އޭނަ (ފަރްހާން) ފިލްމުގެ ސްކްރިޕްޓު ލިޔުނަދީ. ބާކީ ހުރި އެހެން ކަންތައްތަކާއި ވިސްނާނީ އޭގެ ފަހުން" މިހެންނެވެ.\nމިއީ މާލެ ސިޓީގަ ރޭ ފުލުހުންނާ ސިފައިން ހިންގި ހަރަކާތެއް ނޫން! ސަލްމާން ޚާން، ފިލްމް ދަބަންގ3ކުޅެނީ!\nބޮލީވުޑްގެ ތަރި ޒައިރާ އިސްލާމް ދީނަށްޓަކައި ފިލްމީ ދާއިރާ ދޫކޮށްލަން ނިންމައިފި\nރީތީގެ ރާނީ މަނޫޝީ ޗިލާރްވެސް ބޮލީވުޑްގެ ފިލްމްތަކުން ފެންނަން ތައްޔާރުވަނީ\nކެނެޑާގެ ހަސްފަތާލުގައި ފަރުވާދެމުން ދަނިކޮށް ކާދަރު ޚާން މަރުވެއްޖެ\nޖޫހީ ޗާވްލާ އާއިލާއާ އެކު ރާއްޖޭގައި!\n25 ޑިސެމްބަރ 2017


ކައްޕި ގެއްލުނު ހާދިސާގައި ފެނުނު ތުވާލީގައި ހުރީ ލެޔެއް ނޫން: ފުލުހުން – Dhen.mv\nކައްޕި ގެއްލުނު ހާދިސާގައި ފެނުނު ތުވާލީގައި ހުރީ ލެޔެއް ނޫން: ފުލުހުން\nFebruary 8, 2020 - 8:52 pm\nމިދިޔަ ޑިސެމްބަރު މަހުގެ ފަހުކޮޅު ކ.އަތޮޅު ކާގި ކައިރިއަށް ފަރަށް އެރި ދޯންޏަކުން ގެއްލުނު ކައްޕި ހޯދަން ކޯސްޓްގާޑުން ބަލަމުން އަންނަ ސަރަހައްދުން ފެނުނު ތުވާއްޔާއި ވަޅީގައި ހުރީ ލެޔެއް ނޫން ކަމަށް ފުލުހުން ބުނެފިއެވެ.\nފުލުހުންގެ ތަރުޖަމާނު އިޒްމިއާ ޒާހިރު މިއަދު ވިދާޅުވީ މި މައްސަލައާ ގުޅިގެން ތަހުގީގުގައި ސުވާލުކުރަންޖެހޭ ފަރާތްތަކާއި ސުވާލުކޮށް ބަޔާންތައް ވަނީ ނެގިފައި ކަމަށާއި އަދި އިތުރަށް ބަލަންޖެހޭ ކަންކަން ބަލައި ހެކި ހޯދުމުުގެ މަސައްކަތް ކުރަމުންދާ ކަމަށެވެ.\nއަދި އެމްއެންޑީއެފުން އެ ސަރަހައްދުގެ ކަނޑު އަޑިން ހޯދާފައިވާ ތުވާއްޔާއި ވަޅީގައި ހުރީ ލެޔެއް ނޫން ކަމާއި އެއީ ދަވާދާއި ތެރަހެއް ކަމަށް މިހާތަނަށް ފުލުހުން ކުރި ތަހުލީލުތަކުން އެނގިފައިވާ ކަމަށްވެސް އިޒްމިއާ ވިދާޅުވިއެވެ. އަދި ކަނޑު އަޑިން ފެނުނު ތަކެއްޗާއި އެ ދޯނިން ގެއްލުނު އުމުރުން 37 އަހަރުގެ ދިވެހި ކައްޕިއާ ގުޅުމެއް ވޭތޯ ބަލަމުން އަންނަ ކަމަށްވެސް އޭނާ ވިދާޅުވިއެވެ.\nމީގެއިތުރުން ފުލުހުން ބެލި ބެލުމުން އެ ދޯނީގައި ތިބީ ދެ ދިވެހިންނާއި ދެ ބިދޭސީން ކަމަށާއި ދޯނީގައި ތިބި މީހުންނާ ސުވާލުކޮށް ބަޔާންތައް ނެގިފައިވާ ކަމަށްވެސް އިޒްމިއާ ވިދާޅުވިއެވެ. މި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައި ނުވާ ކަމަށްވެސް އޭނާ ވިދާޅުވިއެވެ.


އަޅަމެންގެ މައްޗަށް ކެތްތެރިކަން އޮއްސަވާނދޭވެ! އަދި مسلم ން ކަމުގައި އަޅަމެން މަރުގަންނަވާނދޭވެ! — Ihavandhoo.com\nއަޅަމެންގެ މައްޗަށް ކެތްތެރިކަން އޮއްސަވާނދޭވެ! އަދި مسلم ން ކަމުގައި އަޅަމެން މަރުގަންނަވާނދޭވެ!\n7 ޖުލައި 20140އަޙްމަދު ޢާޞިމް\n"صَبْرُ" މި ލަފުޒުގެ މާނައަކީ ކެތްތެރިކަމެވެ. ކީރިތި ޤުރްއާނުގެ ވަރަށް ގިނަ އާޔަތުގައި صَبْرُ މިލަޒް ކެތްތެރިކަމުގެ މާނާގައި އައިސްފައިވެއެވެ. މާތް ﷲ ވަހީ ކުރައްވާފައިވެއެވެ.\nيَا أَيُّهَا الَّذِينَ آمَنُوا اسْتَعِينُوا بِالصَّبْرِ وَالصَّلَاةِ ۚ إِنَّ اللَّهَ مَعَ الصَّابِرِينَ (٢:١٥٣)\nމާނައީ: "އޭ إيمان ވެއްޖެ މީސްތަކުންނޭވެ! ކެތްތެރިކަމާއި ނަމާދުން ތިޔަބައިމީހުން ވާގި އެދޭށެވެ! ހަމަކަށަވަރުން اللَّه ވޮޑިގެންވަނީ ކެތްތެރިންނާ އެކުގައެވެ."\nކީރިތި ރަސޫލާ صلى الله عليه وسلم ޙަދީޘްކުރައްވައިފައިވާ ގޮތުގައި "ކެތްތެރިކަމަކީ އީމާންކަމުގެ ދެބައިކުޅަ އެއްބައެވެ."\nމާތް ﷲ ފޮނުއްފި ހުރިހާ ނަބީބޭކަލުންނާއި ރަސޫލުބޭކަލުންވަނީ މިސިފައިން ޖަރީކުރައްވާފައެވެ. އަދި މިރީތި ސިފަ އެންމެހާ މުސްލިމުންގެ ކިބައިގައި ހުރުމަށް ﷲ ލޯބިވެވޮޑިގަންނަވައެވެ.\nކެތްތެރިކަމަކީ ހަވާނަފްސާއި ޝައިޠާނީ ގޮވުންތަކަށް އިޖާބަދިނުމަކާނުލައި، ޙައްޤުގޮތުގައި ސާބިތުވުމެވެ. ﷲ ތަޢާލާ ވަހީ ކުރައްވާފައިވެއެވެ.\nإِنَّ الْإِنسَانَ لَفِي خُسْرٍ ﴿٢﴾ إِلَّا الَّذِينَ آمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ ﴿٣﴾\nމާނައީ: "ހަމަކަށަވަރުން، އިންސާނާ ވަނީ، ގެއްލުމެއްގައިކަން ކަށަވަރެވެ. إيمان ވެ صالح عمل ތައްކޮށް، އަދި އެކަކު އަނެކަކަށް حق އަށް وصية ކޮށް، އަދި އެކަކު އަނެކަކަށް ކެތްތެރިވުމަށް وصية ކޮށްއުޅުނު މީހުން މެނުވީއެވެ."\nކެތްތެރިކަން ތަފާތު އެކިބައިބަޔަށް ބަހާލެވިދާނެއެވެ. އެގޮތުން، މުސީބާތްތަކަށް ކެތްކުރުމާއި، ނިޢުމަތުގެ ވަގުތުގައި ކެތްކުރުމާއި، ކުރާ އަޅުކަންތަކާއި ކަންކަމުގައި ކެތްތެރިވުމެވެ.\nމުސީބާތްތަކަށް ކެތްކުރުމަކީ އެމީހަކާ ކުރިމަތިވާ އެންމެހާ ދަތި އުނދަގޫ ކަންތައް ތަކުގައި މާތް ﷲ އާއި ވަކީލުކޮށް، އެކަންތަތައް ހިނގަނީ ﷲ ގެ ގަޟާގަދަރުގެ ދަށުންކަމަށް އީމާންވެ އެކަމުގެ އުނދަގޫތަކުން ދުރުވެ ހިތް ސާފުކޮށް ގަތުމެވެ. ކީރިތި ރަސޫލާ صلى الله عليه وسلم ދުނިޔެއަށް ވަޑައިގަތުމުގެ ކުރިން އެކަލޭގެފާނުގެ ބައްޕާފުޅު ނިޔާވެއްޖެއެވެ. އަދި އުމުރުފުޅުން މާގިނަދުވަހެއް ނުވަނީސް މަންމާފުޅުވެސް އަވަހާރަވެއްޖެއެވެ. އަދި ހަމަ އެހާމެ ތުއްޕުޅުއިރު ކާފާފުޅުވެސް އަވަހާރަވެއްޖެއެވެ. އަދި އެއަށްފަހު ރަސޫލުކަމުގެ އެންމެ ދަތި ދުވަސްވަރު، އެކަލޭގެފާނަށް ހިމާޔަތްދެއްވަމުންގެންދެވި ބޮޑުބޭބެ އަބޫޠާލިބުގެފާނާއި އަނބިކަނބަލުން ޚަދީއްޖަތުގެފާނުވެސް އަވަހާރަވެއްޖެއެވެ. ނަމަވެސް މިހުރިހައި މުސީބާތަކަށް އެކަލޭގެފާނު ކެތްކުރެއްވިއެވެ. އަދި ﷲގެ ދީންފެތުރެއްވުމުގައި ފަސްޖެހުމެއްނެތި ކެއްތެރިކަމާއެކު ކުރިއަށް ވަޑައިގެންނެވިއެވެ.\nއެއަށްފަހު، ދީނަށް އުޅުމުގެ ސަބަބުން ދިމާވާ ތަފާތުއެކިއެކި މުސީބާތްތަކަށް ކެތްތެރިވުމަކީ ސުވަރުގޭގެ ދާޢިމީ ނިޢުމަތް ލިބުމަށް މަގުފަހިވާނެ ކަމެކެވެ. ކީރިތި ޤުރުއާނުގައި ﷲ ދެއްވާފައި ވެއެވެ.\nوَجَزَاهُم بِمَا صَبَرُوا جَنَّةً وَحَرِيرًا (٧٦:١٢)\nމާނަ: "އެއުރެން ކެތްތެރިވިކަމަށްޓަކައި، ޖަޒާއެއްގެ ގޮތުގައި އެއުރެންނަށް ސުވަރުގެއާއި، ފަށުއި ފޭރާން ދެއްވިއެވެ."\nއިސްލާމްދީނަށް އުޅުމުގެ ސަބަބުން އެކިދުވަސްވަރު އެކިއެކި ބޭފުޅުންނަށް ތަފާތުއެކިއެކި އިމްތިހާނުތަކާ ކުރިމަތިވެފައި އެބަހުއްޓެވެ. އެގޮތުން މައްކާދައުރުގައި އައްމާރުބިން ޔާސިރުގެ މަންމަ ސުމައްޔާއަށް މައްކާގެ މުޝްރިކުން ކުރިމަތިކުރި ވޭންދެނިވި އަނިޔާތަކަށް ކެތްތެރިވެ ވަޑައިގެން އިސްލާމް ދީނުގައި ސާބިތުވެ ވަޑައިގެންހުންނެވިއެވެ. އެންމެފަހުން އެކަމަނާ ދީން ދީންދޫނުކޮށްލުމުން މައްކާގެ މުޝްރިކުން އެކަމަނާ ޝަހީދުކޮށްލެއްވީއެވެ.\nއަދި ފިރުޢައުނުގެ އަނބިކަނބަލުން އާސިޔަތުގެފާނުގެ ކެތްތެރިކަމަކީވެސް އަޅުގަނޑުމެންނަށްވާ ނަމޫނާއެކެވެ. އެގޮތުން ފިރުޢައުނަށް އަޅުކަންނުކޮށް ﷲއަށް އަޅުކަންކުރާތީ، ފިރުޢައުނުގެ ފަރާތުން އެކަމަނާއަށް ކުރިމަތިކުރި އެންމެހާ އަނިޔާތަކަށް އެކަމަނާ ކެތްތެރިވެވަޑައިގަތެވެ. އެއަނިޔާގައި އެކަމަނާގެ ފުރާނަފުޅާއި ހަށިގަނޑާއި ވަކިވެގެންދިޔައިރުވެސް އެކަމަނާގެ ކެތްތެރިކަން ކޮޅަކުން ނުލިއެވެ. އެހެންވެ ކީރިތި ޤުރުއާނުގައި ﷲވަނީ އާސިޔަތުގެފާނަކީ، އަޅުގަނޑުމެންނަށްވާ ނަމޫނާއއެއްކަމުގައި އަންގަވާފައެވެ.\nފާފަތަކަށް ކެތްތެރިވުމަކީ މުސީބާތުގެ ވަގުތުގައި ކެތްކުރުމަށްވުރެ ދަތިއުނދަގޫ ކަމެކެވެ. ސަބަބަކީ، މުސީބާތުގައިވާ މީހާއަށް ކެތްކުރުން ނޫންގޮތެއް ނެތީމައެވެ. އޭނާއަށްވަނީ ކެތްކުރަން މަޖުބޫރުވެފައެވެ. ނަމަވެސް، މުސީބާތެއް ނުޖެހި ފާފައެއް ކުރެވޭނެ މަގުފަހިވެފައިވާ މީހާ، އެކަމަށް ކެތްތެރިވެ އެފާފައިން ރައްކާތެރިވެގަތުމަކީ ވަރަށް މާތް ސިފައެކެވެ. ފާފައެއް ކުރުމަށް މަގުފަހިވާފަދަކަމެއް ދިމާވުމުން އެކަން ނުކޮށް ކެތްތެރިވެ، ﷲ ހަދުމަކޮށް އެފާފައިން ދުރުވެގަތުމަކީ ކެތްތެރިކަމުގެ މަތީ ދަރަޖައެކެވެ.\nޔޫސުފުގެފާނުގެ ވާހަކައެވެ. ހަސަބާއި ނަސަބާއި ރިތިކަމުގެ ގޮތުން އަރާހުރި އަންހެނަކު، އެއްވެސް މީހަކަށް ނޭނގޭނެހެން އެކަލޭގެފާނަށް ނުބައިކަންތަކެއް ކުރުމަށް ދަޢުވަތު ދިނެވެ. ނަމަވެސް އެކަލޭގެފާނު އެކަމަށް ކެތްކުރައްވައި ﷲ އަށް ބިރުވެތިވެވަޑައިގެން އެފާފައިން ސަލާމަތްވެވަޑައިގެންނެވިއެވެ. އެކަލޭގެފާނު އިސްކުރެއްވީ ކެތްތެރިކަމެވެ.\nއަމަލުގައި ކެތްތެރިވުން ދެބަޔަކަށް ބާހާލެވިދާނެއެވެ. އެއީ އަޅުކަމާއި އެހެނިހެން މަސައްކަތެވެ. އަޅުކަމުގައި ކެތްތެރިވުމަކީ، އޭނާ ކުރާ ޢަމަލެއްގައި ސާބިތުވުމެވެ. ހަފްތާއަކު ނަމާދުކޮށްފައި ހުއްޓާލުމެއް ނޫނެވެ.\nއެހެނިހެން ޢަމަލުގައި ކެތްތެރިވުމަކީ، ދިރިއުޅުމަށްޓަކައި ކުރާމަސައްކަތުގައި ކެތްތެރިވުމެވެ. މިސާލަކަށް ވަޒީފާޔަށް ބަރާބަރަށް ގަޑިނުޖެހި ދިޔުމާއި، ފަރުވާތެރިކާމާއި އަމާނާތްތެރިކަމާއިއެކު ވަޒީފާ އަދާކުރުމުގައި ކެތްތެރިވުމެވެ. ކީރިތި ރަސޫލާ صلى الله عليه وسلم ގެ ޙަދީސްފުޅެއްގައި، ﷲ ޙަޟުރަތުގައި އެންމެ ލޯބިވެވޮޑިގެންވާ ޢަމަލަކީ، މެދުކެނޑުމެއްނެތި ސާބިތުކަމާއިއެކު ކުރެވޭ ޢަމަލުކަމުގައި އައިސްފައިވެއެވެ.\nމުސްލިމުންގެ އިތުރުން ޢައިރު މުސްލިމުންވެސް ޤަބޫލުކުރާ ގޮތުގައި ކެތްތެރިކަމުގެ ސިފަޔަކީ އެއީ އިސްލާމްދީންނަށް ލިބިފައިވާ މަތިވެރި ސިފައެކެވެ. ހުޅަނގުގެ ވިސްނުންތެރިޔެއް ކަމުގައިވާ ވިލިއަމް ޕޭޓަން ލިޔުއްވައިފައި ވެއެވެ. "އިސްލާމްދީން އިންސާނިއްޔަތަށް ހަދިޔާކޮށްފައިވާ އެއް މޭވާއަކީ މީސްތަކުންގެ ކިބައިގައި އެދީން އުފައްދައިފައިވާ ވަރުގަދަ ކެތްތެރިކަމެވެ. ކެތްތެރިކަމުގެ ޙާލަތު އެބައިމީހުންގެ ކިބައިގައި އުފެދެނީ ﷲ އަށް ފުރިހަމަޔަށް ކިޔަމަންތެރިވުމުގެ ސަބަބުންނެވެ."\nވިލިއަމް ޕޭޓަންގެ ވާހަކަފުޅަކީ ވަރަށް ބޮޑުތެދެކެވެ. އިސްލާމްދީނުގައި ކެތްތެރިކަމަށް ވަރަށް ބޮޑުއަޙުމިއްޔަތެއް ދެއްވައިފައިވެއެވެ. ކީރިތި ޤުރްއާނުގެ ވަރަށްގިނަ އާޔަތްތަކަތުގައި އެކަމަށް އިޝާރާތް ކުރައްވާފައި ވެއެވެ. މާތްﷲ ވަހީ ކުރައްވާފައިވެއެވެ.\nوَأْمُرْ أَهْلَكَ بِالصَّلَاةِ وَاصْطَبِرْ عَلَيْهَا ۖ لَا نَسْأَلُكَ رِزْقًا ۖ نَّحْنُ نَرْزُقُكَ ۗ وَالْعَاقِبَةُ لِلتَّقْوَىٰ (٢٠:١٣٢)\nމާނައީ: "އަދި ކަލޭގެފާނުގެ أهل ވެރިންނަށް ނަމާދުކުރުމަށް أمر ކުރައްވާށެވެ! އަދި އެކަމުގެ މައްޗަށް ކެތްތެރިވެވަޑައިގަންނަވާށެވެ! رزق ދެއްވުމަކަށް ކަލޭގެފާނުގެ ކިބަޔަކުން ތިމަންރަސްކަލާނގެ އެދިވޮޑިއެއް ނުގަންނަވަމެވެ. ކަލޭގެފާނަށް رزق ދެއްވަނީ، ތިމަންރަސްކަލާނގެއެވެ. ރަނގަޅު ނިމުންވަނީ، تقوى ވެރިންނަށެވެ."\nއެހެން އާޔަތެއްގައި ﷲ ވަހީ ކުރައްވާފައިވެއެވެ.\nوَاصْبِرُوا ۚ إِنَّ اللَّهَ مَعَ الصَّابِرِينَ (٨:٤٦)\nމާނައީ: "އަދި ތިޔަބައިމީހުން ކެތްތެރިވާށެވެ! ހަމަކަށަވަރުން، اللَّه ވޮޑިގެންވަނީ، ކެތްތެރިންނާ އެކުގައެވެ."\nوَمَا تَنقِمُ مِنَّا إِلَّا أَنْ آمَنَّا بِآيَاتِ رَبِّنَا لَمَّا جَاءَتْنَا ۚ رَبَّنَا أَفْرِغْ عَلَيْنَا صَبْرًا وَتَوَفَّنَا مُسْلِمِينَ (٧:١٢٦)\nމާނައީ: "ތިމަންމެންގެ ކިބައިން ތިޔަބަދަލުހިފަނީ، ތިމަންމެންގެ ވެރިރަސްކަލާނގެ آية ތައް ތިމަންމެންނަށް އައުމުން، އެއަށް ތިމަންމެން إيمان ވުން ފިޔަވައި އެހެން ކަމަކަށްޓަކައެއްނޫނެވެ. އަޅަމެންގެ ވެރިރަސްކަލާކޮ! އަޅަމެންގެ މައްޗަށް ކެތްތެރިކަން އޮއްސަވާނދޭވެ! އަދި مسلم ން ކަމުގައި އަޅަމެން މަރުގަންނަވާނދޭވެ!"


City Ah 8 Point Ge Lead Eh – adduLIVE\nLast Updated: January 19, 12:50\nސިޓީއަށް އަށް ޕޮއިންޓުގެ ލީޑެއް\nDec 30, 2021, 09:27 ހަސަން ރަޝީދު\nބްރެންޓްފޯޑްގެ މައްޗަށް 1-0 އިން ކުރި ހޯދައި އިނގިރޭސި ޕްރިމިއާ ލީގުގެ އެއްވަނައިގައި މެންޗެސްޓަރ ސިޓީން އަށް ޕޮއިންޓުގެ ލީޑެއް ނަގައިފި އެވެ.\nމި މޮޅާއެކު ލީގުގެ އެއްވަނައިގައި ސިޓީ އޮތީ 50 ޕޮއިންޓާ އެކު އެވެ. ދެވަނައިގައި 42 ޕޮއިންޓާ އެކު ޗެލްސީ އޮތްއިރު 41 ޕޮއިންޓާ އެކު ތިންވަނައިގައި އޮތީ ލިވަޕޫލް އެވެ.\nބްރެންޓްފޯޑްގެ ދަނޑުގައި ރޭ ކުޅުނު މި މެޗުގައި ފެނިގެންދިޔަ ހަމައެކަނި ގޯލު މެޗުގެ 16 ވަނަ މިނެޓްގައި ކާމިޔާބުކޮށްދިނީ ފިލް ފޮޑެން އެވެ. މި ގޯލަށްފަހު ލީޑު ފުޅާކޮށްލަން ވެސް ސިޓީ އަށް މި މެޗުގައި ރަނގަޅު ފުރުސަތުތަކެއް ލިބި ބޭކާރުވެފައިވެ އެވެ.\nރޭގެ މެޗަކީ ލީގުގައ ސިޓީން ޖެހިޖެހިގެން ހޯދި 10 ވަނަ މޮޅު ކަމަށްވާއިރު، ރޭގެ މެޗަށްފަހު ސިޓީގެ ކޯޗު ޕެޕް ގާޑިޔޯލާ ވަނީ ބޮޑު ލީޑެއް ލިބިފައިވީ ނަމަވެސް ލީގު ތަށި އަދި ލިބުނީ ކަމަށް ދެކިގެން ނުވާނެ ކަމަށް ބުނެފަ އެވެ. އެގޮތުން ލީގު ތައްޓަށް ސިޓީއާއެކު ވާދަކުރަމުން އަންނަ ޗެލްސީ އާއި ލިވަޕޫލް އަކީ މޮޅު ދެ ޓީމު ކަމަށާއި ބާކީ އަދި ކުޅެން 54 ޕޮއިންޓު އެބައޮތް ކަމަށް ގާޑިޔޯލާ ބުންޏެވެ.\nލީގުގައި ރޭ ދެވަނައިގައި އޮތް ޗެލްސީ ވަނީ ބްރައިޓަން އަތުން 1-1 އިން އެއްވަރުވެފަ އެވެ. ޗެލްސީގެ ދަނޑުގައި ރޭ ކުޅުނު މި މެޗުގައި ރޮމެލޫ ލުކާކޫ ޗެލްސީ އަށް ލީޑު ނަގާދީފައިވަނިކޮށް މެޗުގެ ފަހު ވަގުތުކޮޅުތެރޭ ޑެނީ ވެލްބެކް ވަނީ ބްރައިޓަން އަށް ނަތީޖާ އެއްވަރުކޮށްދީފަ އެވެ.


Enme molhu dharivaru, 1 vana striker ah\nޓޮމް ނިއު ރޭޑިއަންޓްގައި ލަނޑު ޖެހުމަށް ފަހު އުފާފާޅު ކުރަނީ\nއާންމު ދިރިއުޅުމެއް އުޅެމުން އައި، މި ކުޑަކުޑަ ދިވެހިރާއްޖޭގެ ރައްޔިތުންގެ ދިރިއުޅުންވެސް، ކޮވިޑް-19 ގެ ސަބަބުން ހުއްޓި. މި މާލޭގެ ހަލަބޮލި މަގުތަކަށް ކޮންމެވެސް ވަރެއްގެ ފަޅު ކަމެއް ގެނުވައިފި އެވެ. ކޮންމެ މީހަކުވެސް ގެއަށް ވަދެ އަމިއްލައަށް އެކެހެރިކަން އިއުލާން ކޮށްގެން އޮތީ އެވެ. ... މިކަހަލަ ވަގުތެއްގައި އިންސްޕަރޭޝަނަލް ސްޓޯރީއެއް ހިމެނޭ ހަގީގީ ޝަހުސިއްޔަތެއްގެ ފީޗާއެއް ގެންނަން އެކުލަވާލި ލިސްޓުގެ އެއް ނަކަމަށް ޖެހީ މަޖިލީހުގެ މަހިބަދޫ ދާއިރާގެ މެންބަރު އަހްމަދު ތޯރިގް (ޓޮމް) އެވެ\nމަދަރުސާގައި ޖެހުނު މައްސަލައެއްގައި، ކިޔެވުން ދޫކޮށްލައި އިސްކޫލުން ކެނޑިގެން މާލެ އައިސް 1996 ވަނަ އަހަރު ކިޔަވަން ފެށީ އޭރުގެ އެމްއީއެސް ސްކޫލުންނެވެ. ޖެހިގެން އައި އަހަރު ރަށަށް ބަދަލުވާން ޖެހުނީ އެވެ. އެހެންނަމަވެސް ސްކޫލަކަށް ނުވަދެ އެވެ. ދެ ވަނަ ފަހަރަށް ރަށު މަދަރުސާއަށް އޭނާއަށް ވަދެވޭނެ ކަމެއްވެސް ނޭންގެ އެވެ. ދިރާސީ އަހަރުގެ ފުރަތަމަ ޓާމް ކިޔެވުން އެކީ ނިމުނުއިރުވެސް ތޯރިގް ހުރީ ސްކޫލަށް ނުގޮހެވެ.\nއެއީ މިހާރު މިފެންނަ ތޯރިގްގެ ބަދަލުވުމުގެ ފެށުމެވެ. މި ފީޗާގައި ކިޔައިދޭން މިއުޅެނީ ފުޓްބޯޅަ ދަނޑާއި ތައުލީމީ ރޮނގުގައިވެސް އެއް ވަނައިގެ މީހަކަށް ތޯރިގް ވެގެން ދިޔަ ގޮތުގެ ވާހަކަ އެވެ. ތައުލީމީ ހަޔާތާއި ޕްރޮފިޝަނަލް ސްޕޯޓްސް އެއްވަރެއްގައި ހޭންޑަލް ކުރި ދެ ވަނަ ސްޕޯޓްސް މަނެއް ރާއްޖޭގައި އޭނާ ނޫނީ އުފެދިފައި ހުރި ހެނެއް ހީނުވެ އެވެ. ދެ ސްޓޭޖުގައިވެސް އެންމެ މޮޅަށް ޕާފޯމް ކުރި ދެ ވަނަ އެތުލީޓަކު އޭނާ ނޫނީ ނެތެވެ.\nސާފް ޗެމްޕިއަންޝިޕްގައި އެންމެ ގިނަ ގޯލްޖަހައިގެން ޓޮމް، ރަން ބޫޓް ހާސިލު ކުރި ވާހަކަ ދިވެހިންނަށް އަލެއް ނުވާނެ އެވެ. އެހެންނަމަވެސް ތައުލީމީ ކެރިއާ އާއި ފުޓްބޯޅަ ކެރިއަރުގައި ދެ ބައިވެސް ބެލެންސް ކުރި ގޮތް އެއީ ޝައުގުވެރި ވާހަކައެކެވެ.\nސްކޫލުން ކެނޑިގެން ގޮސް މާލޭގައި އުޅެއުޅެފައި އަލުން އޭނާ ސްކޫލަށް ވަންދަން އޭރުގެ ހެޑްމާސްޓަރާއި ރަށު އޮފީހުން އެޑިއުކޭޝަނުގައި ދަންނަވައިގެން ބުރަ މަސައްކަތެއް ކުރަން ޖެހުނެވެ. އޭނާއަށް ސްކޫލްގެ ޕްލޭސްމަންޓް ހަމަޖެހުނީ ކިރިޔާ ދެ ވަނަ ޓާމް ފެށުނު ތަނުންނެވެ. މަދަރުސާގައި އޭރު ތޯރިގަކީ އަލިގަދަ ދަރިވަރެއް ނޫނެވެ. މުދައްރިސުންނާއި މަދަރުސާގެ ވެރިންގެ ފޭވަރިޓް ސްޓޫޑެންޓުންގެ ލިސްޓްގައި އޭނާ ނަމެއް ނުހިމަނަ އެވެ.\n"އެއީ އަޅުގަނޑުގެ ސްކޫލް ދައުރުގައި ވަރަށް ރިގްރެޓް ކުރި ދުވަސް ވަރެއް،" އޭނާގެ ތައުލީމީ އަދި ކުޅިވަރުގެ ކެރިއާ އާ ބެހޭގޮތުން އަވަސްގެ އިންޓަވިއުގައި ވާހަކަ ދައްކަމުން ޓޮމް ކިޔައި ދެއްވި އެވެ. "އޭރު އެ ރިގްރެޓް އިނީމަ ކަންނޭންގެ ފަހުން ބުރަކޮށް މަސައްކަތް ކޮށްގެންވެސް ކިޔެވުނީވެސް."\nއޭނާގެ ކެރިއާގެ ޓާނިން ޕޮއިންޓް ފެށުނީ ދެނެވެ. ރަށު މަދަރުސާއިން ގުރޭޑް 10 ނިންމީ މުޅި މަދަރުސާއިން އެއް ވަނަ ހޯއްދަވައިގެންވެ. މުދައްރިސުންނާއި ސްކޫލްގެ ވެރިންގެ ފޭވަރިޓް ސޫޓޫންޑެޓަކަށް ކުރިން ނުވިޔަސް، ސްކޫލު ނިންމީ އެ ލޮބުވެރި މުދައްރިސުންނާއި ސްކޫލުގެ ވެރިންގެ ލޯއްބާއި އިހްތިރާމް ހޯއްދަވައިގެންނެވެ. ޖީ.ސީ އޯލެވެލް އިމްތިހާންގައި އޭނާގެ ސްޓްފިކެޓްތަކުގައި ހުރީ އޭ ގުރޭޑާއި ބީ ގުރޭޑެވެ.\nޓޮމް ގައުމީ ޓީމުގައި ލަނޑު ޖެހުމަށް ފަހު،\nފުޓްބޯޅަ ކުޅެން ހިތް ޖެހުނީ ކިހިނެތް؟\nމިދިޔަ އަހަރު ކުޅުން ހުއްޓާލި ކުރީގެ ގައުމީ ކީޕަރު އިމްރާން މުހައްމަދާއި ތޯރިގަކީ ދެބެންދެރި ދެބެންނެވެ. އެހެން ވިޔަސް ގާތްކަމާއި އަހުވަންތަކަން އުފެދިފައި އޮތްވަރުން އެ ދެމީހުންނަކީ އެއްބަނޑު އެއްބަފާ ދެބެން ހެންވެސް ހީވެ އެވެ. ދެ މީހުން އުޅެ ބޮޑުވީ އެއް ގޭގަ އެވެ. ރަށު ސްކޫލްގައި ތޯރިގްގެ ފަހު އަހަރު ގުނަމުން ދިޔައިރު، އިމްރާން އައިސް މާލޭގެ ގަލޮޅު ދަނޑުގައި، ކުލަބު އީގަލްސްއަށް ކުޅެން ފަށައިފި އެވެ. ގައުމީ ޓީމުންވެސް އެހާ އަވަހަށް ޖާގަ ހޯދި އެވެ.\n"އަޅުގަނޑުވެސް ސްކޫލްގައި އުޅެނިކޮށް ދެން އިމްރާން ކުޅޭ އީގަލްސްއަށް ގައުމީ ޓީމުންވެސް އޭރު (އިމްރާނަށް) އޮތީ ފުރުސަތު ލިބިފަ، އިމްރާން އައިސް ބުނެފި އޭރު އީގަލްސްގައި ތިބި ސްޓައިކަރުންނަށް ވުރެ ކަލޭ މޮޅުވާނޭ ތިމަންނައަށް ޔަގީނޭ ކަލޭ މިހާރު ދިޔަޔަސް ފުރުސަތު ލިބޭނެޔޭ،" ފުޓްބޯޅަ ކުޅެން ހިތް ޖެހުނު ގޮތް 20 އަހަރު ކުރީގެ ހަނދާނެއްގެ ގޮތުގައި ތޯރިގް ހިއްސާ ކުރެއްވި އެވެ. "އޭރުވެސް އިމްރާނަށް އެނގޭނެތާ އަޅުގަނޑުގެ ކުޅުމުގެ ފެންވަރު، އަޅުގަނޑު ކުޅެނީ ކުރިއަށާ މެދުތެރެއަށް."\nރަށު މަދަރުސާއިން ހޯދި އެއް ވަނައިގެ ނަތީޖާ އާއެކު މަތީ ސާނަވީއަށް ކިޔެވުމުގެ ގަސްތުގައި އޭނާ މާލެ އައިސް ފޭބީ، ރޭޑިއަންޓް ކުލަބާއި އަދި ފަހުން ނިއު ރޭޑިއަންޓް ސްޕޯޓްސް ކުލަބުގެ ކެޕްޓަންކަން ކުރި އަތަމާ މޫސާ މަނިކުގެ ގެއަށެވެ.\nމާތީ ސާނަވީ ތައުލީމުގެ ފުރުސަތުގައި މިހާރު މިއޮންނަ ވަރުގެ ތަނަވަސް ފުރުސަތުތަކެއް އޭރަކު ނޯވެ އެވެ. ސީއެޗްއެސްސީއިން ޖާގަ ލިބެނީ، ފޯމު ހުށަހަޅާ އެތައް ސަތޭކަ ދަރިވަރުންގެ ތެރެއިން އެންމެ ރަނގަޅު ނަތީޖާ ލިބޭ ދަރިވަރުންނަށެވެ. އޭރު އެތަނުން ފުރުސަތު ނުލިބޭ ދަރިވަރުންގެ މަތީ ސާނަވީ ތައުލީމުގެ ދޮރު ގާތްގަނޑަކަށް ބަންދުވީ އެވެ. ސީއެޗްއެސްސީއަށް ވަންނަން ފޯމު ހުށަހެޅި ދަރިވަރުންގެ ތެރެއިން އެންމެ ރަނގަޅު ނަތީޖާ ހޯދި ދަރުވަރުންގެ ތެރޭގައި ހިމެނުމުން، ސީއެޗްއެސްސީގެ ޖާގަ ތޯރިގްއަށް ލިބުނެވެ.\nއެ މަރުކަޒުގައި އޭނާ އާއެކު ކިޔެވި ބައެއް ދަރިވަރުންނަކީ އެމްއީއެސްގައި އެކުގައި ކިޔެވި އެކުވެރި ދަރިވަރުންނެވެ. މަދަރުސާގައި ޖެހުނު މައްސަލައެއްގައި ކިޔެވުން ދޫކޮށްލައި މާލޭގައި އުޅެއުޅެފައި ރަށަށް ގޮސް، ސީއެޗްއެސްސީއިން ޖާގަ ހޯދޭވަރުގެ މީހަކަށް ތޯރިގް ވެދާނެ ކަމަކަށް ސީއެޗްއެސްސީން ބައްދަލުވި އެމްއީއެސްގެ އެކުވެރިން ހީ ނުކުރެ އެވެ. އެތައް ސަތޭކަ ދަރިވަރުންގެ ތެރެއިން ފުރޭނިގެން އައިސް ސީއެޗްއެސްސީގެ ޖާގަ ތޯރިގް ހޯދުމުން އެ އެކުވެރިންނަށްވެސް ލިބުނީ ހައިރާން ކަމެވެ.\n"އެމްއީއެސްގައި އެކުގައި އުޅުނު ކުދިން ދިމާވެގެން އޭރު ބުނާނެ ތިމަންނަމެން ހީ ނުކުރަމޭ ކަލޭއަށް ސީއެޗްއެސްސީއިން ޖާގަ ލިބެނޭކަމަކަށް." އޭރުގެ ހަދާންތައް އޭނާ އާ ކުރެއްވި އެވެ.\nކުރީގެ ގައުމީ ކޯޗް އުރުބާނީ (ކ) އާއެކު ޓޯމް ގައުމީ ޓީމުގެ ޕްރެކްޓިހުގައި\nސީއެޗްއެސްސީގައި ކިޔަވަމުން ދިޔައިރު، ތޯރިގްގެ ވާހަކަ ރާއްޖޭގެ ފުޓްބޯޅައިގައި މަސައްކަތް ކުރާ ޓެކްނިކަލް މީހުންނަށް އޮތީ އެނގިފަ އެވެ. ނިއު ރޭޑިއަންޓާއި ފުޓްބޯޅަ ސަޕޯޓަރުންގެ ފޭވަރިޓް ނަމަކަށް އޭނާ ވުމުގެ ކުރިންވެސް، ޓޮމްގެ ނަން އޮތީ އެފްއޭއެމްގެ އޭރުގެ ވެރިންނަށް ފާހަގަ ވެފަ އެވެ. އެއީ އިންޓަ ސްކޫލް ފުޓްބޯޅަ މުބާރާތުގައި 18 އަހަރުން ދަށުގެ އުމުރުފުރާގެ ޗެމްޕިއަންކަން ސީއެޗްސީއަށް ހޯދައިދިނުމުގައި އޭނާ ދެއްކި ކުޅުމާއެކު އެވެ. ސީއެޗްއެސްސީގެ ތާރީހްގައި އިންޓަ ސްކޫލް ފުޓްބޯޅަ މުބާރާތުގެ ތަށި އެ ސްކޫލަށް ހޯދައި ދިނީ އެ ޓީމުގެ އެންމެ ކީ ފޯވަޑްގެ ގޮތުގައި ތޯރިގް ހުންނަވައިގެންނެވެ. އޭގެ ކުރިން އަދި އޭގެ ފަހުންވެސް އިންޓަ ސްކޫލްގެ ފުޓްބޯޅައިގެ ތަށި ސީއެޗްއެސްސީގެ ދޮރުން އެތެރެ ކުރެވިފައެއް ނުވެ އެވެ. އެ މުބާރާތުގައި ތޯރިގް ގިނަ ލަނޑުތަކެއް ޖެއްސެވެ. ބައެއް މެޗުތަކުގައި ހެޓްރިކް ހެއްދެވި އެވެ.\nއޭރު އިންޓަ ސްކޫލް ފުޓްބޯޅަ މުބާރާތް ކުޅެނީ، ކުޅިވަރު އެކުވެނީގެ މިހާރުގެ ކިރިކެޓް ދަނޑުގަ އެވެ. ޖެހިގެން އޮތް ހުސް ބިމުގައި ފުރަތަމަ ޑިވިޝަންގެ ކުލަބުތަކުގެ ޕްރެކްޓިސް ކުރިއަށް ދެ އެވެ. އޭރު އިންޓަ ސްކޫލް ފުޓްބޯޅަ މުބާރާތަކީ ފުޓްބޯޅައިގެ އެންމެ ބޮޑު ސްކައުޓިން އިވެންޓެވެ. ކުލަބުތަކުގެ ސަޕޯޓަރުންނާއި އިސް މީހުންތައް މެޗުތައް ބަލަން ތިބޭނެ އެވެ. އެ މުބާރާތުގައި މޮޅަށް ކުޅޭ ދަރިވަރުން ޓީމުތަކަށް ގެންނަން ކުލަބުތަކުން ތިބޭނީ ފޫގަޅާލާފަ އެވެ. ތިބޭނީ އެ ކުދިންގެ ސްކޫލް މަރުހަލާ ނުނިމިފަ އެވެ.\nއިންޓަ ސްކޫލްގައި ދެއްކި ކުޅުމާއެކު، ސީނިއާ ގައުމީ ޓީމަށް ތޯރިގް ނަގަން، އޭރުގެ ގައުމީ ކޯޗް ޖޯސެފް ޔަންކޭޒް ބޭނުން ވެއްޖެ އެވެ. އެއީ އެހާ ފަސޭހައިން ކުރެވެން އޮތް ކަމެއް ނޫނެވެ. ސްކޫލުގައި ކިވަމުންދާ ދަރިވަރަކު ސީނިއާ ގައުމީ ޓީމުގައި ހިމެނުމަކީ ފަސޭހަ ކަމަކަށް ނުވެ އެވެ. އެފްއޭއެމުން އެޑިއުކޭޝަނަށް ސިޓީ ފޮނުވީ، ގައުމީ ޓީމަށް ތޯރިގް ވީއްލައި ދިނުމަށެވެ. އެޑިއުކޭޝަނުން ސިޓީ، ސީއެޗްއެސްސީ އަށް ފޮނުވި އެވެ. ސީއެޗްއެސްސީން ހުއްދަ ލިބުމުން ގައުމީ ޓީމުގެ ޕްރެކްޓިހަށް ތޯރިގް ދޫކުރި އެވެ.\nއޭނާއަށް، ޕްރެކްޓިހަށް ދެވުނީ ދެ ދުވަހު އެވެ. ސްކޫލްގެ ކިޔެވުމާ ފުށުއަރައިފި އެވެ. މައްސަލަ ޖެހި ސީއެޗްއެސްސީގެ އޭރު ޕްރިންސިޕަލަކަށް ހުންނަވަނީ ފާތިމަތު އާމިރާގެ އަރިހަށް، ތޯރިގް ހާޒިރު ކުރެވިއްޖެ އެވެ.\n"އާމިރާ މެޑަމް ވިދާޅުވެއްޖެ ތޯރިގް ކީއްވެހޭ އެހެން ކުއްޖެއްގެ ޖާގަ މަރުހޫމްކޮށްގެން ތިއުޅެނީ، މެޑަމް ވިދާޅުވި އެއްޗެއް ނޭންގިގެން ފުރަތަމަ ހައިރާންވެސް ވި،" ތޯރިގް ވިދާޅުވެ ދެއްވި އެވެ. "މެޑަމް ވިދާޅުވި ނުކިޔަވާ ކުޅިވަރު ކުޅެން އުޅޭ ކުއްޖެއްކަން އެނގުނު ނަމަ، ކިޔަވަން ބޭނުންވެފައި ހުރި އެހެން ކުއްޖަކަށް ތޯރިގް ޖާގަ ދެވޫނިސް ނޫންހޭ."\nއެހާހިސާބުން ގައުމީ ޓީމަށް ދިއުން ހުއްޓުނީ އެވެ. މިހާރު ގައުމީ ޓީމުގެ މެޗެއް ބަލަން ދަނޑަށް ވަންނަ ވަރަށް ވުރެ ގިނަ މީހުން ގައުމީ ޓީމުގެ ޕްރެކްޓިސް ބަލަން އޭރު ގަލޮޅު ދަނޑަށް ދެ އެވެ. ސްކޫލްގެ ކިޔެވުމާ ފުށުއަރާތީ ދެ ދުވަހު ޕްރެކްޓިހަށް ޕްރެކްޓިހަށް ގޮސް ތޯރިގް ޕްރެކްޓިހުން ގެއްލުނީ އެވެ.\nސާފް ޗެމްޕިއަންޝިޕް 2008 ގެ މެޗަކަށް ނުކުތުމުގެ ކުރިން، ޓީމާއެކު ޓޮމް (9)\nއޭނާ ހޯދަން ނިއު ރޭޑިއަންޓުން ސީއެޗްއެސީއަށް\nދެން އޭނާ ހޯދަން އައީ ގައުމީ ޓީމުގެ ޕްރެކްޓިސް ބަލަން ދިޔަ ގުރޫޕްގެ ތެރެއިން، ނިއު ރޭޑިއަންޓްގެ އޭރުގެ ވަރުގަށަ ފޯސް އެކެވެ. އެއީ އޭރު ނިއު ރޭޑިއަންޓްގެ ވަރުގަދަ ސަޕޯޓަރުންނެވެ. އެ ކުލަބުގެ މިހާރުގެ ބޯޑު މެންބަރު އިސްމާއީލް ރަޝީދު (ހުންގާނު)، އާއި އާމިރު އަދި އަޝްރަފެވެ. ޓޮމް ސުކޫލު ނިމޭ ގަޑިއަށް އެމީހުން ތިބެނީ ބަލަބަލަ އެވެ. ނިމޭ ގަޑިއަށް ސީއެޗްއެސްސީ ކައިރީގަ ތިބޭނެ އެވެ. ސްކޫލުން ނުކުމެގެން ގެއަށް ދަންދެން އޭނާގެ ފަހަތުން އެމީހުން ތިބެނީ ވިއްދާފަ އެވެ. މި ތިން މީހުންގެ ބޭނުމަކީ ސްކޫލްގެ މަރުހަލާ ނިމެންވާއިރަށް ޓޮމް ނިއު އަށް ގެންދިއުމެވެ. އެހެން ކުލަބަކުން އޭނާ ގެންދިއުމުގެ ފުރުސަތު ނުދިނުމެވެ. އެހެން ކުލަބެއްގެ މީހަކު އޭނާ އާ ވާހަކަ ދައްކާތޯ އެމީހުން ބަލަ އެވެ.\nއެމީހުންގެ މަސައްކަތް ކާމިޔާބުވީ، ސުކޫލް ނިމުމުން އަތަމާ މޫސާ މަނިކުވެސް އެކަމަށް ބާރު އެޅުއްވުމުންނެވެ. އޭނާގެ ކުލަބު ކެރިއާ ފެށީ ނިއު އިންނެވެ. އެންމެ ފުރަތަމަވެސް ނިއު އަށް އޭނާ ކުޅެން ފެށީ އޭރުގެ ނިސްބަތުން ބޮޑު މުސާރަ އަކުންނެވެ. ލަނޑު ޖަހާތީ އޭނާގެ މުހިންމުކަން ޓީމަށް ބޮޑުވުމުން މުސާރަ އިތުރަށް ބޮޑު ކުރި އެވެ. ފުޓްބޯޅަ ދަނޑުން ކިތަންމެ މަޝްހޫރު ކަމަކާ އަދި ފައިސާއެއް ލިބުނަސް އިތުރަށް ކިޔެވުން އެއީ އޭނާ ދެކުނު ހުވެފެނެކެވެ. ހާއްސަކޮށް މަދަރުސީ ހަޔާތުގައި ސްކޫލަށް ނުގޮސް ހުންނަން ޖެހުމުން ކުރެވުނު ތަޖުރިބާއިން ވަކީން ބޮޑަށް އޭނާ ހުރީ އެކަމަށް ބޭނުންވެފަ އެވެ.\nދަގަނޑޭ އާއި ޓޮމް، އެކުގައި ގިނަ ދުވަސްތަކެއް ވަންދެން ކުޅުނު\nހަޔާ އެޑިއުކޭޝަންގެ އެކި ދާއިރާތަކުން މަތީ ފުރުސަތުތަކެއް އޭރު ރާއްޖެއަކު ނެތެވެ. ރާއްޖެއިން ބޭރަށް ފޮނުވައިގެން ތޯރިގަށް ކިޔަވައި ދޭހާ ތަނަވަސް ކަމެއް އޭނާގެ އާއިލާގައި ކިބައިގައި އެވަގުތު ނެތެވެ. އެހެންނަމަވެސް އޭނާގެ އުންމީދު ވަރަށް މައްޗެވެ. ކިތަންމެ ހަނި ފުރުސަތަކަށް ނަމަވެސް އޭނާ ހުރީ ބަލަބަލަ އެވެ.\nމެލޭޝިއާގައި ކިޔެވުމުގެ ފުރުސަތު ވިލާ ފައުންޑޭޝަނުން ހުޅުވާލުމުން، ވިލާގެ ސްކޮލާޝިޕަށް ތޯރިގް ހުށަހެޅުއްވި އެވެ. ވިލާގެ ސްކޮލާޝިޕް ޕްރޮގްރާމް އިވެލުއޭޓް ކުރާ ކޮމިޓީގައި އޭރު އާމިރާ އިންނަވަ އެވެ. ސްކޮލާޝިޕް ދެނީ ނަތީޖާ ރަނގަޅު ދަރިވަރުން ޝޯޓ ލިސްޓް ކުރުމަށްފަހު އިންޓަވިއު ކޮށްގެން އިންޓަވިއުއިން މަތީ މާކުސް ލިބުމުންނެވެ. ވިލާގެ ސްކޮލާޝިޕަށް ތޯރިގް ހޮވިއްޖެ އެވެ. އެދުވަހުވެސް އާމިރާ މެޑަމް ވިދާޅުވި ވަރަށް މުހިންމު ވާހަކައެއް އެބައޮތެވެ.\n"އާމިރާ މެޑަމް ހީ ނުކުރައްވާ ސީއެޗްސީ ނިމުމަށް ފަހު ދެން އަޅުގަނޑު އައިސް ރާއްޖެއިން ބޭރަށް ކިޔަވަން ދާން އުޅޭނެ ކަމަކަށް، އެހާ ހިތްވަރު ކޮށްގެން ކިޔަވަން ދާން މަސައްކަތް ކުރާނެ ކަމަކަށް," ތޯރިގް ވިދާޅުވި އެވެ. "މެޑަމް ހީ ކުރެއްވީ ސްކޫލް ނިމުމަށް ފަހު ވެސް އަޅުގަނޑު އުޅޭނީ ކުޅިވަރާ ވެގެންނޭ ކިޔެވުމުގެ އެއްވެސް ކަމަކާވެސް ނުޅޭނޭ."\nނިއު ރޭޑިއަންޓްގެ ތާރީހްގައި އެ ކުލަބުގެ އެންމެ މުހިންމު އަހަރަކީ 2005 ވަނަ އަހަރުގެ އޭއެފްސީ ކަޕްގެ ސެމީ ފައިނަލަށް ކުރި ދަތުރެވެ. އެއީ ރާއްޖޭގެ ކުލަބު ފުޓްބޯޅައިގެ ތާރީހްގައިވެސް މިހާތަނަށް އައި އެންމެ މުހިންމު އަހަރެވެ. ތޯރިގް ކިޔަވަމުން ދިޔައީ މެލޭޝިއާގަ އެވެ. މެލޭޝިއާގައި ހުރެފައި އޭނާ ސީދާ އަންނަނީ އޭއެފްސީ ކަޕްގެ މެޗަށެވެ. އޭނާގެ ލަނޑު ޖާހައި ޓީމު މޮޅުކޮށްދީފައި އަނެއްކާވެސް ފުރައިގެން ދަނީ އެވެ.\nޓީމަށް ތޯރިގްގެ މުހިންމުކަން އެހާ ބޮޑެވެ. ނިއު އިން ބެލީ އޭނާ ޓީމުގައި ބެހެއްޓޭނެ ހުރިހާ ގޮތެއް ހަދައިގެންވެސް އޭނާހެ ޓީމުގައި ބެހެއްޓޭނެ ގޮތަކަށެވެ. ނިއު ރޭޑިއަންޓާއި ރާއްޖޭގެ ފުޓްބޯޅަ ލެޖެންޑެއްގެ ގޮތުގައި އޭނާ މިއަދު ފާހަގަ ވެފައި ވަނީ ގިނަ ގުރުބާނީތަކަކާ އެކު އެވެ. އެހެންނަމަވެސް ތައުލީމީ ކެރިއާގެ މައްޗަށް ފުޓްބޯޅަ ކެރިއާ ފަރަގުވިޔަކަ ނުދެ އެވެ. ސްކޫލްގެ އެއް ވަނަ މަގާމާއި ސްކޮލާޝިޕް ލިބި ރާއްޖެއިން ބޭރުގައި ކިޔަވަމުންވެސް ފުޓްބޯޅަ ކެރިއާއަށް ހިޔަނި އެޅުނަކަ ނުދިނެވެ. އަދި ސާފް ޗެމްޕިއަންޝިޕްގައި ދެ ފައިނަލުގައި ކުޅެ އަދި އޭއެފްސީ ކަޕްގައި ބޮޑު ކާމިޔަބެއް ލިބުނު ނަމަވެސް ފުޓްބޯޅައިގެ ސަބަބުން ތައުލީމީ ރޮނގުގައި އޭނާގެ ފިޔަގަނޑު ތިރިވިޔަކަ ނުދެ އެވެ.\nނިއުރޭޑިއަންޓް ގައުމީ ފުޓްބޯޅް ޓީމް


ޤައުމީ ދުވަހުގެ މުނާސަބަތުގައި ރައީސުލްޖުމްހޫރިއްޔާ މާދަމާ ދިވެހި ޤައުމާ މުޚާޠަބު ކުރައްވާނެ ޤައުމީ ދުވަހުގެ މުނާސަބަތުގައި ރައީސުލްޖުމްހޫރިއްޔާ މާދަމާ ދިވެހި ޤައުމާ މުޚާޠަބު ކުރައްވާނެ\nޤައުމީ ދުވަހުގެ މުނާސަބަތުގައި ރައީސުލްޖުމްހޫރިއްޔާ މާދަމާ ދިވެހި ޤައުމާ މުޚާޠަބު ކުރައްވާނެ\n28 އޮކްޓޯބަރު، 2019: ދިވެހި ރާއްޖޭގެ ޤައުމީ ދުވަސް ފާހަގަ ކުރުމަށާއި، 2019 ވަނަ އަހަރުގެ ޤައުމީ އިނާމު ދިނުމަށް ބޭއްވި ރަސްމިއްޔާތުގެ ތެރެއިން. ފޮޓޯ: ރައީސް އޮފީސް\nމި އަހަރުގެ ޤައުމީ ދުވަހުގެ މުނާސަބަތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މާދަމާ ދިވެހި ޤައުމާ މުޚާޠަބު ކުރައްވާނެއެވެ. ރައީސުލްޖުމްހޫރިއްޔާ ޤައުމާ މުޚާޠަބު ކުރައްވާނީ، މާދަމާ ދުވަހުގެ ހެނދުނު 10 ޖަހާއިރު ޚަބަރު ފަތުރާ ވަސީލަތްތައް މެދުވެރިކުރައްވައެވެ.\nމި އަހަރުގެ ޤައުމީ ދުވަހުގެ މުނާސަބަތުގައި ބާއްވާ ދިދ ނެގުމުގެ ރަސްމިއްޔާތު މާލެއާއި ބޮޑު ތަކުރުފާނުގެ ހަދާނީ މަރުކަޒުގައި ބޭއްވުމަށް ވަނީ ހަމަޖެހިފައެވެ. ޖުމްހޫރީ މައިދާނުގައި ބާއްވާ ދިދަ ނެގުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ބައިވެރިވެޑައިގެންނަވާނެއެވެ.\nޤައުމީ ދުވަހުގެ މުނާސަބަތުގައި ބާއްވާ ހަރާކާތްތަކުގެ ތެރޭގައި ދިދަ ނެގުމުގެ ރަސްމިއްޔާތުގެ އިތުރުން ބޮޑުތަކުރުފާނުގެ އުފަން ރަށް ހއ . އުތީމުގައި ރަސްމީ ޖަލްސާއެއް ބޭއްވުމަށް ވަނީ ހަމަޖެހިފައެވެ. މި ޖަލްސާގައި ހޯމް މިނިސްޓަރ އައްޝައިޚް އިމްރާން އަބްދުﷲ ވީޑިއޯ މެދުވެރިކުރައްވާ ޚިޠާބެއް ދެއްވުމަށް ވަނީ ހަމެޖހިފައެވެ.\nރާއްޖޭގައި ޤައުމީ ދުވަހުގެ ގޮތުގައި ފުރަތަމަ ދުވަހެއް ފާހަގަކުރީ ހިޖުރައިން 1365 ވަނަ އަހަރުގެ ރަބީޢުލްއައްވަލް މަހުގެ ފުރަތަމަ ދުވަހުއެވެ. އެއީ މީލާދީން4ފެބްރުއަރީ 1946 އެވެ. އޭގެ ކުރިން ޤައުމީ ދުވަހުގެނަމުގައި ވަކި ދުވަހެއް ރާއްޖޭގައި ފާހަގަކުރިކަމެއް އެނގޭކަށް ނެތެވެ.\nމިދުވަސް ފާހަގަކުރަނީ 15 އަހަރާއި6މަސް ދުވަހުގެ ދިގު އަޅުވެތިކަމަކަށްފަހު ޕޯޗްގީޒުންގެ އަތްދަށުން ދިވެހިރާއްޖޭ މިނިވަންވީ 981 ވަނަ އަހަރުގެ ރަބީޢުލްއައްވަލް މަހުގެ 1ވަނަ ވިލޭރޭކަމަށްވާތީއެވެ. އެމަތިވެރި ނަޞްރު ދިވެހީންނަށް ހޯއްދަވައިދެއްވި އައްސުލްޠާނުލް ޣާޒީ މުޙަންމަދު ތަކުރުފާނުލް އަޢުޒަމް ސިރީސަވާދީއްތަ މަހާރަދުންނެވެ. ޤައުމީ ދުވަސް ނިސްބަތްވަނީ މިޙާދިސާއަށެވެ.\nއީއައިއޭ ނަހަދައި މަސައްކަތް ފެށުމުން ފެނަކަ ބޮޑު އަދަދަކުން ޖޫރިމަނާކޮށްފި\nލ. ލިންކްރޯޑްގައި ނުރައްކާތެރި އެކްސިޑެންޓެއް\nރަބީޢުލް އައްވަލް، އިސްލާމީ އުންމަތަށްއައި ރަބީޢު\nރައްކާތެރިކަމުގެ ފިޔަވަޅުތައް ފުރިހަމަތޯ ބެލުމަށް 39 އޮފީހެއް އިންސްޕެކްޓުކޮށްފި\nކޯވިޑް-19 : އިތުރު 25 މީހުން ޕޮޒިޓިވްވެ، 48 މީހަކު ރަނގަޅުވެއްޖެ


އދގެ އިސް އޮފިޝަލް ޓަމްރަޓް ފުރާވަޑައިގެންފި\nއަހުމަދު ހަމީދު އާދަމް 24 April 2016, 16:59\nރާއްޖޭގެ ސިޔާސީ މަސްރަހުގައި ހުރި މައްސަލަތައް ބަލައި އެކަމަށް ހައްލެއް ހޯދުމަށް މަސައްކަތް ކުރެއްވުމަށް ރާއްޖެ ވަޑައިގެންނެވި އދ.ގެ ޕޮލިޓިކަލް އެފެއާޒް ޑިޕާޓްމަންޓުގެ ސީނިއާ އެޑްވައިޒާ ޓަމްރަޓް ސެމިއު ރާއްޖެއަށް ކުރެއްވި ދަތުރުފުޅު ނިންމަވާލެއްވުމަށްފަހު ފުރާވަޑައިގެންފިއެވެ.\nރާއްޖޭގައި ހުންނަ އދ.ގެ އޮފީހުން ބުނީ ޓަމްރަޓްގެ މިދަތުރުފުޅަކީ ރާއްޖޭގެ ސިޔާސީ މަސްރަހުގައި ހުރި މައްސަލަތައް ހައްލުކުރުމަށް މަޝްވަރާގެ މާހައުލެއް ގާއިމުކުރުން ކަމަށް އދ އިން އެހީތެރިވެދިނުން ކަމަށެވެ. އަދި ރާއްޖޭގެ ސިޔާސީ މަސްރަހަށް ހަމަޖެހުން ގެނެސް ގާނޫނުގެ ވެރިކަން ނެގެހެއްޓުމަށް މަސައްކަތް ކުރުމަކީ ވެސް މިދަތުރުފުޅުގެ ބޭނުމެއް ކަމަށްއދ. އޮފީހުން ބުނެ އެވެ.\nޓަމްރަޓް ސެމިއުލްގެ މިދަތުރުފުޅުގައި ރައީސުލްޖުމްހޫރިއްޔާއާއި ސަރުކާރުގެ އިސްވެރިންނާއި ސިޔާސީ ޕާޓީތަކުގެ އިސް ބޭފުޅުންނާ އަދި މަދަނީ ޖަމިއްޔާތަކާއި ބައްދަލުކުރައްވާ ރާއްޖޭގެ މިހާރުގެ ހާލަތާ ގުޅޭ ގޮތުން ވަނީ މަޝްވަރާކުރައްވާފައެވެ.\nމީގެ އިތުރަށް ސްވިޑަންގެ ފޮރިން މިނިސްޓަރު މާގޮޓް ވޮލްސްޓްރޯމް ރާއްޖެއަށް ކުރެއްވި ރަސްމީ ދަތުރުފުޅު ނިންމަވާލެއްވުމަށްފަހު މިއަދު ފުރާވަޑައިގެންފި އެވެ.\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އިން އެކަމަނާ އަށް އަލްވަދާއު ދެންނެވީ ރާއްޖޭގެ ފޮރިން ސެކްރެޓަރީ ޑރ. އަލީ ނަސީރު އެވެ.\nސްވިޑަންގެ ފޮރިން މިނިސްޓަރު ރާއްޖެ ވަޑައިގަތީ އިއްޔެގެ ވަގުތެއްގަ އެވެ. މާގޮޓް މިދަތުރުފުޅާއި ގުޅޭ ގޮތުން ފޮރިން މިނިސްޓްރީން އެއްވެސް މައުލޫމާތެއް ހިއްސާކޮށްފައެއް ނުވެ އެވެ. ނަމަވެސް އެއީ ރަސްމީ ދަތުރުފުޅެއް ކަމަށް ބުނެފައިވެ އެވެ.


Flight hijack kuraane kamuge inzaaru dhin meeha hayyarukohfi\nފްލައިޓު ހައިޖެކްކުރާނެ ކަމުގެ އިންޒާރު ދިން މީހާ ހައްޔަރުކޮށްފި\n31 އޯގަސްޓް 2021 - 11:30:42\nފުވައްމުލަކުން މާލެ އަންނަން އޮތް މޯލްޑިވިއަންގެ ފްލައިޓެއް ހައިޖެކްކުރާނެ ކަމުގެ އިންޒާރު ދިން މައްސަލައިގައި މީހަކު ހައްޔަރުކޮށްފިއެވެ.\nފުވައްމުލަކު އެއާޕޯޓުން ފުރައިގެން ވެލާނާ އެއާޕޯޓަށް ދަތުރުކުރަން ހަމަޖެހިފައި އޮތް ގައުމީ އެއާލައިން، މޯލްޑިވިއަންގެ ފްލައިޓެއް ހައިޖެކް ކުރާނެ ކަމުގެ އިންޒާރު ދިން މައްސަލައެއް ފުލުހުންނަށް ހުށަހެޅިފައިވަނީ އޮގަސްޓު 30 ވަނަ ދުވަހުގެ ރޭ 20:50 ހާއިރު އެވެ.\nފުލުހުން މިއަދު ބުނީ މި މައްސަލައާ ގުޅިގެން 34 އަހަރުގެ ދިވެހި ފިރިހެނަކު ހައްޔަރުކޮށްފައިވާ ކަމަށެވެ. އޭނާ ހައްޔަރުކޮށްފައިވަނީ ކޯޓު އަމުރެއްގެ ދަށުންނެވެ.\nމައުލޫމާތު ލިބޭ ގޮތުގައި ބޯޓު ހައިޖެކް ކުރާނެކަމުގެ އިންޒާރުދީފައިވަނީ އެއާޕޯޓަށް އެއްޗެއް ކާގޯ ކުރަން ދިޔަ މީހެކެވެ. އޭނާ ތަކުރާރުކޮށް އިންޒާރު ދިން އިރު، ފަހުން ވަނީ އެއީ މަޖަލަކަށް ކުރި ކަމެެއް ކަމަށް ބުނެފައެވެ.\nމިފަދަ މައްސަލައެއް ހިނގާފައިވާއިރު، މޯލްޑިވިއަންގެ މަތިންދާ ބޯޓަކަށް ލޭޒާ އަލި އެޅުވި މައްސަލައެއް ވެސް މިފަހުން ވަނީ ފެންމަތިވެފައެވެ. މި ފްލައިޓަށް ލޭޒާ އަލި އަޅުވާފައިވަނީ އައްޑޫ ސިޓީގެ ގަން އިންޓަނޭޝަނަލް އެއާޕޯޓަށް ބޯޓު ޖެއްސުމަށް ތައްޔާރަވަމުން ދަނިކޮށެވެ. ލޭޒާ ލައިޓު އެޅުވުމުގެ ސަބަބުން ބޯޓަށް އެއްވެސް ގެއްލުމެށް ލިބިފައިނުވެއެވެ. އަދި ބޯޓު ވަނީ ސަލާމަތުން ގަން އެއާޕޯޓަށް ޖައްސާފައެވެ.


Emme bodu nurakkalakee siyaasee harukashi meehun: MP Saleem\nއެންމެ ބޮޑު ނުރައްކަލަކީ ސިޔާސީ ހަރުކަށި މީހުން: ސަލީމް\nރައްޔިތުންގެ މަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެންބަރު އަހުމަދު ސަލީމް (ރެޑްވޭވް) : ނުރައްކާ ބޮޑީ ސިޔާސީ ހަރުކަށި ވިސްނުމުން ކަމަށް ވިދާޅުވި -- އަވަސް ފޮޓޯ\nރާއްޖެއަށް އެންމެ ނުރައްކާ ބޮޑީ ސިޔާސީ ހަރުކަށި ވިސްނުމުގެ މީހުންގެ ފަރާތުން ކަމަށް ރައްޔިތުންގެ މަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެންބަރު އަހުމަދު ސަލީމް (ރެޑްވޭވް) ވިދާޅުވެއްޖެ އެވެ.\nސަލީމް މިހެން ވިދާޅުވީ "ރާއްޖޭގައި މިފަހުން އުފެދުނު ކޮންމެ ވެރިކަމަކީ ހަރުކަށި ފިކުރުގެ މީހުންގެ އެހީގައި އުފެއްދުނު ވެރިކަންތައްތަކެއް" ކަމަށް ކުރީގެ ރައީސް މުހައްމަދު ނަޝީދު ވިދާޅުވުމާއި ގުޅިގެންނެވެ. ރައީސް ނަޝީދު އިންޑިއާގެ "ދަ ހިންދޫ" ނޫހަށް ދެއްވި އިންޓަވިއުއެއްގައި ވިދާޅުވީ އެމްޑީޕީއަށް 2008 ވަނަ އަހަރާއި 2018 ވަނަ އަހަރު ވެސް އިންތިހާބް ކާމިޔާބު ކުރެވުނީ ހަރުކަށި ފިކުރުގެ މީހުންގެ ވޯޓާ އެކު ކަމަށެވެ. އަދި އެމްޑީޕީ ނޫން ބަޔަކަށް 2013 ގައި ވެރިކަން ލިބުނީވެސް އެ މީހުންގެ އެހީގައި ކަމަށާ ރާއްޖޭގެ ސިޔާސީ މަޝްރަހު އޮތް ގޮތުން އެ މީހުންގެ ވޯޓު އިންތިހާބު ކާމިޔާބު ކުރަން މުހިއްމު ކަމަށެވެ.\nއެ ވާހަކަތަކަށް އިޝާރާތް ކުރައްވާ އިދިކޮޅު ޕީޕީއެމްގެ ޕީޖީ ގުރޫޕްގެ ލީޑަރުކަންވެސް ކުރައްވާ ސަލީމް ވިދާޅުވީ ރާއްޖެއަށް ހަރުކަށި މީހުންގެ ނުރައްކާ އެބައޮތް ކަމަށެވެ. ރާއްޖެއަށް އެންމެ ނުރައްކާ އޮތީ ސިޔާސީ ހަރުކަށި ވިސްނުމުގެ މީހުންގެ ފަރާތުން ކަމަށްވެސް ވިދާޅުވިއެވެ. ސަލީމް ވިދާޅުވި ގޮތުގައި ސިޔާސީ ހަރުކަށި ވިސްނުމުގެ މީހުންނަކީ ވެރިކަމުގެ ބާރަށްޓަކައި ކޮންމެ ފަދަ ކަމެއްވެސް ކޮށްފާނެ ބައެކެވެ.\nރާއްޖެއަށް އެންމެ ނުރައްކާ އޮތީ ސިޔާސީ ހަރުކަށި ވިސްނުމުގެ މީހުންގެ ފަރާތުން. އެފަދަ މީހުން ވެރިކަން ހޯދުމަށް ކޮންމެ ފަދަ މަސައްކަތެއްވެސް ކޮށްފާނެ\nއަހުމަދު ސަލީމް | މަޖިލީހުގެ މައިނޯރިޓީ ލީޑަރު\nރާއްޖޭގައި ދީނީ ހަރުކަށި ފިކުރުގެ މީހުން ވަރަށް ގިނަ ކަމަށް އެމްޑީޕީގެ އިސް ބޭފުޅުން ގެންދަވަނީ ވިދާޅުވަމުންނެވެ. ފުލުހުންވެސް ވަނީ ރާއްޖޭގައި އަމިއްލައަށް ޖާނުން ފިދާވެގެން ހަމަލާ ދޭނެ މިންވަރަށް ހަރުކަށިކަން އިސްކުރާނެ 1400 ވުރެ ގިނަ މީހުން ފާހަގަ ކުރެވިފައިވާ ކަމަށް ބުނެފައެވެ.\nމިދިޔަ މެއި މަހުގެ ހަވަނަ ދުވަހު ރައީސް ނަޝީދު އަވަހާރަކޮށްލަން ވަނީ ޓެރަރިސްޓް ހަމަލާއެއް ދީފައެވެ. އެ ހަމަލާވެސް ގުޅެނީ ހަރުކަށި ފިކުރާ ކަމަށް ކަމާބެހޭ އިދާރާތަކުން ބުނެއެވެ. އެ ހަމަލާއަށް ފަހު ހަރުކަށި ފިކުރާ ދެކޮޅަށް ފުލުހުން ގެންދަނީ ސިލްސިލާ އޮޕަރޭޝަންތަކެއް ހިންގަމުންނެވެ. އެ އޮޕަރޭޝަންތަކުގައި ގިނަ ބަޔަކު ހައްޔަރުކޮށްފައިވެއެވެ.\nދާދި ފަހުން ރައީސް ނަޝީދުވެސް ވަނީ ހަރުކަށި ފިކުރު ނައްތާލުމަށް ވަރަށް ގިނަ އަދަދެއްގެ ބަޔަކު ހައްޔަރުކުރަން ޖެހޭ ކަމަށް ދޭހަވާ މޭރުމުން ވާހަކަ ދައްކަވާފައެވެ. އަދި ސަރުކާރުގައި އޮތް އަދާލަތު ޕާޓީއަށް ހަރުކަށި ވިސްނުމުގެ ތުހުމަތު މިހާރު ވަރަށް ބޮޑަށް އަމާޒު ކޮށް ރައީސް ނަޝީދާއި އެމަނިކުފާނުގެ އަރިސް ބޭފުޅުން ގެންދަވަނީ ފާޅުގައި ވާހަކަދައްކަވަމުންނެވެ.\nރައީސް މުހައްމަދު ނަޝީދު އަހުމަދު ސަލީމް (ރެޑްވޭވް) ހައްދުފަނައެޅުން\nއެމްޑީޕީގައި ހަރުކަށި ވިސްނުމެއް ނެތް


Kulhudhuhffushi: Minivannuva Cityeh\nކުޅުދުއްފުށި: މިނިވަންނުވާ ސިޓީއެއް\n11 ނޮވެންބަރ 2021 - 08:28:24\nމާލެ އަށް ސިޓީ އަކަށްވުރެ މަތީ ދަރަޖައެއް ލިބިފައިވެ އެވެ. ދިވެހި ރާއްޖޭގެ ގާނޫނު އަސާސީގެ 14 ވަނަ މާއްދާ އިން ރާއްޖޭގެ ވެރިކަންކުރާ ރަށަކަށް ކަނޑައަޅާފައި ވަނީ މާލެ އެވެ. ގުދުރަތީ ގޮތުން ކ. އަތޮޅުގައި އޮތް ނަމަވެސް މާލެ އަކީ އިދާރީ ގޮތުން ކ. އަތޮޅަށް ނިސްބަތްވާ ރަށެއް ނޫނެވެ. ދިވެހި ރާއްޖޭގެ ދާއިރާތަށް ލާމަރުކަޒީ އުސޫލުން ހިންގުމުގެ ގާނޫނުގެ ހަތަރު ވަނަ މާއްދާގެ ށ. ގައި ބުނެފައިވާ ގޮތުން ވެރިރަށް މާލޭގެ ދާއިރާގައި ހިމެނެނީ، މާލެ، ވިލިނގިލި އަދި ހުޅުމާލެ އެވެ.\nދެ ވަނަ އަށް ރާއްޖޭގައި ސިޓީ އެއްގެ ދަރަޖަ ލިބިގެން ދިޔައީ އައްޑޫ އަތޮޅެވެ. އައްޑު އަތޮޅުގައި މީހުން ދިރިއުޅޭ ހަ ރަށާއި މީހުން ދިރި ނޫޅޭ 23 ރަށް އޮވެ އެވެ. މީހުން ދިރިއުޅޭ އެއް ހަތަރު ރަށް ވަކިން ގުޅިފައި އޮންނައިރު އަނެއް ދެރަށް ވެސް އޮންނަނީ ދެރަށް ދެ ރަށަށް ގުޅިފަ އެވެ. އައްޑޫ ސިޓީ އަކަށް ވެގެން ދިޔައިރު ލާމަރުކަޒީ ގާނޫނުގައި އޮންނަ ގޮތުން ސިޓީ އެއްގެ ދަރަޖަ ދެނީ އާބާދީގައި 25،000 ހަމަވުމުންނެވެ. އައްޑޫ ސިޓީ އަކަށް ވެގެން ދިޔައީ ހުރިހާ ރަށެއްގެ އާބާދީ އެއްކޮށް ލައިގެންނެވެ.\nލާމަރުކަޒީ ގާނޫނަށް އެކި ފަހަރު މަތިން ގެނައި އިސްލާހު ތަކަށްފަހު، ދިވެހި ސަރުކާރުގެ ގެޒެޓުގައި3ޑިސެމްބަރު 2015 ވަނަ ދުވަހު ޝާއިރު ކޮށްފައިވާ، އެ ގާނޫނުގެ ޖަދުވަލު ދޭއްގެ 1. ގައި ބުނެފައި ވަނީ "ރަށުގެ ނުވަތަ އަވަށުގެ ނުވަތަ ސަރަހައްދުގެ އާބާދީ 10،000 (ދިހަ ހާސް) މީހުން ނަށްވުރެ ދަށްނުވާ،" ނަމަ ސިޓީ އެއްގެ ދަރަޖަ ދެވިދާނެ ކަމަށެވެ.\nސިޓީ އެއްގައި ހުންނަން ޖެހޭ ގިނަ ޝަރުތުތައް ހަމަ ނުވާއިރު، ޏ. ފުވައްމުލަކާއި ހދ. ކުޅުދުއްފުށްޓަށް ސިޓީ އެއްގެ ދަރަޖަ ދީފައި ވަނީ ހަމައެކަނި އާބާދީގައި ދިހަ ހާސް މީހުން ހަމަވުމުންނެވެ. ފުވައްމުލަކަކީ ޏ. އަތޮޅުގައި އޮތް ހަމައެކަނި ރަށަށް ވުމުން؛ ފުވައްމުލަކަކީ މުޅި އަތޮޅަށް ނިސްބަތްވާ ސިޓީ އެވެ. ކުޅުދުއްފުއްޓަކީ ހދ. އަތޮޅުގައި މީހުން ދިރިއުޅޭ 13 (ތޭރަ) ރަށުގެ ތެރެއިން އެއް ރަށަށް ވުމުން، އައްޑު އާއި ފުވައްމުލަކާއި އަދި މާލެ އާއި ހިލާފަށް، ކުޅުދުއްފުށި ވެގެން ގޮސްފައި ވަނީ ހދ. އަތޮޅުގެ ރަށްތަކުގެ ތެރެއިން ސިޓީ އެއްގެ ދަރަޖަ ލިބިގެން ދިޔަ ރަށަކަށެވެ.\nލާމަރުކަޒީ ގާނޫނުގެ ހަ ވަނަ މާއްދާގައިގެ ހ. އަދި ށ. ގައި ޖުމްލަ ގޮތެއްގައި ބުނެފައިވާ ގޮތުން އިދާރީ ދާއިރާއެއް ހިންގުމުގެ އެންމެ އިސް ފަރާތަކީ އަތޮޅު ކައުންސިލެވެ. އަދި އެ މާއާދާގެ ނ. ގައި ބުނެފައިވާ ގޮތުން، " އިދާރީ ދާއިރާއެއް އެކުލެވިގެންވަނީ، މީހުން ދިރިއުޅޭ އެންމެ ރަށެއްގެ މައްޗަށް ކަމަށްވެފައި، އެ ރަށަކީ (މި ގާނޫނުގެ 37 ވަނަ މާއްދާގެ ދަށުން) ސިޓީއެއްގެ ދަރަޖަ ލިބި، ސިޓީ ކައުންސިލެއް ގާއިމުވެފައިވާ ރަށެއް ކަމުގައި ވާނަމަ، އެ އިދާރީ ދާއިރާއެއް ހިންގާނީ، އެ ރަށެއްގައި ގާއިމުވެފައިވާ ސިޓީ ކައުންސިލުންނެވެ. އެ ހާލަތުގައި (މީހުން ދިރިއުޅޭ އެންމެ ރަށެއް އިދާރީ ދާއިރާގައި އޮންނަ ހާލަތުގައި، ސިޓީ އެއްގެ ދަރަޖަ ލިބުމުން) އެ ސިޓީ ކައުންސިލަކީ، އެ ކައުންސިލް ނިސްބަތްވާ އިދާރީ ދާއިރާ ހިންގުމުގެ އެންމެ އިސް ފަރާތެވެ."\nލާމަރުކަޒީ ގާނޫނުގެ، (ސިޓީ އެއްގެ ގޮތުގައި ކަނޑައެޅުން) 51 ވަނަ މާއްދާގެ ޅ. ގައި ބުނެފައިވާ ގޮތުގައި "އިދާރީ ދާއިރާއެއްގެ ވެރިކަން ކުރާ ރަށް މި ގާނޫނުގެ ދަށުން ސިޓީއެއްގެ ގޮތުގައި ކަނޑައެޅުނު ނަމަވެސް، އެ އިދާރީ ދާއިރާއެއް ހިންގާނީ އެ އިދާރީ ދާއިރާއެއްގެ އަތޮޅު ކައުންސިލުންނެވެ. އަދި އަތޮޅު ކައުންސިލުން ބަލަހައްޓަމުން ގެންދިޔަ ތަންތަނާއި، ދެމުން ގެންދިޔަ ހިދުމަތްތައް ވެސް ކުރިއަށް ގެންދާނީ އަތޮޅު ކައުންސިލުންނެވެ."\nކުޅުދުއްފުއްޓަށް ސިޓީ އެއްގެ 'ދަރަޖަ' ދިން އިރު، އެހެން ސިޓީ ތަކާއި ވަރަށް ބޮޑު ތަފާތު ތަކެއް އެބަހުއްޓެވެ. އެއް ގޮތަކުން ބަލާނަމަ ކުޅުދުއްފުށި ސިޓީ އާއި ސިޓީގެ މޭޔަރަށް ލިބިފައިވާ 'މިނިވަންކަން' އަނެއް ތިން ސިޓީ އަށްވުރެ ވަނީ ހަނި ވެގެން ގޮސްފަ އެވެ. ކުޅުދުއްފުށި ސިޓީގެ މޭޔަރު ނަންގަވަން ޖެހޭ ޒިންމާ އަނެއް ތިން ސިޓީގެ މޭޔަރުން ނަންގަވަން ޖެހޭ ޒިންމާ އަށްވުރެ ބޮޑެވެ.\nލާމަރުކަޒީ ގާނޫނުގެ ދަށުން އިންތިހާބު ކޮށްފައިވާ މަގާމު ތަކުގެ ތެރެއިން އެންމެ ބޮޑު މުސާރަ އެއް ލިބިވަޑައި ގަންނަވަނީ މޭޔަރުންނަށެވެ. އެއީ ސާޅީސް ހާސް ރުފިޔާ އެވެ. ކައުންސިލް ތަކުގެ މުސާރައިގެ އޮނިގަނޑަށް ބަލާއިރު އަތޮޅު ކައުންސިލް އަށް ދީފައިވާ ދަރަޖަ ސިޓީ ކައުންސިލަށް ލިބިފައިވައިވާ ދަރަޖަ އަށްވުރެ ދަށެވެ. އަތޮޅު ކައުންސިލް ތަކުގެ ރައީސުންނަށް ލިބިވަޑައި ގަންނަވަނީ ސިޓީ ކައުންސިލްގެ މެންބަރަކަށް ލިބިވަޑައިގަންނަވާ 30،000ރ. (ތިރީސް ހާސް ރުފިޔާ) ގެ މުސާރަ އަށްވުރެ ދެ ހާސް ރުފިޔާ މަދު އަދެދެކެވެ. އެއީ 28،000ރ. (އަށާވީސް ހާސް ރުފިޔާ) އެވެ. ނަމަވެސް ލާމަރުކަޒީ ގާނޫނުގައި ސިޓީ ކައުންސިލްގެ މޭޔަރާއި އަތޮޅު ކައުންސިލްގެ ރައީސް ޒިންމާގެ ތަރުތީބަށް ބަލާއިރު، ސިޓީ މޭޔަރަށްވުރެ އަތޮޅުގެ އިސް މަގާމަކީ އަތޮޅު ކައުންސިލްގެ ރައީސް އެވެ.\nލާމަރުކަޒީ ގާނޫނުގެ 11 ވަނަ މާއްދާގެ ނ. ގައި ބުނެފައިވާ ގޮތުން (އަތޮޅު ކައުންސިލް އެކުލެވިގެން ވަނީ) "އެ އިދާރީދާއިރާ އެއްގައި ސިޓީއެއް ހިމެނޭ ނަމަ އެ ސިޓީއެއްގެ މޭޔަރުގެ މައްޗަށެވެ." އެހެން ކަމުން، ގާނޫނުގެ 19 ވަނަ މާއްދާގައި ބުނެފައިވާ، އަތޮޅު ކައުންސިލްގެ މެންބަރުންގެ މައްސޫލިއްޔަތުތަކުގެ ތެރެގައި ހިމެނޭ ހުރިހާ ކަމެއް، އަތޮޅަށް ނިސްބަތްވާ ސިޓީގެ މޭޔަރު ވެސް ކުރަށްވަން ޖެހިވަޑައިގަންނަވާ އެވެ. ޖުމްލަކޮށް އެ ކަންތައްތަކުގެ ތެރޭގައި ހިމެނެނީ ރައްޔިތުންނަށް ދިމާވާ ދަތިތައް އަތޮޅު ކައުންސިލްގެ ސަމާލުކަމަށް ގެނައުމާއި ޖަލްސާ ތަކުގައި ބައިވެރިވުމާއި ޕްލޭންތަކާއި ބަޖެޓް އެކުލަވާލުމުގައި އަމަލީ ގޮތުން ބައިވެރިވުމާއި އަތޮޅު ކައުންސިލްގެ ރައީސް ހަވާލުކުރާ އެހެނިހެން މަސައްކަތް ކުރުމެވެ. އެހެން ގޮތަކުން ބުނާ ނަމަ އަތޮޅަކަށް ނިސްބަތްވާ ގޮތަށް އުފެދޭ ސިޓީ ކައުންސިލްގެ މޭޔަރު ހުންނަން ޖެހިވަޑައިގަންނަވާނީ، (ގާނޫނީ ގޮތުން ބަލާއިރު ވެސް) އަތޮޅު ކައުންސިލް ރައީސް ގެ 'ދަށު' ވެފަ އެވެ.\nކުޅުދުއްފުށި ސިޓީގެ މޭޔަރު (ކ) އަތޮޅު ކައުންސިލްގެ ބައްދަލުވުމެއްގައި\nގާނޫނުގައި މިހެން މިކަން އޮތުމުން، 'މިނިވަން' ތިން ސިޓީގެ މޭޔަރުންނާ އެއް ވަރަށް މުސާރަ ލިބިވަޑައިގަންނަވާ، ކުޅުދުއްފުށީ ސިޓީގެ މޭޔަރު (އަތޮޅު ކައުންސިލް މެންބަރެއްގެ ގޮތުން) ކުރައްވަން ޖެހިވަޑައިގަންނަވާ މަސަތްކަތް ގިނަވެފައި، ސިޓީ ކައުންސިލްގެ މަސައްކަތަށް ދެއްވޭ ވަގުތު މަދުވެގެން ދިއުމުގެ ފުރުސަތު އޮންނާނެ އެވެ. މިކަމުން ސާފު ވަނީ، އެހެން ސިޓީތަކަށް އޮތް 'މިނިވަންކަން' ކުޅުދުއްފުށި ސިޓީ އަށް ގާނޫނީ ގޮތުން ވެސް ނެތް ކަމެވެ. އަދި ކުރިއަށް އޮތްތަނުގައި އެކި އަތޮޅު ތަކުގައި އުފެދޭ ސިޓީ ތަކަށް ވެސް، މާލެ އާއި އައްޑު އާއި ފުވައްމުލަކު ސިޓީ އަށް ލިބިފައިވާ މިނިވަންކަން ލިބިގެން ނުދާނެ ކަމެވެ.\nތަފާތުކުރުން ނައްތާލަން ބޭނުން ނަމަ، މިކަމުގެ ހައްލަކީ ރަށެއް ސިޓީ އަކަށް ވާ ހިސާބުން އަތޮޅުގެ އިދާރީދާއިރާ އިން ވަކި ކުރުމެވެ. ނުވަތަ ސިޓީ އެއް އޮންނަ އަތޮޅެއް ނަމަ، އެ އިދާރީދާއިރާ ހިންގުމުގެ އެންމެ އިސް ފަރާތަކީ ސިޓީގެ މޭޔަރު ކަމުގައި ކަނޑައެޅޭނެ ގޮތަށް ގާނޫނު އިސްލާހު ކުރުމެވެ. ނަމެއްގައި ސިޓީ އެއްގެ ދަރަޖަ ދިނުމަކީ ގާނޫނު ހަދާ ފަރާތްތަކުން އެނގިތިބެ ރައްޔިތުން ވާ ވެއްދުމެވެ.\nކުޅުދުއްފުށިހދ. ކުޅުދުއްފުށި ކުޅުދުއްފުށީ ކައުންސިލަރުންސިޓީ\nލަފާފުރުވަން ދިއުން މަނާކޮށްފި


المَسِيحُ الدَّجَّال –5– DhiSalafiyyah\nالمَسِيحُ الدَّجَّال – 5\n13/11/2019 ޢަޤީދާއާއި ފިރުޤާތައްއައްޝައިޚް ޙަސަން ޒިޔާން\nދައްޖާލުގެ ފިތުނައަކީ އާދަމް عليه السلام ޚަލްޤު ކުރެއްވީއްސުރެ ޤިޔާމަތް ވެއްޖައުމަށް ދާންދެން ކުރިމަތިވާނޭ އެންމެ ބޮޑު ފިތުނައެވެ. އެއީ މީހުންގެ ބުއްދިއަށް ޤަބޫލުކުރަން ދަތި، އެއާމެދު އަޖައިބުވެ އަންތަރީސްވާފަދަ ބޮޑެތި، އާދަޔާ ޚިލާފު ކަންކަން ދައްޖާލާއިއެކު ﷲ سبحانه وتعالى ލައްވާފައިވާތީއެވެ.\nދައްޖާލާއެކު ސުވަރުގެއަކާއި ނަރަކައެއް ވެއެވެ. އޭނާގެ ސުވަރުގެއަކީ ނަރަކައެވެ. އަދި އޭނާގެ ނަރަކައަކީ ސުވަރުގެއެވެ. އަދި އޭނާއާއެކު ފެނުގެ ކޯރުތަކާއި ރޮށީގެ ފަރުބަދަތައް ވާނެއެވެ. އަދި އޭނާގެ އަމުރަށް އުޑުން ވާރޭވެހި ބިމުން ގަސްފަޅާ ނުކުންނާނެއެވެ. އަދި ދުނިޔޭގެ ޚަޒާނާތައް އޭނާގެ ފަހަތުން ދާނެއެވެ. ވަޔާއެކު ވިލާތައް ދަތުރުކުރާ ފަދައިން ހަލުވިކަމާއެކު އޭނާ ބިންމަތީ ދަތުރު ކުރާނެއެވެ. އަދި މި ނޫންވެސް އެތަކެއް އަޖައިބު ކުރުވަނިވި ކަންކަން އޭނާގެ ކިބައިން ފެންނާނެއެވެ. މި އެންމެހާ ކަންކަން ޞައްޙަ ޙަދީޘުން ވާރިދުވެގެން އައިސްފައި ވެއެވެ.\nعن حذيفة رضي الله عنه قال : قال رسول الله صلى الله عليه وسلم : ((الدَّجَّالُ أَعْوَرُ الْعَيْنِ الْيُسْرَى ، جُفَالُ الشَّعَرِ – كَثِيرُهُ – مَعَهُ جَنَّةٌ وَنَارٌ فَنَارُهُ جَنَّةٌ وَجَنَّتُهُ نَارٌ)) ]رواه مسلم برقم: 104 – (2934) [\nحذيفة رضي الله عنه އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. “ދައްޖާލުގެ ވާތު ލޯ “ޢަވަރު” ވެގެންވެއެވެ. އަދި އިސްތަށިގަނޑު ބޯ ވާނެއެވެ. އޭނައާއި އެކު ސުވަރުގެ އަކާއި ނަރަކައެއް ވެއެވެ. ފަހެ އޭނާގެ ނަރަކައަކީ ސުވަރުގެއެވެ. އަދި އޭނާގެ ސުވަރުގެއަކީ ނަރަކައެވެ.”\nعن حذيفة رضي الله عنه قال : قال رسول الله صلى الله عليه وسلم : ((لأنَا أَعْلَمُ بِمَا مَعَ الدَّجَّالِ مِنْهُ : مَعَهُ نَهْرَانِ يَجْرِيَانِ أَحَدُهُمَا رَأْيَ الْعَيْنِ مَاءٌ أَبْيَضُ وَالآخَرُ رَأْيَ الْعَيْنِ نَارٌ تَأَجَّجُ ، فَإِمَّا أَدْرَكَنَّ أَحَدٌ فَلْيَأْتِ النَّهْرَ الَّذِي يَرَاهُ نَارًا وَلْيُغَمِّضْ ثُمَّ لْيُطَأْطِئْ رَأْسَهُ فَيَشْرَبَ مِنْهُ فَإِنَّهُ مَاءٌ بَارِدٌ)) ]رواه مسلم برقم: 105 – (2934)[\nحذيفة رضي الله عنه އަރިހުން ރިވާވެގެން ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. “ދައްޖާލަށްވުރެ ބޮޑަށް އޭނާއާ އެކުގައިވާ ތަކެތި ތިމަންކަލޭގެފާނު ދެނެވަޑައިގަންނަވަމެވެ. ދެމިގެންދާ ދެ ކޯރު އޭނާއާއެކު ވެއެވެ. އޭގެން އެއް ކޯރު ފެންނާނީ ސާފު ފެން ގޮތުގައެވެ. އަދި އަނެއް ކޯރު ލޮލަށް ފެންނާނީ އަނދައަނދާ ހުރި އަލިފާނުގެ ގޮތުގައެވެ. ތިޔަބައިމީހުންކުރެ މީހަކަށް މިތަން ފެނިއްޖެނަމަ، ފަހެ އަލިފާން ފަދައިން ފެންނަ ކޯރަށް ދާށެވެ. އަދި ލޯ މަރާފައި ބޯ ތިރިކޮށް އެއިން ބޯށެވެ. ފަހެ ހަމަކަށަވަރުން އެއީ ފިނި ފެނެވެ.”\nوجاء في حديث النواس بن سمعان رضي الله عنه في ذكر الدجال : أن الصحابة قالوا : ” يَا رَسُولَ اللَّهِ وَمَا لَبْثُهُ فِي الأَرْضِ ؟ قَالَ : ((أَرْبَعُونَ يَوْمًا ؛ يَوْمٌ كَسَنَةٍ وَيَوْمٌ كَشَهْرٍ وَيَوْمٌ كَجُمُعَةٍ وَسَائِرُ أَيَّامِهِ كَأَيَّامِكُمْ)) … قالوا : وَمَا إِسْرَاعُهُ فِي الأَرْضِ ؟ قَالَ : كَالْغَيْثِ اسْتَدْبَرَتْهُ الرِّيحُ . فَيَأْتِي عَلَى الْقَوْمِ فَيَدْعُوهُمْ فَيُؤْمِنُونَ بِهِ وَيَسْتَجِيبُونَ لَهُ ، فَيَأْمُرُ السَّمَاءَ فَتُمْطِرُ ، وَالأَرْضَ فَتُنْبِتُ ، فَتَرُوحُ عَلَيْهِمْ سَارِحَتُهُمْ – الماشية – أَطْوَلَ مَا كَانَتْ ذُرًا – الأعالي والأسنمة – وَأَسْبَغَهُ ضُرُوعًا ، وَأَمَدَّهُ خَوَاصِرَ – كناية عن الامتلاء وكثرة الأكل – . ثُمَّ يَأْتِي الْقَوْمَ فَيَدْعُوهُمْ فَيَرُدُّونَ عَلَيْهِ قَوْلَهُ فَيَنْصَرِفُ عَنْهُمْ فَيُصْبِحُونَ مُمْحِلِينَ لَيْسَ بِأَيْدِيهِمْ شَيْءٌ مِنْ أَمْوَالِهِمْ . وَيَمُرُّ بِالْخَرِبَةِ فَيَقُولُ لَهَا أَخْرِجِي كُنُوزَكِ فَتَتْبَعُهُ كُنُوزُهَا كَيَعَاسِيبِ النَّحْلِ . ثُمَّ يَدْعُو رَجُلا مُمْتَلِئًا شَبَابًا فَيَضْرِبُهُ بِالسَّيْفِ فَيَقْطَعُهُ جَزْلَتَيْنِ رَمْيَةَ الْغَرَضِ ثُمَّ يَدْعُوهُ فَيُقْبِلُ وَيَتَهَلَّلُ وَجْهُهُ يَضْحَكُ)) ]رواه مسلم برقم:2937[\nالنواس بن سمعان رضي الله عنه ރިވާކުރެއްވި ޙަދީޘެއްގައި ދައްޖާލާ ބެހޭ ގޮތުން އައިސްފައިވެއެވެ. ޞަޙާބީން ދެންނެވިއެވެ. “އޭ ﷲ ގެ ރަސޫލާއެވެ. އޭނާ ބިންމަތީގައި ދެމިހުންނާނީ ކިހާ ދުވަހަކު ތޯއެވެ؟” ޙަދީޘް ކުރެއްވިއެވެ. “ސާޅީސް ދުވަހެވެ. އެއީ އަހަރެއްފަދަ ދުވަހަކާއި، މަހެއްފަދަ ދުވަހަކާއި، ހަފްތާއެއްފަދަ ދުވަހެކެވެ. އަދި ބާކީ ދުވަސްތައްވަނީ ތިޔަބައިމީހުންގެ ދުވަސްތައް ފަދައިންނެވެ.” …\nޞަޙާބީން ދެންނެވިއެވެ. “އޭނާ ބިންމަތީ ދަތުރުކުރާނީ ކިހާ އަވަސް މިނެއްގައި ހެއްޔެވެ؟” ރަސޫލާ صلى الله عليه وسلم ޙަދީޘްކުރެއްވިއެވެ. “ވަޔާއެކު ވިލާތައް ދަތުރުކުރާ ފަދައިންނެވެ. އޭނާ މީސްތަކުންގެ ޖަމާޢަތެއް ގާތަށް ދާނެއެވެ. އަދި އޭނާއަށް އީމާންވުމަށް ގޮވާލާނެއެވެ. ދެން މީސްތަކުން އޭނާއަށް އީމާންވެ، އޭނާގެ ގޮވާލުމަށް އިޖާބަ ދޭނެތެވެ. ފަހެ އޭނާ އުޑަށް އަމުރުކުރާ ހިނދު ވާރޭ ވެހޭނެއެވެ. އަދި ބިމަށް އަމުރުކުރާ ހިނދު ބިމުން ގަސްތައް ފަޅާނެއެވެ. އަދި އެބައިމީހުންގެ ނައަމްސޫފިތައް އެނބުރި އަންނާނީ އެއެއްޗެތީގެ ގޮނބިގަނޑުތައް އުފުލި، ވަށްގަނޑުތައް ކިރުން ފުރި، އަރިމަތިތައް ފުޅާވެގެންވާ ޙާލުގައެވެ. ދެންވެސް މީސްތަކުންގެ ޖަމާޢަތެއް ގާތަށް އޭނާ ދާނެއެވެ. އަދި އޭނާއަށް އީމާންވުމަށް ގޮވާލާނެއެވެ. އެބައިމީހުން އޭނާގެ ބަސް ޤަބޫލުނުކޮށް ރައްދު ކުރާނެއެވެ. އެހިނދު އޭނާ އެ މީސްތަކުންނާ ވަކިވެ ދުރަށް ދާނެއެވެ. ދެން އެބައިމީހުންގެ މައްޗަށް ތަދުމަޑުކަން ފެތުރި، އެބައިމީހުންގެ މުދަލުން އެއްވެސް އެއްޗެއް އަތުގައި ނެތި ހާލުގައި ޖެހޭނެއެވެ. އަދި ވީރާނާ ވެފައިވާ ތަނެއް ކައިރިން ދަމުން ދައްޖާލު ބުނާނެއެވެ. ކަލޭގެ ޚަޒާނާތައް ތިމަންނައަށް ނެރެދޭށެވެ. އެ ހިނދު ކުޅަނދުރު ހަތައަކުން ކުޅަނދުރު ނުކުމެގެން އަންނަހެން ޚަޒާނާތައް ނުކުމެ އެނާގެ ފަހަތުން ދާނެއެވެ. ދެން ޒުވާންކަން ފުރިހަމަވެފައިވާ ފިރިހެނަކަށް އޭނާ ގޮވާލާނެއެވެ. އަދި ކަނޑިން ޖަހާ އެމީހާ ދެބަޔަށް ބުރިކޮށްލާނެއެވެ. އެއަށްފަހު އޭނާއަށް ގޮވާލުމުން ތެދުވެގެން، އަލިވެގެންވާ މޫނަކައިގެން ހެމުން އަންނާނެއެވެ.”\nوجاء في رواية البخاري عن أبي سعيد الخدري رضي الله عنه أن هذا الرجل الذي يقتله الدجال من خيار الناس أو خير الناس ، يخرج إلى الدجال من مدينة رسول الله صلى الله عليه وسلم فيقول للدجال : “أَشْهَدُ أَنَّكَ الدَّجَّالُ الَّذِي حَدَّثَنَا رَسُولُ اللَّهِ صَلَّى اللَّهُ عَلَيْهِ وَسَلَّمَ حَدِيثَهُ . فَيَقُولُ الدَّجَّالُ : أَرَأَيْتُمْ إِنْ قَتَلْتُ هَذَا ثُمَّ أَحْيَيْتُهُ هَلْ تَشُكُّونَ فِي الأَمْرِ ؟ فَيَقُولُونَ لا . فَيَقْتُلُهُ ثُمَّ يُحْيِيهِ ، فَيَقُولُ : وَاللَّهِ مَا كُنْتُ فِيكَ أَشَدَّ بَصِيرَةً مِنِّي الْيَوْمَ ، فَيُرِيدُ الدَّجَّالُ أَنْ يَقْتُلَهُ فَلا يُسَلَّطُ عَلَيْهِ ” ]رواه البخاري برقم: 7132[\nأبو سعيد الخدري رضي الله عنه ގެ އަރިހުން ބުޚާރީގައި އައިސްފައިވާ ރިވާޔަތެއްގައި ވާގޮތުން، ދައްޖާލު މަރާލާ މިމީހާއަކީ އެންމެ ހެޔޮވެގެންވާ މީސްތަކުންގެ ތެރެއިން މީހެކެވެ. އޭނާ ނުކުމެގެން އަންނާނީ މަދީނާއިންނެވެ. އަދި ދައްޖާލާ ދިމާލަށް ބުނާނެއެވެ. “ތިޔައީ ރަސޫލާ صلى الله عليه وسلم ގެ ވާހަކަފުޅުތަކުގައި ތިމަންމެންނަށް ކިޔައިދެއްވާފައިވާ ދައްޖާލުކަމަށް ތިމަން ހެކިވަމެވެ. އެ ހިނދު ދައްޖާލު ބުނާނެއެވެ. ތިޔަބައިމީހުން ދެކެނީ ކިހިނަކުން ހެއްޔެވެ؟ ތިމަން މި މީހާ މަރާލުމަށްފަހު އަލުން ދިރުއްވައިފިނަމަ ތިމަންނައާމެދު ޝައްކުކުރާނަމު ހެއްޔެވެ؟ އެބައިމީހުން ނޫނެކޭ ބުނާނެތެވެ. އެހިނދު އޭނާ މަރާލުމަށްފަހު އަލުން ދިރުއްވާނެއެވެ. ދެން އެމީހާ ބުނާނެއެވެ. ﷲ ގަންދީ ބުނަމެވެ. ކަލެއާމެދު މިއަދު އޮތް ޔަޤީންކަމަށްވުރެ ބޮޑު ޔަޤީންކަމެއް މީގެ ކުރިޔަކުން ނެތެވެ. ފަހެ އޭނާ އަލުން މަރާލަން ދައްޖާލު ބޭނުން ވާނެއެވެ. ނަމަވެސް އޭނައަކަށް އެކަމެއް ނުކުރެވޭނެއެވެ.”\nوفي حديث أبي أمامة الباهلي رضي الله عنه قال النبي صلى الله عليه وسلم عن الدجال : ((وَإِنَّ مِنْ فِتْنَتِهِ أَنْ يَقُولَ لأَعْرَابِيٍّ أَرَأَيْتَ إِنْ بَعَثْتُ لَكَ أَبَاكَ وَأُمَّكَ أَتَشْهَدُ أَنِّي رَبُّكَ ؟ فَيَقُولُ : نَعَمْ . فَيَتَمَثَّلُ لَهُ شَيْطَانَانِ فِي صُورَةِ أَبِيهِ وَأُمِّهِ فَيَقُولانِ يَا بُنَيَّ اتَّبِعْهُ فَإِنَّهُ رَبُّكَ)) ]رواه ابن ماجه برقم:4077 وصححه الألباني في صحيح الجامع الصغير برقم: 7875 [.\nأبو أمامة الباهلي رضي الله عنه ރިވާކުރެއްވި ޙަދީޘެއްގައިވެއެވެ. ދައްޖާލާއި މެދު ނަބިއްޔާ صلى الله عليه وسلم ޙަދީޘްކުރެއްވިއެވެ. “އަދި ހަމަކަށަވަރުން އޭނާގެ (ދައްޖާލުގެ) ފިތުނަތަކުގެ ތެރޭގައި ހިމެނޭ އެއްކަމަކީ، އޭނާ އަޢުރަބީއަކަށް ބުނާނެތެވެ. ތިމަން، ތިބާގެ ބައްޕައާއި މަންމަ އަލުން ދިރުއްވައިފިނަމަ ތިމަން މިއީ ތިބާގެ ރައްބުކަމުގައި ހެކި ވާނަމު ހެއްޔެވެ؟ އޭނާ (އަޢުރާބީ) އާނއެކޭ ބުނާނެއެވެ. އެހިނދު އޭނާގެ ބައްޕައާއި މަންމަގެ ސިފައިގައި ދެ ޝައިޠާނުން ފާޅުވެފައި ބުނާނެއެވެ. އޭ ދަރިފުޅާއެވެ. އޭނާއަށް (ދައްޖާލަށް) ތަބާވާށެވެ. ފަހެ ހަމަކަށަވަރުން އެއީ ތިބާގެ ރައްބެވެ.”\nއަޅަމެން ދައްޖާލުގެ ފިތުނައިން ރައްކާތެރި ކުރައްވާ ސަލާމަތް ކުރައްވާށިއެވެ.